
OAO UB UPN = 


O SCRIITOARE ATIPICĂ 
ŞI SURPRINZĂTOARELE EI ROMANE 


Melania Cuc este o scriitoare foarte 
sigură pe condei, cu antene perceptive deschise 
nu numai spre lumea din jur, ci şi spre 
straturile de adâncime ale conştiinţei şi spre 
conexiunile naturiste şi cosmice ale fiinţei, 
scriitoare oscilantă la începuturi între poezie 
şi proză, dar performantă în ambele modalităţi 
scripturale; poetă cu rezoluția unei 
individualități cristalizată în zona unei 
umanități delicate, grațioase - dar prozatoare 
puternică din categoria incredibilă a 
luptătoarelor şi autoare aşa cum înseşi Vitoria 
Lipan ar scrie romanul ,„ Baltagul”. În ultimii 
ani şi într-un timp relativ scurt, doamna 
Melania Cuc şi-a conturat şi aprofundat un 
pregnant chip scriitoricesc. 

Autoarea fantasmează cu inteligență şi 
curaj, nu se teme de rigorile romanului (pe 
care le ştie şi, uneori, le respectă, alteori le 

persiflează) şi nu se intimidează nici de 
libertăţile formale pe care noile tehnici 
romaneşti le acreditează pentru a le discredita. 
Modul în care se apropie de proză doamna 
Melania Cuc, o fiinţă delicată şi fragilă şi cu o 
experiență de viaţă de tip poetic, este direct, 
abrupt, fără convenienţe. N-am exagera dacă 
am numi câteva scene de confruntare... curat 
naturaliste... oricum o proză cu puternică forţă 
narativă şi cu puterea de a construi oameni şi 
locuri. 

Deşi, poate aminteşte de romanul 
„Cimitirul BunaVestire” al lui Tudor Arghezi, 
Miercurea din cenuşă rămâne, mai de grabă, 
un roman postmodernist, decât un simplu text 
comic şi satiric, potențând uriaşa putere de 
fabulație a autoarei care, cam de multă vreme, 
ne pregăteşte o  bulversantă evadare din 
Ccuminţenie. 

În romanul  Mirecurea din cenuşă, 
autoarea foloseşte un tip de discurs ficțional de 
sorginte confesivă în care agentul narativ nu 

disimulează condiția de scriitor. Există şi aici, 
ca şi în precedentele romane, o acuitate 
exacerbată a suferinţei, o suferință exprimată 
direct, brutal, fără reţinere, ca într-o operaţie 
pe viu, fără anestezia cuvintelor alese. 

După un război biologic trepanant, 
întoarsă din moarte, eroina se prezintă ca 
Cenuşăreasă. „,...Sunt numai anonima, femeia 
care adună cenuşa fierbinte din vatră cu 
propria-i mână.” 

Revenirea la viață înseamnă, într-un fel, 
şi renunțarea la filosofia existenței şi la 
peceţile tradiţiei, dar şi asumarea condiției de 
a trăi sub spectrul numărătorii inverse, sub o 
apăsare terifiantă, aproape  insuportabilă: 
„tocmai eu să fiu la trei paşi, la un pas... la 
un lat de deget de moarte, moartea ca fenomen 
natural, nu ca valoare a tuturor lucrurilor...” 

Experiențele existențiale la limitele 
percepfțiilor umane, o familiarizează cu clişeele 
culturale ale extincției, iar durerea fizică face 
separarea între lumea materială şi viaţa 

interioară fluidă, aburoasă,  inconsistentă: 
„nu Sunt vie, dar nici moartă, ca morții, 
întinsă şi plânsă pe năsălie”. Sub spectrul 
durerii, trecutul a căpătat neutralitatea, 
cenuşiul lucrurilor consumate: ,,...nu-i făină 
albă, nici negru de fum.” 

La acest prag al confuziei ori al 
contaminării dintre viaţă şi moarte, divagația 
fantastică nu mai pare nefirească, iar 
personajul îşi traversează boala mergând 
înainte printre întâmplări viitoare. 

Alternanţa timpurilor narative 
deblochează mai multe straturi de 
semnificaţie: un nivel istoric (cu referinţe reale 
sau  atestabile), un nivel al construcției 
ficționale în care imaginarul produce 
semnificații generale ori arhetipale şi un nivel 
simbolic, reluări şi retrăiri misterioase cu 
extensiuni în parabolă. Discursul narativ 
performează cruzimea incredibilă a situațiilor- 
limită; şi nu este o duritate afectată, jucată, 
confecționată, cum se mai poate descoperi în 


12 


proza feminină, ci o distincţie organică în 
armonie cu universul ficțional şi specificul 
tipologic al personajelor. 

De aici şi amprenta asupra timpurilor 
narative intersectate: prezentul spitalului, 
contaminat de un prezent halucinatoriu al 
conştiinţei, apoi trecutul incert în care o 
conştiinţă maladivă conservă dialogul cu 
moartea, autentifică istoria familiei şi viitorul 
individual. Acuitatea maladivă a 
autoobservaţiei crude, nemiloase şi dorința 
virilă de a-şi depăşi condiția (,,...deşi sunt 
numai o cenuşăreasă, poftesc la poamă 
domnească”) conturează un puternic personaj 
feminin. Bolnava ataşată la aparatele de 
resuscitare pare un mic monstru de metal care 
se atârnă disperată de lumea aceasta pe care 
nu o iubeşte, dar nici nu o urăşte îndestul 
pentru a o părăsi. 

Spitalul, ca şi mediile prin care trece 
eroina, sau incendiul cel mare care distruge 
turnul Catedralei sunt elemente de un realism 

tulburător. Discursul narativ dur, neiertător, 
de o cruzime care i-a speriat pe alții, îşi are 
locul lui în registrul stilistic al romanului, 
contrastând, pentru o armonie subtextuală, cu 
rafinamentul trăirilor şi fineţea spiritului de 
observație. 

Foarte interesantă şi inovativă ideea 
reluării legendei Cenuşăresei, cu localizări 
atestabile şi precizări calendaristice. Mai mult 
decât atât, spune biografia unui personaj din 
imediatitatea  controlabilă sub semnele 
imponderabile ale destinului Cinderelei, şi 
devine, aş zice, o temă avangardistă pe care 
numai o scriitoare atipică, nonconformistă 
poate să o ducă până la capăt. 

Romanul Miercurea din cenuşă se 
încheie la modul burlesc, sarcastic şi fantastic, 
reînvie personajele arhetipale şi se prăbuşesc 
stâlpii universului într-un fel de apocalipsă 
benignă, o operă bramburită, voit iregulară şi 
bombastică în care se  rescriu şi se 
contaminează miturile tradiționale, povestea 

lui Rasputin intră în narațiunea Cenuşăresei, 
Moartea devine un personaj quasi-simpatic, 
iar Arap Alb flirtează cu Ana lui Manole. 

Melania Cuc susține, în acest timp de 
criză a literaturii, narativa debordantă, în 
formula  postmodernistă a  operei-bazar. 
Critica tradiționalistă ar defini-o, cu vechile 
concepte, drept o creație fantezistă, 
performantă în zona detaliilor, a 
imprevizibilității cursului narativ, nu şi în 
sensul construcției. Proză de imaginație şi nu 
operă de cunoaştere, text de virtuozitate 
stilistică şi nu de artificiale divagații filosofice, 
Miercurea din cenuşă pare să dețină rara 
distincție de a satisface atât cititorul dornic de 
senzațional şi pitoresc, cât şi criticul atent la 
universul ficțional şi semnificațiile de 
profunzime. 


Aureliu Goci 

- Numele şi prenumele ! 

- Cenuşăreasa. Atât! 

- Starea de fapt? 

- Speriată de moarte... 

Insul mă priveşte circumspect, îşi face 
semnul crucii pe piept, apoi mă invită să 
merg după el, spre clădirea impunătoare a 
Clinicii de Urgenţă. 

- Nu, nu mi se poate întâmpla mie, una 
ca asta! 

Tip şi ploaia mă înnebuneşte, îmi 
astupă gura cu vălătuci uriaşi de apă 
sălcie. 

Nu mai am voinţă să calc prin băltoace 
cu papucii mei de mătase turcească. Stropii 
cheflii mi se prind de gleznele umflate, de 

pulpe, de genunchii tremurând de frig şi 
frica iminentă de moarte. 

- Inima nu doare!... 

Mă încurajez fără strop de convingere. 

Mai apoi, la hala de triaj, o încăpere ce- 
şi arată cu fason incisivii de crom nou nout 
al clanțelor de la uşile termopan, încerc să 
nu mai ascult zumzăitul de viespar al 
aparatelor care mă evaluează în centimetri 
cubi de sânge oxigenat pe minut. 

Computerul îmi monitorizează, poate, 
ultima clipă din viața pe care nu am dat un 
sfanț până astăzi. 

M-au preluat, m-au dus, am ajuns, sunt 
la terapie intensivă. 

Gata, nu mi se mai răsuceşte furibund 
cuțitul durerii în plex decât aşa, calm, 
alintat, ca o amintire din tinerețea de care 
eram convinsă că m-am debarasat, că am 
clasat-o în alt şir de ani, în alt calendar. 

Mă simt sleită, zdrelită de parcă m-aş fi 
târât zile şi nopți prin lanuri verzi de 
urzică. 

Nu-mi pasă! Nu mi-e milă de mine, 
nici teamă că inima-mi va plezni ca o 
căpută de gheată cârpită. 

Din tavan, tubul fluorescent îmi 
pompează raze hibride direct în pupile. 

Până şi lumina ochilor, aşa, multă - 
puțină, câtă mi-a mai rămas de folosit fără 
rame de ochelari şi fără lentile, lumina asta 
arde, sfârâie direct pe bumbul de lacrimă 
plină. 

Parcă aş fi muc de țigară aruncat de un 
tebecist în  scuipătoarea cu salivă 
amestecată în sânge. 

Nu doar nervul optic, şi venele şi 
arterele, aorta... toate componentele 
agregatului care sunt, stau gata să facă 
implozie de la un biet hap de 
nitroglicerină. 

Pântecele-mi creşte ca aluatul de 
pâine, ca un uter gestant creşte, se 
străduieşte cât poate mai bine să cuprindă 
întreagă perechea de gemeni, pe Cain şi 
Abel desigur. 

Corect? Corect. 

Speranța mea şi disperare mea stau pe 
aceeaşi felie de materie pipăibilă, doar o 
pată de ser incolor stropindu-mi 
cearceaful, țesătura uzată şi rece ca pielea 
de guşter bătrân. 

Stomacul săracul, doar el îşi mai cere 
dreptul la tainul zilnic. Spasmul îl presimt, 
apoi îl simt cu toată puterea barosului 
lovind nicovala din fierărie. 

Acum, durerea orbească îmi împlântă 
şişul în splină. 

Lupta finală se dă pentru venin şi 
adrenalină, pentru drogul pe care 
viscerele îl îngurgitează ca un prunc 
smotocind, sătul, mamelonul rănit. 

Râgâie porceşte stomacul săracul. 

Pancreasul varsă în exces insulină... 

Tremur, transpir şi o hămeseală de 
fiară mă ia în primire. 

Nu mă mai sperie balamucul lăuntric. 
Mă las pradă tevaturii, mecanismului prin 
care războiul meu biologic se duce fără 
cavaleri cruciați, fără puşcaşi de elită, fără 
flotile şi sistemele de intimidare 
psihologică a inamicului public. 

Sunt numai anonima, femeia care 
adună cenuşa fierbinte din vatră cu 
propria-i mâna. Atât. 

Bătălia se dă în numele meu, pentru 
încă o secundă în plus la linia vieții. 

- Încă o clipită, vă rog! 

Cerşesc milă, implor, ştiind că odată 
întoarsă din moarte voi lovi iar şi mereu cu 
stângul în dreptul. 

Oho, nu am drept, nu am voie să mă 
neliniştesc din nimica! 

Sunt o pacientă înregistrată corect, o 
figurină mai casantă decât sârma Wolfram 
din bec. 

Sunt păpuşa spânzurată în aţă, nu o 
femeia care iubeşte, boceşte, îşi pierde 
vremea înşirând la pagini rupte din carte. 

Mi-e sete de aer. 

Simt buzele pleznind peste gingiile fără 
de sevă. Aud cum iese înjurând embrionul 
cuvintelor cu care ar trebui să strig după 
medic, după asistentă... 

La ce bun atâta risipă? 

Stau bine mersi în sicriul meu cu 
fascicole electronice şi monitoare ce-mi iau 
pulsul. O galaxie de leduri verzi, leduri 
roşii şi galbene îmi fac hoțeşte cu ochiul. 
Cifre peste cifre vin la adunarea şi la 
scăderea liberă ca mintea computerului ce- 
mi trasează dintr-o mişcare propria-mi 
hartă sinoptică. 

Sunt în al nouălea cer. Este ca şi cum 
trupul meu ar fi un front atmosferic, un 
abur... 

Ce mai tura-vura, cu atâtea mari- 
consumatoare de electricitate ar trebui să 
mă simt importantă! Sunt soft-ul perfect. 

Sunt  îndărătnică şi, o armată de 
oameni şi-a pus mintea cu mine, vrea să 
mă salveze. De cine? 

Evoluez ca la circ. Eu sunt marea 
înghițitoare de săbii! 

Tocmai pe mine să cadă năpasta, 
tocmai eu să fiu la trei paşi, la un pas... la 
un lat de deget de moarte, - moartea ca 
fenomen natural, nu ca valoare a tuturor 
lucrurilor?! 

Un dublu clik greşit, o inspirație- 
expirație şi... gata! Numele meu s-a şters 
din memoria colectivă. S-a rupt în şapte aţa 
paiaţei. 

Asta nu se poate! Alarma e falsă! 

Inima mea ştie ca nimeni să mă pună 
pe jar tocmai când cred că sunt fericită. 

- Nu, încă nu! 

Tip în felul meu, cu jumătate de gură. 
O frică cleioasă ca guma proastă îmi 
astupă protestul. 

Gata, mă sufoc... 

Masca de oxigen se holbează la mine 
de sus. Nu-i între mine şi ea distanţă ca de 
la cer la pământ, aş putea întinde mâna s-o 
pipăi, s-o prind... Nu vreau, nu pot, nu 
ştiu! 

Sunt gata să-i cer altuia ajutorul, să 
deranjez asistenta, care, cu datoria 
împlinită, la capătul unei ture nebune, 
tocmai îşi face inventarul : 

-Acesta rămâne. Celălat, la morgă... 
repetă pe silabe, în timp ce îşi potoleşte 
căscatul cu încheietura palmei asudată de 
lanţul brățării de argint coclit. 

Lângă femeia tânără şi sănătoasă, 
bracardierul, cu pagntofii sport puşi direct 
pe picioarele goale, ascultă şi notează totul 
în foaia de observaţie ca şi cum ar fi vorba 
de o marfă scumpă şi perisabilă. 

Acum şi-a aşezat pixul după ureche şi 
priveşte plictisit, în gol, fără să vadă 
ecranul computerului care, ca un 
seismograf japonez, îmi înregistrează 
extrasistolele... 

- laca, învăţ anatomia pe propria-mi 
piele - zic, doar pentru a sparge atmosfera 
asta, ternă ca o pagină de gazetă politică. 

Eu doar cred că vorbesc, timp în care 
silabele refuză să-mi plece de pe corzile 
vocale  dezacordate, dezmembrate ca 
întregu-mi sistem. 

- Da”, cu asta ce facem? 

Bărbatul pune întrebarea cu glas plat şi, 
fără să-mi facă cineva desen după natură, 

realizez că face referință la propria-mi 
persoană ca la o legumă. 

-Dacă semnează pe propria-i 
răspundere, poate pleacă acasă. 
Condiționează un ins, pe care nu-l văd, 
dar mi-l imaginez aşezat într-o rână, pe 
patul, liber, de lângă uşa camarei de 
serviciu. Are vocea alterată de ţigări şi 
oboseală după noaptea afurisită. 

Pe mine nu mă ia nimeni în seamă. 
Vorbesc lăuntric, torn cuvintele alandala, 
fără cap şi coadă. Zadarnic. Încerc să 
reconstitui punctul din care s-a rupt filmul. 

Acum nu-mi mai pasă că n-am 
asistenţă de Stat asigurată 24 din 24 de ore, 
nici că m-am născut şi voi muri ca o 
măturătoare alcoolică. Sunt ceea ce sunt; 
un biet mercenar fără soldă dar cu pieptul 
ciuruit în acul sutelor de decoraţii din 
tinichea spoită cu aur. 

Îmi coordonez perfect şi trupul şi 
gândul: 

- Vă ordon, supraviețuiți! 

Aproape că strig; mă smulg din chingi, dau 
să fug, vreau să alerg în noaptea frumoasă 
ca o țigancă îmbrăcată-n mireasă. 

Dau să mă ridic în capul oaselor. 

- Auleu, maică, cum doare! Da, dar am 
reuşit să mă salt pe salteaua de vată cât un 
vârf de caia bătută-n potcoavă. 

Chiui din străfundul plămânilor mei, iarăşi 
doldora de aer. 

- Hai! Încă un efort, prostuţo! Ca la 
naştere, aşa... împinge, mişcă-ţi sângele! 
Ştii că poţi!! Impinge! 

Mă ambiţionez ca un pifan pe care îl 
arunci pe linia întâi fără instrucție, fără 
muniție. 

Am şi ajuns deja pe marginea patului. 
Picioarele mi se bălăngănesc ca un 
spânzurat, deasupra papucilor de mătase 

turcească. Picioarele, proastele, refuză să 
păşească. 

Abandonez jocul cu sorții, cad înapoi, 
peste perna plină cu fibră de plastic. 

Sunt în pericol ca o dresoare parfumată 
şi închisă în cuşca unei fiare. Sunt cina 
următoare. 

Am fost prinsă, înfăşurată în cabluri, 
trasă pe clişee fotografice şi în memoria 
computerelor savante. 

Dar eu sunt în viaţă! Îmi stă gândul să 
zbor, să răstorn stativul cu punga de 
perfuzie... 

Curată sinucidere? 

ladul, cu veşnicia lui de hidrocarbură 
fierbinte, nu mă cam sperie. 

Buzele-mi tremură totuşi, pe o 
rugăciune din amintire. Litania cuvintelor 
e ca un antinevralgic pentru durerea-mi 
din tâmple şi din inimă. 

Pic, pic... glucoza autohtonă în amestec 
cu medicamente mirobolante, americane, 
îmi intră pe sub piele, penetrează muşchii 
antebraţului, pereţii vasului cu sânge, intră 
şi trece prin cordul care a devenit 
higroscopic. 

O sugativă de calitate extra. Soarbe cu 
nesat tot lichidul sintetic. 

Ce bună-i beţia asta chimică! Am 
devenit aproape euforică. 

Tăranca din mine îşi adună, a pagubă, 
palmele una peste alta. Toate cele zece 
degete, cu manichiura proaspăt făcută, 
podul de palmă, căuşul cu drumul 
destinului şi cel al vieții tremură ca 
falangele degetelor de pe gâtul viorii. 

Palmele care au  mângâiat şi lovit, 
trudit şi strivit,care au scris versuri şi au 
trântit uşa casei de locuit... sunt două 
turturele tipic urbane dar legate între ele 
pe viaţă. 

Fac ceea ce ştiu eu mai bine, ceea ce 
am învățat din start; stau ca pe jarişte în 
punctul situat între două clavicule care -mi 
fumegă, ard. 

Inima! Şi-a făcut, nebuna, de cap. 

Încerc să-mi trec toată Viaţa prin faţă. 
Este ca un şir de cicatrici, o poveste 
nescrisă dar pusă pe celuloidul cu filme 
din secolul trecut. Lumini şi umbre... 

Unde? Când? Cum? De ce am greşit? 

Întrebări de jurnalist frustrat. 

Îmi văd trecutul ca prin sită deasă. 

Nu-i făină albă, nici negru de fum. 
Doar cenuşă! Spuză trasă din vatră. 

În ciobul de memorie stau înțeăenite 
moliile banalității, nimicul ce ţine de locul 
şi de omul comun. 

Nici o crimă, nici un jaf la drumul cel 
mare, nici descoperiri ştiinţifice epocale. 
Toate zilele mele au fost fascinante dar... 
aproape anoste, normale. 

Vanitatea îmi dă ghes. Mă eliberez de 
vina primordială şi şterg, scot din fişa 
persoanei care am fost toate încercările pe 
care le-am depăşit. 

Am noroc porcesc la compunerea asta, 
scriu şi şterg fără să las urme de radieră. 
Lucrarea finală e clară şi fără cearcăne de 
creion sau cerneală . 

Şşşt! ... şi fraza, paragraful care m-a 
incomodat a dispărut din Biografia mea. 

Prin spaţiul o dată golit trece aerul, - 
sunt un vid fluierând. 

Ce pun la loc? îmi zic, în vreme ce alții 
bolnavi sunt aduşi în sală, şi spații albe- 
albe distrug chiar fişa mea personală. 

Alb imperial! Tot mai alb, ca şi cum 
hemoglobina nu ar exista, şi, într-un final 
îmi accept situația. 

S-au albit şi ferestrele şi cearceafurile, şi 
pereţii... Părul meu e un câmp de colilie de 
argint fluturând în briza dimineții. 

Sunt la locul promis, în spaţiul unde 
nu mai este nici durere, nici întristare... 

* 

Am ajuns la Ocean. Sunt Oceanul pictat 
cu pescăruşi şi delfini jucăuşi... 

Am ajuns cu bine la amintirea care-mi 
convine. 

Plaja e golită de oameni. Valul loveşte 
clam în digul pe care merg. Merg la pas 
prin clişeul vetust de vacanță. 

Apoi mi se prind, mă agaţă mă trag la 
țărm corăbiile şi copiii... Şi răsăritul 
soarelui stă desupra capului meu gata 
ambalat în hârtie de mătase portocalie. 

Mi-e greață de atâta iubire de sine! 

Îmi impun să uit de dantelele fine, de 
oja de unghii, de perlele satinate şi false, de 
tot ce ar părea a fi decadent în democrația 
nouă şi nebuloasă. 

Nu reuşesc din prima dată. Insist! 


32 


Fug cât mă ţin picioarele pe şoseaua 
liberă şi națională. 

Mănânc bine şi dorm prost, învăţ greu 
şi uit repede; sunt animalul prefect. 

- Tot înainte, prieteni! De ce aş privi 
îndărăt? 

Eu sunt eşantionul-martor, femeia 
vremurilor în care înveți din pântecele 
mumei cum să minți că iubeşti. 

Sunt amnezică şi fericită o singură 
clipă, apoi vin amintirile; lovesc, ciupesc , 
rănesc. Încă trăiesc deşi nimic nu mai are 
contur foarte sigur. 

Norii se bulucesc peste imaginea 
omului care am fost. Nu mai am vârstă, 
nume, apartenenţă la trib, nici sex nici chef 
să cheltuiesc chenzina pe fie ce-o fi. 

Nici limitele fizice sau morale nu mai 
contează azi. 

Tavanul alb şi cerul albastru sunt 
conglomeratul important şi fără de capăt. 

Nu mai am nici un plan. Sunt un număr de 
inventar. Cifre întinse pe un pat medical. 

De sus în jos, camera de luat vederi mă 
supraveghează ca pe un ins important. 

E o teamă rece, generală! Strâng 
pleoapele peste lacrima gata îngheţată. 
Aparatul indiscret s-a îndepărtat de mine, 
de pat. 

Văd galaxii de stele verzi şi herghelii 
de cai priponiți pe pereți. 

Nu, nu doar visez. 

Vopseaua zugravului este încă 
untoasă, moale, de mă pot afunda în ea ca 
într-o baie cu sirop de artar. 

Ce pictură suprarealistă aş scoate, 
Doamne, dacă aş îndrăzni şi m-aş tăvăli 
peste urmele de var, de cretă, - m-aş răsuci 
din nuanță în nuanţă de voal bun pentru 
“mormântare! Tablou halucinant, greu de 
respirat , dar în care aş fi singurul personaj 
cu scaun la cap. 

Neghioabă ce sunt, nu îndrăznesc nici 
să icnesc, darmite să execut numărul major 
dintr-un circ fără spectatori. Nu am lonjă 
de maximă securitate, nu am obținut rată 
de încredere pe viață, nici măcar doi bani 
nu am, atât cât costă un bilet la galeria 
artiştilor. 

Ce va zice Lumea despre mine? Nu-mi 
pasă, nu-mi mai pasă. 

Viața-i ca viața: scurtă, arțăgoasă, 
insățioasă şi tare frumoasă... 

Moartea, o da, ea este Liniştea, este 
Tihna; o femeie, nici tânără nici bătrână, cu 
rochie roşie,  şorț alb şi ilic adunat în 
nasturi de argint peste splină. 

Are cosițele în trei împletite şi trase în 
față, peste sânii tari ca marmura funerară. 

Umblă nevăzută şi neauzită, cu sandale 
din piele de om pe picioarele goale. 

Priveşte în stânga, în dreapta, - pipăie, 
ascultă respirația, ia pulsul ... pune 

diagnosticul fără să greşească planeta, țara, 
spitalul, patul, pacientul... 

Partea mea de sănătate ratată este 
trecută cu roşu, la Dânsa în acte. 

Dar, cine sunt eu, să mă ia cu ea pe 
sprânceană!? 

Sunt numai un ciob din miliardele de 
schije tot mai mici, tot mai nervoase de 
alună zdrobită de brumă. 

Nu sunt defel furioasă pe soartă. Nu 
mai am puterea să refuz sau să mulțumesc 
pentru ceea ce mi se aduce gratis pe tavă. 

Mă joc de-a sintagmele, trec la ficțiune, 
execut din convingere tot ceea ce nu voi 
înțelege vreodată. 

Surâd tâmp, salvator, ca un diabetic ce 
şi-a injectat în exces insulină. 

Sunt iar vie şi cu poftă de cafea fără 
zahăr! 

Din uşă, Dânsa se uită la mine, nu cu 
silă, doar cu milă de mănăstire, de parcă ar 

fi, Doamne, o moarte începătoare în 
meserie. 

- Vine sau nu vine? 

Face un pas înainte, un pas înapoi; eu 
fac frisoane, îmi tremură carnea pe oase ca 
blana pe câinele ce latră în ploaie. 

Nu am nici lenjerie şi nici rochie de 
mătase pe piele, nu am nici pantofii de 
firmă în picioare... De ce m-ar lua Dânsa, 
la ea în odaie? 

Salonul, cu miros de spirt şi flacoane 
golite, prinde iz de apă stătută de ploaie. 
Dânsa stă de sentinelă, rezemând uştiorul 
uşii de plastic. 

Şi-a pus căştile pe urechi şi bate ritm 
wagnerian cu unghiile-i lăcuite, în aer. 
Cântă-n surdină. 

Nu-i în criză de timp, ca mine, ca tine - 
Dânsa are cheia Veşniciei pe mână. 

Ar trebui să profit cât mai pot, să mai 
spun o rugăciune, să-mi cer, din Cer, porția 

de sănătate ce mi se cuvine. Dar, dacă 
Dumnezeu e supărat şi nu îmi răspunde? 

Mai ieri, eram prea ocupată cu 
vanitatea personală şi cu serialele de 
televiziune. Nu aveam timp să-L 
mărturisesc, să-l vorbesc. 

Acum, întind mâna spre El, țipând ca 
flămândul după o bucată de pâine. 

Temperatura iar îmi creşte în sânge. 
Dacă aş pune termometrul la subsioară 
mercurul ar fierbe, tubul de sticlă ar plezni 
în şapte, în nouă. 

Şi Dânsa, din palidă moartă e stacojie la 
față şi toată transpirată. Îşi face vânt cu 
poalele rochiei ridicate. Pe dedesubt e fără 
jupoane de pânză sau aţă. 

Văd cum, peste umăr i se strecoară o 
rază. 

- O fi aripă de înger sau gură de coasă? 
Doar întreb nu că-mi pasă! 


38 


O, dacă Dânsa ar fi o persoană de parte 
bărbătească, atunci aş putea jura că-i 
zdrobită de soartă,- că-i gata învinsă în 
revoluţii trecute, că e trasă pe roată, de 
glont împuşcată... 

Dânsa-i ca vulpea, nu are umbră, nu 
lasă urmă. 

la, s-o ignor, să-mi zic rugăcioune 
până la capăt. 

- lisuse, ai grija de cei ai mei, nu de 
mine anume! 

Ce altruistă! Halal simț al proporțiilor 
în lupta pentru supraviețuire! Constat cu 
stupoare, că nu mai dețin nici instinctul de 
conservare. 

Acum, dinaintea mea, Dânsa dansează 
ca Fata Morgană. Face pe artista dar este 
nbumai o femeie uşoară, banală. Nu-mi 
mai inspiră nici greață, nici teamă. 

Un fâlfâit de aripi fără culoare loveşte 
brusc fereastra, tavanul. 

Simt aerul nopții de vară, invadând de 
afară, cum îmi spală de sudoare rece ceafa 
şi obrazul. 

Dânsa bate călcâiele, ia poziția de 
drepți, e în picioare; colo, o femeie supusă 
şi totuşi rigidă, ca o lumânare. 

Şoimul de vânătoare şi-a înfipt 
ghearele-n hainele ei, sus pe umăr. Pasărea 
de pradă are harnaşament din piele 
stropită cu sânge şi praf de peruzele de 
mină bătrână. 

Dânsa nu poartă podoabe, doar coasa 
cu limbă de aur. 

Entitatea asta are bilet de liberă trecere 
pe la vămi şi frontiere ce nu şi-au găsit încă 
loc în atlase geografice. Vine şi-n Clinică, - 
chemată ori nechemată, trece prin zid, 
sparge lacătul la dulapul cu morfină şi cu 
aspirină. 

Vreau sau ba, e aici, e vie. Între noi stă 
semnat un armistițiu de câteva clipe. 

Îmi urmăreşte respirația de pisică 
bolnavă. Întorc fața în pernă. Gura-mi 
prinde să geamă. 

Dânsa insistă şi-mi suflă în ceafă. 

De jur împrejur cercul de cretă-i mai 
strâmt, lumea-i nebună. 

Cum mă mai răsuceşte-n cearceafuri, 
se hârjoneşte cu mine precum cobra cu 
vrabia oarbă. 

Aş scuipa-o în ochi, i-aş da cu tifla dar, 
nu e potrvit s-o fac pe deşteapta. 

Abia de ridic dreapta, braţul fără ac de 
seringă. Este un gest de socializare şi care 
ar vrea să însemne: Vino! dar mai ales: 
Adio! 

Printre paturile golite de suflet, drumul 
e liber. 

Dânsa nu se încurcă în detalii, în 
speculaţii ce țin doar de oameni,- vine, 
vine aţă să mă ia în primire. 

Ce mai paşi desenează pe gresia 
pardoselii, cu  talpa-i subțire! Operă cu 
adevărat post modernă! 

O, de nu ar tăbărâ taman azi femeia de 
serviciu cu mop-ul! 

Mâine am să chem aici, la faţa locului, 
toate televiziunile, radioul, ziariştii, preoții, 
vracii, primarul şi pe cei de la situații de 
ugență! Îi vor prinde, lua, cu siguranță 
amprenta! 

Se va scrie cu majuscule, nu despre 
Dânsa, doar despre mine-n ziare. Voi 
conferenţia pe tot Mapamondul ... 

- Puşchea pe limbă! 

Lângă mine, Moartea umblă ca pe coji 
de sticlă subțire, scrie ca peniţa ai bună pe 
coli trandafirii de hârtie. 

- Ce spun eu?! Magia asta-i considerată 
prostie în societatea aflată în plină 
expansiune strict consumistă. 

Să-i fie şi... să-mi fie de bine! 

Rămânem două femei ca şi singure 
printre  cearceafurile pătate cu sânge, 
tinctură de iod, albastru de metil, violet de 
genţțiană, flori de penicillium şi acreala 
sudorii de dinaintea plecării definitive. 

Dânsa e blândă cu mine, mă prinde de 
mână. Şi, eu, care o credeam a fi o hârcă 
nenorocită, însetată de sânge... 

Altminteri aş fi foarte bine. Dânsa 
citeşte ca prin sticlă în mine. 

Mi s-a tăiat respiraţia, ca la un intervi 
pentru slujba visată. Ţin dinadins să fac 
impresie bună, să-mi etalez talentele şi 
obiceiurile perfect adaptabile la programul 
şefului de la pompe funebre. 

Regret că nu am fost de un veac la 
institutul de înfrumusețare. Mi-ar fi stat 
bine sidefată, coafată şi cu machiajul ca o 
mască pe față. Ce mutră ar mai fi făcut, 
atunci, îngerițele celea ranchiunoase! 

Până una alta, voi fi cadavrul clasic. 

- Din țărână ai venit, în țărână... 

Un ciob din prohodul bunicii mi se 
agaţă ca nătângul de limbă, de memorie. 
Insistă să cânt după el, ca diacul săracul. 

- Hooo! Ştiu eu ce ştiu; sunt un corp; 
numai elemente, valențe chimicale. Dar, ce 
importanță mai are azi ambalajul? 

Spiritul, aura îmi sunt sfârtecate în 
indiferența de paiaţă trasă din ate. 

Râd ca nebuna, hohotesc să nu urlu, să 
nu mă fac de râs în fața Morţii, a 
vivandierei ce-şi face doar treaba pe 
câmpul de luptă. Strânge în groapa 
comună toate trupurile fără sorți de 
izbândă în experimentul medicinei 
moderne. 

E linişte de clocă în Clinica asta, de aş 
putea îndrăzni s-o întreb despre una, 
despre alta. Nu-i curiozitate pur femeiască, 
nici vorbă de bârfă la o cafeluţă cu lapte. 

Dar, interesele noastre se despică ca limba 
de şarpe. 

Îi văd cosițele negre, acum despletite şi 
aruncate pe spate ca la fetele nemăritate, 
degetele fără inele, genele-i de iarbă arsă şi 
dantura cu incinsivi de lupoaică gata să 
nască. 

Mda, recunosc, este foarte frumoasă. 
Poate-i chiar o femeie de treabă, dar... 
pentru nimica în lume nu aş lua-o cu mine 
acasă. 

Acasă?! 

Ce  untoasă e vorba asta. Numai 
pronunțând-o şi văd întinsă felia de pâine 
cu care aş putea să-mi hrănesc familia, 
prietenii, duşmanii...pe un an, pe vecie. 

Inima pârdalnica, numai ea-i vinovată 
că nu sunt vie, dar nici moartă ca morții, 
întinsă şi plânsă pe năsălie. 

* 

Dincolo de fereastra care mă desparte 
de oamenii ce se luptă între ei pentru plus 
valoare şi lanțuri de aur masive, se revarsă 
zâuărelul de zâuă. 

Dacă aş tipa cum face ierunca de 
munte? Cine ar îndrăzni să mă facă 
nebună!? 

Dar, eu nu am glas, nu am nici putere 
şi nici chef de petreceri nocturne. 

Stau cablată la pat, supusă aparatului 
care se declanşează. Bzzzz! Din cinci în 
cinci minute fix îmi măsoară tensiunea 
arterială, oxigenul din sânge, îmi ia pulsul 
dorinței de-a ieşi din criză cum iese 
pironul din rana de palmă. 

Am gândit şi scris cândva, despre 
lisus. 

E dimineață devreme. lisus al meu 
curăță merii de omizi, în Eden. Nu se cade, 
nu aş îndrăzni să Il chem? Ce aş putea, mai 
mult decât mi s-a dat, să Îi cer?! 

- Hei! Negociază, cu El, pentru încă o 
Zi, pentru un an întreg, pentru zece 
decenii, o mie! Poate îți dă, nu se ştie. 

Dânsa mă lasă să cred că este femeie 
miloasă şi că îi pasă de mine. 

- Ce să-l dau la schimb, cu ce să girez? 
Întreb, şi-s gata să jur, că-s dispusă la 
schimb. 

O, nu! Nu sunt eu omul care se ţine cu 
dinții de promisiune. 

Ş'apoi, nici nu ştiu dacă lisus mă ţine 
minte după nume, după mers târâş pe 
genunchi prin țărână... 

N-am să-L chem, să-L aduc din Cer pe 
pe Pământ, pentru un pentru un 
eveniment ce stârneşte doar compasiune. 

lisus e aşteptat cu steaguri şi fanfare la 
înarmare în irakuri,  afganistane... 
pretutindeni unde, noi, oamenii, ne călcăm 
în picioare, ne ucidem pentru o cană cu 
apă şi ciozvârta de carne. 

Sunt o furnică ingrată, mult mai 
îngrijorată pentru fărâma de hrană, decât 
de ce mă aşteaptă la Judecată. Arma mea-i 
ironia, reminiscență umană, un rest din 
haz-ul şi necazul pe care Destinul mi le-a 
trimis drept pedeapsă . 

- Nu se face gaură-n Cer pentru că 
moare un rebel. 

Dânsa şi-a spus replica fără să respire 
şi-i din nou gata, să facă ce are de făcut 
pentru mine. 

Sigur m-aş simți mult mai bine dacă 
acum, lisus ar fi față în față cu mine. 


cum ar gândi o călugăriță la mire. 

- Facă-se voia Ta, precum în Cer aşa-i şi 
pe Pământ. Gândesc optimist! Nu voi sta şi 
număra la păcate. 

Dânsa mă citeşte ca pe o carte. Vede şi 
paginile retuşate, filele smulse sau arse,- 

tot însemnări fără importanţă, poveşti de 
cu final imposibil de realizat. 

- Vezi, în urma mea las un şir, un 
maldăr de foi în manuscris ce nu vor fi 
semnate, publicate, criticate vreodată... 

Îi vorbesc cu sfială. Dânsa nu mai râde, nu 
mai dansează. A devenit serioasă ca o 
lumânăreasă abia angajată. 

Îşi trage gluga roşie peste ochi, peste 
nas, peste gură şi, o ceaţă rece, umedă, se 
lasă peste pat, peste clinică, peste lume şi 


peste întreaga-mi făptură. 
* 


Nu se aude zgomot de uşă închisă de 
afară, dar ştiu că am rămas singură cu o 
duzină de bolnavi ce-şi ocupă paturile de 
după draperiile din folie şifonată. 

În culcuşul meu, sub lumina de neon 
sunt doar eu şi aparatele care prind să se 
zbuciume, să se zdruncine,  palpitând, 

clipind din ledurile ca nişte ochi din 
mărgele modelate într-un atelier din 
Murano. 

În camera asta, ca un sarcofag din sare 
de mare, nu există veste de salvare, nu 
există cârje, prim-ajutor de care să mă 
sprijin de îmi vine să umblu la baie. Am 
nevoie de apă şi aer. 

Apăs butonul de urgente la nimereală. 

- Să vină infirmiera! 

Ordon, nu mă rog şi, cu misiunea 
îndeplinită, mă las în voia aparatelor care 
iar îmi iau rapid pulsul, tensiunea 
arterială... Îmi iau minţile. 

Sunt sleită ca o fântână şi foarte 
liniştită. 

Moartea s-a întors nechemată în sală, 
nu mai pleacă de aici nici picată cu ceară. 

Sângele prin vene abia-mi alunecă-n 
unde din ce în ce mai scurte. 

Un muşchi mi se zbate în coaste, îmi 
tremură bărbia, am obosit şi-s gata a 
plânge. 

Suport pe viu manevra destinului, 
aştept să trec Stinxul fără monedă de aur 
pe limbă. 

- Unde sunt bunicii, fratele, tata... 
Întreb. Strig. Nu mă aude nimeni. 

Inima proasta, mi-a făcut bucata! 

Of, inimă... 

Ce copilărie, refrenul mi se prinde de 
creier, de meninge. Devine contagios şi 
iaca, prind să cânt de adevăratelea şi 
pentru prima dată în viața asta fără cap şi 
coadă. 

Ei na, sigur, cânt fals dar o fac din tot 
sufletul. Acum este în duet, apoi o corală 
intonând la imni bizantini clincănind ca o 
salbă din aur. 

Îngerii tineri, toți studenți la Muzică 
sau Medicină, fac cu rândul, sub geamul 
termopan, îmi cântă în strună. 

Eu urlu cât mă lasă durerea de inimă, 
tip ca la naştere în hărmălaia care devine 
din ce în ce mai cleioasă. Dintr-o clipă în 
alta risc să nu mai pot extrage din notele 
false. 

Peste Clinica de Urgenţă, peste oraş, 
peste lume - miliarde de îngeri cu şi fără 
aripi, solfegiază ca o zăpadă sulberată de 
aer. 

- Ssstt! 

Acum au tăcut şi liniştea muşcă iar din 
timpanele mele casante ca foița tutunului 
de Havana. 

O, dacă aş avea o harfă, o violină! La ce 
bun? 

Gânduri de femeie aproape nebună de 
frică. Nu încă!! 

Moartea mă aude cum oftez, cum mă 
scald în sudori reci şi cum delirez. Vine, 
îmi arată asul din mânecă, dă tonul la 
marşul funebru. 

-Bumm, truumm... trec peste mine 
tonele de alămuri şi un singur glas de 
femeie imită torentul. O voce nici goală, 
nici plină cântă-n surdină. 

Dânsa are har de primadonă urcată pe 
scena unde cameliile curtezanei cu ftizie au 
fost schimbate cu artificii de butaforie. 

Îmi pipăi locul de inimă prin țesătura 
de la pijamaua fără nasturi. Da, încă mai 
bate, se încadrează în standard. E aproape 
ca nouă. Nu are poftă să doarmă, să moară. 

Nici eu, cea întreagă, nu mai sunt chiar 
bolnavă de frică. Mă simt din ce în ce mai 
voinică şi din ce în ce mai importantă 
pentru lumea pe care, încă o mai văd 
cernută prin sită. 

Urlăm, țipăm, concertăm la întrecere 
pentru un public format doar din umbre. 

De la galerie, studenţii împuşcaţi în 
Revoluţie aplaudă, bat din picioare. 
Ceilalți, muncitorii morți de  silicoză, 
aruncă spre cuşca sufleorului cu ouă pe 
cartelă şi pătlăgele saturate de fosfaţi şi alte 
chimicale. 

Totul se petrece pe viu, în direct şi în 
consonanţă cu istoria repetitoare. Aştept să 
tragă şi tunurile, salvele de onoare. Să bată 
gongul meciului cel mare... Sunt în pragul 
delirului. 

Aproape că am sărit din patul meu 
special, în picioare. 

Îmi vine să joc cadril cu băiatul înalt 
din scaunul rulant, cu asistenta sobră şi cu 
tot soborul de sfinți din Calendarul Creştin 
țintuit în perete. Abia mă abtin. 

Se aude sirena Ambulanţei. Altă 
urgenţă! 

De la brancardier la medic, tot 
personalul e pe poziție de atac frontal. 

-  Coliziune-n lanț! 

- Dacă nu era descarcerarea de față... 

o mierleau cu toții. 

Insul în uniformă de voluntar dă 
explicaţiile clare, apoi se retrage în culise 
ca un personaj teleghidat. 

- Vine, vine, vine măciniş nou pentru 
râşnița Clinicii de Urgenţă! Completez eu, 
care, am aaflat despre accidentul cu un 
mort şi patru răniți grav,- ei sunt eroii care 
țin de acum centrul atenţiei generale. 

Din cuibul meu, izolat de perdele din 
material plastic, nu-i văd pe figuranți. Mi-i 
imaginez doar, - pe unii tineri, pe alții 
bătrânicioşi şi obezi,- amestecând 
rugăciuni, înjurături, gemete şi miros de 
lumânări, ca la un priveghi. 


55 


Privesc în tavan. Este un cer plat, o 
foaie perforată din loc în loc cu vîrful de 
creion. 

- Îi lipseşte a treia dimensiune! Constat. 

Nici eu nu mai am volum, nici 
greutate, lungimea, vârsta, nici identitatea 
europeană... pentru care atâta am luptat. 

Nu disper, ştiu, sper că totul ține doar 
de imaginația mea de scriitor. 

Ochii mi se închid şi lacrimile le simt 
lovindu-mi pe dinăuntru în pleoape. Le 
provoc cu răutate, cu masochism aproape. 

Oricum, nu am la mine batistă nici de 
bumbac, nici şerveţel de unică folosinţă... 

Port în geantă doar Cartea de identitate 
şi un capăt de creion... dermatograf! Nu 
periuță şi pastă de dinți, nici Biblia cu 
psalmii credinței. 

Sunt, am fost mereu o ciudată. Nu am 
fost băiatul aşteptat de tata, nu am fost 

fetița care învaţă ce-i bine şi ce-i rău, direct 
de la mama. 

In jurul meu se ridică şi se năruieşte o 
lume. 

- Nu-mi pasă! 

Gândesc şi vorbesc ca şi cum aş 
mâzgăli un semn, în cărbune, pe ciorapi de 
mătase. 

Mă duc pe copcă şi n-am învățat să 
spun nici... Te rog! Nici... Mă iartă! 

- De ce fac pe nebuna, îmi dau 
importanță? Nu-s nici prima şi nici ultima 
care se întoarce la bază. 

Ce limbaj! N-am ce zice, s-a prins 
educaţia serioasă de mine ca apa de gâscă. 

„Moartea e rece”- îmi scria Maestrul, 
cândva. Ştia ce ştia. 

Pacientul din stânga a horcăit noaptea 
întreagă, se îneca în sânge şi salivă. Îmi 
părea a fi un porc în dimineața de Sfântul 
Ignat. 

Aşa cum îl auzeam, grohăind de după 
paravan, mi-l imaginam imens, chel şi cu 
burdihan revărsat peste brăcinar. 

Da. Cu el, pentru el, aparatele şi-au dus 
misiunea până la cap. Non stop au lucrat. 
Fără milă, fără silă. Bzzzz! Bzzz...şi apoi: 
Stop cadru! aş zice dacă ar fi vorba lung 
metraj. 

Aici nu e secția de cronici, nici 
sanatoriul de nevroze. La urgență se 
lucrează cu foc deschis. 

- Patul lui e liber, curat! Anunţă 
Moartea pe megafoane, apoi îşi ia ceaşca 
de cafea, se aşează cu ea, lângă mine, pe 
pat. 

- Sunt o maestră în meserie! Îmi zice, 
plină de mândrie, şi îmi arată cadavrul 
insului care a fost un atlet adulat. 

Sigur este cald încă dar pare ca din 
ghips, pe targa aia, ridicată, dusă pe sus de 
două halate din doc verde. 

Mă mir că mortul nu-i defel 
supraponderal, nici în etate. Să tot aibă 30 
de ani... 

- Gata, l-am luat. Habar n-a avut că era 
cardiac. Îmi explică Dânsa, în timp ce-şi 
aprinde papiroasa fără chibrit şi fără 
brichetă şi se culcuşeşte în cearceaful meu 
cald. 

- Nu l-ai lăsat să-şi trăiască traiul şi să- 
şi mănânce mălaiul... adică, să-şi adune 
laurii olimpiadelor. N-a fost un ratat! 

Vorbesc să nu tac, timp în care Dânsa 
mă împimge, se ridică, aruncă restul de 
cafea la chiuvetă, stinge mucul țigării sub 
tocul botinei, ia creionul chimic îl umezeşte 
pe limbă, bifează încă un număr de pe 
Listă. 

O puzderie de idei, care de care mai 
nebune, îmi dau târcoale. Mă simt 
inspirată nevoie mare; din relația mea 
specială cu Moartea aş putea scrie o carte! 

Ce zic eu? Zeci de volume postume, 
tipărite-n tiraje gigant, ca să ajungă, pe 
gratis, la lume. 

Păcat că nu am calculatorul cu mine, 
nu dețin nici pix şi hârtie, nici puterea de-a 
scrie. 

Dar, cine mă opreşte să mă joc cu 
sintagmele cum îmi convine? Nimeni. 

Stau la pândă ca la jocul cu zaruri, 
scutur, amestec, arunc... şase - şase, 
poartă-n casă! 

Dar nu sunt la table şi nici la barbut, - 
jocul ăsta este unul foarte serios, dureros. 
Mă prinde şi mă trage afară din carne şi 
oase, ca şi cum sufletul meu ar fi un făt 
mort şi extras din burta balenei cu 
forcepsul. 

Ce o fi, o fi! Zic şi plusez la noroc. 
Arunc zarurile doar cu o mână, cea fără 
acul perfuziei. 

Dânsa, partenera mea de distracţie, 
habar nu are cu cine are de-a face. Nu mă 
cântăreşte de cinste, nici zarurile nu le 
măsoară în grame,- este foarte, foarte 
grăbită să câştige partida, ca orice femeie 
cinstită. 

Tremură de ambiţie, e aproape un Om 
în carne şi oase. Evident riscă prosteşte şi 
pierde pe propria-i mână partida. 

Revanşă? E mândră, prea mândră. 
Renunţă, aparent salvând situația. 

Azi sunt victorioasă! Să vină fotograful! 
Vreau o poză, aşa, în pijama de spital şi cu 
papucul pus pe jugulara ei fără sânge! 

Odată învinsă, Dânsa-mi promite vrute 
şi nevrute, ca un politician bun de gură. 

- Fie! Ca un rege la regatul său, renunt 
şi eu la publicitatea pe gratis. 

Dânsa-i evident, furioasă, şi şoimul de 
vânătoare fornăie pe nările înguste, dar 

fără să i se mişte cu un centimentru pe 


umăr. 
* 


Ce-o fi făcând mama, la ora asta din 
noaptea amestecată cu zorii de ziuă? 
Doarme sau îşi târşeşte prin casă, 
amintirile din tinerețea-i bătută în brâgle şi 
spată de soartă. 

- Ce face Mona? Ce face Adi? 

Depinde de fusul care le toarce orele 
planetare. 

Iisuse, te rog, fie ca grija copiilor mei să 
o iei şi s-o porți, pentru mine, pe brațe! 

Ce face Mitrut la 5 dimineața? Ca 
întotdeauna, mă aşteaptă. 

Boala mea e o bivoliță care vede-n roşu. 
lese din mâluri, tropăie, trece, rupe 
ombilicul mic cât un plasture. Fără buric 
nu mai am neamuri, legături, speranțe. 

Pe tavanul cu tuburile fluorescente, 
acum răsturnate, nu mi se arată aura de 
Sfânt, cum mi se mai întâmpla altădată, 
doar un giulgiu gălbui ca o hartă din 
caroiaje trase cu degetul unui copil ce a 
mâncat la cină magiun. 

Sunt iar îndărăt, un prunc în satul fără 
nume. Prohodu-i pregătit cu prapuri noi şi 
lume, multă lume în haine bune, aproape 
ca în filmele de acțiune. 

E măturat în casă şi pe prispă, dar 
caravana cinematografică întârzie ca o 
ambulanţă rămasă în drum fără benzină. 

O re-alcătuiesc din memorie pe actrița 
din Zboară cocorii... Văd chiar şi invalidul 
de război, în căruța lui îngustă şi trasă prin 
noroi de un şarg chior. Eroul lălăie din 
armonica cu burduful perforat de glonț şi 
sabie. 

În ultima ogradă de pe ulița 
noastră, moaşa satului scoate lipitorile 

farmaceutice, din sticla de un kil. Le 

fixeză pe pielea picioarelor ei 

descărnate. Punctează cu ele tot 
firmamentului de varice albastre. 

Vampirii trag sângele viciat ca o 

pompă industrială. Se adapă până 

cresc, ajung cât buricele degetelor. Sunt 
cât prunele grase. Grele. Se desprind, 
cad. Moaşa le adună, le stoarce-n 
căuşul de palmă. 

Văd numai sânge, sânge! Roşu 
absolut. 

Transpir sare. 

De pe dealul duhnind a romaniță 
înflorită, straja strigă, să audă tot satul: 

- Se dă peşte la co'perativă!!! 

- Da’, lumânări au adus, mă loane?... îl 
întreabă bunica cu acel arțag care are 
menirea să o diferențieze de culduşii 
cătunului, de cei care pun pe masă doar 
dude coapte şi mămăligă veche. 

Vine şi perceptorul cel tânăr, un ins 
spelb şi cu nevastă mută din naştere. 

Ne bate în poartă. Lângă el e şeful de 
Post. Sigur nuse încumetă să umble după 
dări şi zăloage. 

Mama? 

O, ce tânără şi frumoasă mai este! Fuge 
cu legătura de perne, cergi şi cu toate 
rochiile ei de mătase adevărată în brațe... 
Le ascunde în căpița din fundul grădinii. 

De ce crişcă din măsele şi suduie tata? 
Nu a băut nici ţuică de prune, nici vin 
oltoan. 

- Cine vor fi aceia,- activiştii şi cozile 

lor de topor?! 
Îi pun întrebarea obraznică, şi el, tata,- nici 
viu , nici mort,- mă prinde de umăr, mă 
trage, mă duce cu el în afund. 

Ştiu că e mort, că e singur... dar cum să 
să-l ajut! Sunt, am rămas o fetiță. 

În sicriu, tata poartă brâu împodobit 
cândva cu monezi de argint. Acum, doar o 
curea încercănată de sudoarea aşezată strat 
după strat, de atâta lucrat pentru dări şi 
datorii de război. 

- Petata mi l-ai luat pe când era mult 

mai tânăr decât sunt eu azi. 
Îi vorbesc Dânsei clar, răspicat, de parcă i- 
aş ține un curs de educaţie patriotică. Nu o 
cert, nu îi zic: Multam. 

Pentru mine tata-i nemuritor, doar a 
făcut frontul rusesc pân la Don. 

S-a întors acasă fără gloaţe n mate, în 
braţe, în cap. 

În sat, toți muncesc din greu, pentru 
cote în grâu, struguri, lână, floarea soarelui 
şi procentul de smântână per oală de lut. 

Pe mine, un copil, nu mă ia nimeni în 
seamă acasă. Părinţii nu-mi vorbesc, nu mă 
laudă, parcă nu m-au făcut din dragoste ci 
din sticlă subţire de lampă. 

Urc în podul cu paie de orz şi citesc 
„Aşa s-a călit oţelul”. Evadez. 

Frumoşi vor mai fi mestecenii “ceia... 
Ce dulce e cvasul... nu ca merii mei 
transilvani! 

Sunt aproape fericită în ignoranța-mi 
de copil crescut precum buruienile. Habar 
nu am ce-s bolşevicii, nici ce-s “mericanii. 

Proşti mai sunt oamenii mari, că îşi fac 
atâtea probleme! 

- Manevre! Maaanevre!!! 

Femeia strigă de peste gard, ca şi cum 
ar anunţa că a intrat în sat Circul Globus. 

Vecinătatea s-a înviorat brusc. Femeile 
spoiesc vatra casei şi-şi scaldă copiii, la 
albie, cu leşie. De unde sodă de rufe, săpun 
de prăvălie? E sâmbătă, seara înainte de 
duminică. 

Tancurile rup în şenile spinarea 
drumului de lut reavăn. Soldaţii iau cu 

asalt grădina Curţii grofeşti, acum intrată 
cu acte în inventarul comunei. 

S-au şi apucat de săpat şanţuri, bat 
piloni şi ridică zeci de corturi din pânză 
kaki. Fluieră şi înjură ca birjarii. 

Nu sunt eroi cu adevărat, ca Zoe şi 
Şura! Nu au nimic special care să mă 
detremine să îmi pierd toată ziua, privind 
la ei cu gura căscată. Mai bine mă întorc la 
cărțile cu partizani care trec Volga cu 
papiroasa aprinsă în gură. Aia, da, ostaşi. 
Jarul nu se stinge, foița nu se udă! 

Doi ofițeraşi vin la noi pe sub seară. Se 
tocmesc cam prea mult pentru tocana, pe 
care mama oricum o fierbe, la focul ațâțat 
cu vreascurile aduse de mine, cu cârca, din 
pădurea sătească. 

Au ajuns la înţelegere şi se bea 
aldămaşul. 

- La masssă! Strigă mătuşa, profesoară 
de rusă. 

Tovarăşii ofițeri nu se închină. Hăpăie, 
sparg oscioarele de pui în măsele, le sug 
măduva... 

-Dulce, bre! 

Se ling; pe degete şi, abia apoi scot din 
portofel câte o monedă de un leu fiecare. 
Le aşează grămăjoară, pe masă. 

- Vinu-i din partea casei. 

Vorbeşte tata din capul mesei, 
important ca un staroste. 

Tocmai ce a dat cep butoiaşului păstrat 
pentru orice eventualitate, adică, pentru 
comândarea bunicii. Habar nu avea că ea, 
bunica, îi va supraviețui şi lui şi butoaielor 
cu vin din încă vreo zece recolte. 

Parcă nu mai sunt pe pat de spital, am 
paraşutat în timp şi în spațiu. Acasă. 

Nu-mi miroase a spirt medicinal ci a 
busuioc şi mâncare un pic afumată... 

Casa noastră s-a umplut de gradati şi 
soldaţi fără nume. 

La masa cu muşama cumpărată pe 
puncte, mai mult se vorbeşte,- vrute şi 
nevrute, decât se bea să se îmbete. 

Toţi au poveşti de viață extraordinare. 

Şi le spun de-a valma. 

Substantivul RĂZBOI a devenit un fel 
de parolă la noi. 

Unul, mecanic pe tancheta cu şenile, 
apare din cămară, cu o halcă de slănină şi 
una din cărțile, împrumutată de mine, de 
la biblioteca sătească. 

Mama surâde inofensivă. Ei, dacă ar fi 
acela un civil, l-ar lovi cu făcălețul în cap 
sigur. Haina militară impune respect şi mai 
ales, adâncă supunere. 

- Bată-te soarele, să te bată, băiete; ai 
lăsat oala cu lapte descoperită! Sare bunica, 
curajoasă, cu gura ei mare şi ştirbă. 

Ca un personaj adiacent unei schițe 
cazone. Soldatul nu ia în seamă o babă. 

Scuipă pe degete, răsfoieşte filele, caută 
după fotografii deocheate. Nu le găseşte. 

Dezamăgit, dă cartea mai departe. 

- Cine face lectură în casa voastră? 
întreabă maiorul, doar pentru a se pune şi 
mai bine cu gazdele, care-i juraseră că 
vinul nu are strop de zaharină, şi că, a 
doua zi nu o să-l doară capul chiar de-ar 
bea cu găleata. 

- Fetița noastră, ea îşi strică vremea şi 
ochii cu poveşti bolşevice, zice mama şi 
buzele i se încrețesc de parcă ar fi mâncat 
pe loc aguridă. 

- A’ naibii, a parcurs ea patru sute de 
pagini???? Imposibil! 

Celălalt ofițer, cu ochelari de miop, 
preia acum cel mai celebru roman al lui 
Mihail  Şolohov.  Flendurite, paginile 
zboară din cotorul tras în aţa destrămată. 

Mă aplec şi le strâng cu făraşul, văd 
numai cizme ruseşti, bocanci nemţeşti şi 

opinci confecționate din piele adevărată, 
de bivol. 

Pentru prima dată în viața mea, cineva 
mă admiră. Toți îmi dau sfaturi şi 
ghionturi în ceafă, ca la copiii de trupă. 
Dacă aş fi majoră, sunt sigură că m-ar trata 
şi cu țigări fine, din cutia pe care scrie: 
Virginia. 

- Da'poi, cum - se laudă tata. Îi ea cât o 
gărgăriță da'-s hotărât s-o fac dăscăliță. 

- Preoteasă, mă, omule! Il contrazice 
mama cu emfază temperată, cât să-şi 
impună propriul punct de vedere dar să 
nu-şi scoată bărbatul din sărite. 

- Popii noştri, greco-catolici, sunt la 
gherlă... 

Tata vorbeşte doar cu jumătate de gură 
şi schimbă discuția pe făgaşul care îi 
convine: 

- Fata mea citeşte, cartea şi ziua! 

- Nu se poate! Îl contrazice caporalul, 
care, tocmai toarnă, cu ulcica, apă, în 
căuşul palmelor pe care maiorul, un tip 
brun şi cu despicătură de baionetă în 
umărul obrazului, i le întinde din reflex 
dobândit în cazarmă. Gelatina de la 
oscioarele de pui nu se ia cu una cu două 
de pe degetele pe care, simplificând 
situația, bărbatul şi le şterge de turul 
pantalonilor fără culoare clară. 

- Nici eu, bre, nu am citit o carte aşa de 
groasă! 

- Punem rămăşag? îl provoacă tata, şi, 
nici una, nici două, scoate cei câțiva lei din 
chimirul în care, nu rezistau banii nici cât 
apa pe rață. 

Cureaua tatei miroase a tutun cultivat 
în grădina noastră. 

Mama îşi trage năframa pe gura, cu 
care stă gata să îşi certe bărbatul . 

Bunica se închină la icoana cu Sfântul 
Niculae, trezorierul sfinților din înalturi. 

Degeaba-i toată tevatura. Se leagă 
pariul şi normal, a doua zi, tata pierde. 
Din pricina mea. Rămăşagul! 

- S-a pus în poară. Nici n-o vrut să 
deschidă cartea. Amu ce să-i fac?! S-o bat? 
Mi-ar seca mâna... la-ţi banii, domn” ofițer, 
că, de nu, tot mi-i ia perceptoru'. 

Tata e trist de parcă el a pierdut bătălia 
pentru Leningrad. 

Eu sunt disperată, taman în seara asta a 
intrat în sat şi caravana cinematografică. 
Nu are ecran de adevăratelea. Imaginile 
joacă direct pe tencuiala peretelui de la 
viitorul cămin cultural. 

Straja strigă din deal: 

- Film, film cu paraşutişti. 1 leu de bilet 
pentru ăi mari, pentru copii vă mai 
târguiți. 

Pe atunci nu visam prinț pe cal alb, 
doar aviatori şi spioni. 

Învăţasem pe de rost Imnul Armatei. 
Nu am ajuns soldat doar pentru că, la 
arme adevărate nu era loc pentru o fetiță 
îndopată degeaba cu untură de peşte şi 
polivitamine. Crescută după Programul 
partidului. 

* 


les din amintirile personale golită de 
spaime. Constat indiferentă, că am riduri la 
colțurile gurii, la ochi... că inima 
pompează ritmic, aproape ca la carte. Ar 
trebui să fiu fericită? 

În jurul meu, aparatele de măsurat 
sănătatea organismului bâzâie suspicioase. 
Oamenii cu sânge cald în artere şi vene, s- 
au bulucit în dreptul ferestrelor. Până şi 
muribundul, cel cu cancer în ultima fază şi 
anus contra naturii, face târâş printre 

paturi, cu punga cu fecale trasă de şireturi 
pe sub pantalonii pijamalei decolorate. 

Un şoarece alb traversează salonul, un 
salon nou nout şi cu dotare de excepție. 

Şoarecii părăsesc corabia care se 
scufundă, şobolanii părăsesc abatajul mai 
înainte ca minerii să simtă cutremurul. 

Cobaiul de laborator are ochii albaştri, 
tegumentele roz şi nu îi mai este frică de 
oameni. Merge pe pardoseala laminată cu 
paşi mici şi siguri. 

Nu simte, nu-i pasă că poartă germenul 
maladiei decisive injectat direct în carotidă. 

El este cel mai perfect mediu pentru 
medicamentul încă neomologat. 

Experimentul a fost un succes ştiinţific 
declarat. Trâmbițat, aplaudat, premiat, mai 
apoi...uitat în Dosar, pe un raft. 

Acum e rândul cobaiul să tragă 
ponoasele. 

Are burta umflată şi nu mai poate trece 
de vrana din zid, prin locul îngust dar 
singurul care i-ar fi putut asigura dreptul 
de-a muri în libertate. 

Sunt convinsă că tot ce văd, aud, pipăi 
şi miros, se petrece doar în mintea mea 
inflamată de frica de detoate. 

Este ca o premoniție, ca şi cum aş şti că 
un cataclism e gata să devasteze oraşul dar 
nu pot face nimic. 

Şoarecele cobai, camera asta ca o cuşcă 
fără gratii, totul este ancorat în prezentul 
pe care îl detest, îl grăbesc să alunece către 
viitorul, din păcate, incert. 

Crainica de la radio anunță plat: 

- Încă un ostaş român a murit în teatrul 
de luptă din Afganistan. 

- Ce contează un pion! Gloria lui e 
oricum, garantată postmortem. Îi dau eu, 
replica, de la distanţă. 

Experimentul mondial continuă cu 
voluntari tot unul şi unul. Punem la bătaie 
tot arsenalul, tot ce avem mai scump în 
vânătoarea de oameni. Să trăiască 
Sistemul! 

-  Continuăm să transmitem din 
Aeroportul Militar,-aici, tocmai a aterizat 
cu bine aeronava cu sicriul eroului... 

Vocea crainicei urlă acum, ca într-un 
receptor de telefon public. Aparatul radio, 
cârâie ca un curcan. ÎI aud prin geamul 
larg deschis, vibrând dinspre banca din 
parc, locul în care îşi face veacul golanul 
iremediabil al generației cu dinți puternici, 
de plastic. 

Apoi, brusc, limbile focului de la 
catedrală, para roşie-vineţie se infiltrează 
parşiv prin frunzişul arborilor ce fac front 
comun între gardul clinicii de urgenţă şi 
autostrada în construcție. 

Vocea radiofonică are sincope, se 
confundă, se amestecă cu rumoarea străzii 
care, pare a fi înnebunită de un aşa 
spectacol. 

Arde ca un brad de Crăciun cel mai 
înalt turn de biserică ridicat vreodată de 
oameni. Nu. Nu e el, tocmai Turnul 
Babel... 

Undele  hertziene sunt devastate, 
forfecate în țipete de femei isterizate, de 
înjurături bărbăteşti şi de cele câteva 
rugăciuni, pe care nici Dumnezeu nu le 
mai poate culege dintre ordinele scurte, - 
date de pompieri, şi executarea 
manevrelor,- recunosc,  spctacol inedit 
pentru un oraş de provincie. 

Încă sunt om din carne şi sânge, nu-i 
rezist ispitei spectacolului unic şi, cu acul 
de seringă în venă, cu stativul de care 
atârnă recipientul cu seruri şi glucoză, 
după mine, mă ridic precum Lazăr din 

morți. Sprijin fereastra, sticla în care 
dogoarea incendiului se multiplică dintr-o 
secundă în alta. 

Peste noi toți, cerul e roşu ca borşul în 
care carnea de miel nu a legat încă spumă. 

Mii de porumbei făcuți scrum zboară 
odată cu schijele a milioane de ţigle arse în 
cuptoarele începutului de Ev Mediu. 
Printre ei, văd şi scrisoarea Poetului. Un 
tip romantic. Fumul literelor sale este mai 
altminteri decât cel al materialelor de 
construcție,- are consistenţa unui vis cu 
plante de in înflorit. 

- Şi Vaticanul îşi anunţă alegerea Papei, 
cu fum alb. Zic pentru cine ar dori să 
asculte ce are de spus o nebună de rând. 

-Papa a murit. Trăiască Papa! 

Parafrazez din prostie, în timp ce 
vâlvătaia reală se ridică peste clopotele, 
care se topesc instant. Focul umblă gol 

peste urletul plebei excitate şi îngrozite, 
peste iadul iscat de la un simplu chibrit. 

Pe umărul meu stâng se opreşte din 
cădere un porumbel năucit. E fragil de mi- 
e şi frică să îl ating. 

Eu şi el, împreună respirăm cât un om 
întreg. 

Nu mai sunt păsări cântătoare în tot 
oraşul nostru, un burg tuns chilug. Cele 
care i-au mai rezistat focului sunt cu 
cionturi de aripi şi cu penajul cărunt. 

Un pârâit ca de harbuz răscopt irită 
timpanele celor ce s-au adunat în Piaţă ca 
în stal, atraşi de vrajba dezastrului. 

Ca într-o cezariană hotărâtă tardiv, 
Cerul a pleznit, s-a rupt sub buric. 

Nici heruvimii şi nici serafimii, Sfântul 
Gheorghe însuşi, patronul soldaţilor, nici 
sfântul Ilie... cel cu trăsura intemperiilor... 
nu se încumetă să se mai nască o dată, să 
iasă şi să se înroleze voluntari la 

departamentul de pompieri, care nu-i mai 
fac față incendiului. 

Tulumbele gâfâie astmatic. Hidroforul 
gigant a prins aer. Scara de urgenţă nu e 
scara Sfântului lacob... 

Focul intră în vrie şi fluieră ca o 
locomotivă fără frână. Duduie aerul 
comprimat între ziduri. 

Geme asfaltul şi ca o biserică din sticlă 
topită, nava ridicată din zidărie şi lemn 
straşnic, aruncă spre țărână picuri din 
clopote, bucăți din odăjdiile invizibile ale 
arhitecturii . 

Una după alta, corzile de orgă seculară 
prind să intoneze imni funebri, să jelească 
precum o văduvă la căpătâiul sicriului cu 
soldatul necunoscut. 

Nu există un organist apt de treabă în 
tot oraşul nostru, în toată provincia! 

Dar, nu mai are nici o importanţă 
personajul lipsă, nici piromanul. 

Evenimentul şi-a pus gheara pe istoria 
locului, este deja un personaj cu dosar 
penal, cu rechizitoriu în regulă. 

Şi ce dacă? 

Clopotele s-au topit. Ceasornicul din 
Turn s-a oprit. 

Tone de materie incandescentă scapă la 
vale, ca şarja de oţel din furnale. 

Tencuiala, epiderma fină a  zidăriei 
medievale nu mai face față dogorii. Turnul 
s-a inflamat galopant, tuşeşte, icneşte, dă 
sânge în batista de iarbă pârjolită a 
parcului ce-i stă ca un preş destrămat, la 
picioare. 

Bătrâna din casa de peste drum, a tras 
obloanele, s-a ferecat în odaie. Poate a 
murit sau ... spune rugăciuni pe rozariu. 

O pisică lehuză îşi cară puii, unul câte 
unul, în gură. Le schimbă culcuşul. 

Moartea şi Viaţa! 

Lumea agonizează! 

Cu scrâşnet de oase frânte în bătaie de 
palme, turnul de biserică s-a prăvălit ca o 
claie de surcele aprinse de oameni. 

Brusc s-a lăsat tăcerea ca o ghilotină pe 
grumazul reginei. 

Curând se va ridica, se va auzi din nou 
vuietul multiplicat al mulțimii. 

Ce senzație extraordinară, ce joc de 
artificii atrage, îngroaşă, face fără de 
dimensiune răgetul acesta, de fiară scăpată 
din cuşcă. 

Parcă aş fi Nero în persoană. Privesc 
din locul meu sigur, jariştea imperiului 
comunitar. 

Nu, eu sunt doar un gladiator, nu un 
nebun sau o fiară închisă pe viu în 
catacombele de sub Colosseum. 

E timpul să se tragă şi fotografii, să se 
filmeze pe viu evenimentul. Reporterii toți 
în păr transmit răguşiți şi congestionați în 

obraji, dau ştirea fierbinte de la fața 
locului: 

-Arde Catedrala! 

Mai departe, milimetru cu milimetru 
din edificiul gigant, lemnul, vechi de 
secole, din grinzi şi căpriori, cel din cornişă 
şi suportul pentru orologiul care mergea 
fără a fi tras din arc făcut de om, se 
contorsionează, se gheboşează, se zbate 
zadarnic, ca un cadavru aruncat pe vatra 
de crematoriu. 

Imaginea asta ar putea deveni 
insuportabilă pentru cei cu inima slabă. 

Incapabilă de mai mult de atât, aştept 
clipa finală, deznodământul, când tot acest 
eşafodaj din fibră  biodegradabilă şi 
cărămidă solidă se va nărui. Fie ce-o fi, să 
se termine odată vacarmul! 

Oamenii de bine, adunați ca la meciul 
de fotbal, în jurul bisericii aprinse, au luat 
parcă drog la comun. Câţiva bărbaţi plâng 

de  adevăratelea, alții sunt  asudați, 
palpitează ca la o paradă cu femei obeze şi 
aproape de tot dezbrăcate. 

Suntem doar oameni, am intrat cu toții 
în ritul grotesc. Gustam pe viu fiecare 
secundă de frică care ne alimentează cu 
adrenalină. 

Pompierii nu ajung cu furtunul la 
inima focului. În circul foamei de 
senzațional, incendiul îşi face numărul 
până la capăt. Real. 

Un spectacol de sunet şi lumină cum 
nu am mai avut de secole multe,- de la 
năvălirea Hoardei de Aur, în burg. 

Chiar şi amatorilor de sport cu risc 
maxim, de data asta, li s-a dat mult prea 
mult. 

Sticla ferestrei, prin care privesc cu 
triumful şi frica unui om ce stă dinaintea 
dezastrului, s-a înmuiat, este un înveliş din 
gelatină transparentă peste bomboana 

fondantă. Pot să-l apăs cu degetul cât 
vreau, amprenta mea va rămâne pe veci, 
aici, mărturie a prezenţei factorului uman 
la dezastru,- un semn defel anonim pe 
cronica oraşului. 

Bolnavul cu anus contra naturii stă pe 
genunchi, sprijinit de peretele salonului. 
Are obrazul prăfuit cu var şi funingine. 
Miroase tot a scrum şi a carne intrată în 
putrefacție. 

Ar putea ţine loc de basorelief, de efigie 
perfectă a dezastrului umanității. 

Transpir şi mi-e greață, mi-e silă de 
mine ca individ care, îmi tot reproşez de la 
o vreme, că sunt mică, fără putere şi că fac 
degeaba umbră pământului. 

M-am prăbuşit ca un halat de molton, 
peste patul, care... mă cuprinde cu viclenie 
de amant fierbinte, între  vintrele-i 
acoperite cu muşamaua şi ea transpirată. 
Leoarcă. 

O clipă de renunțare la viață. 

Atâta le-a trebuit aparatelor mele de 
resuscitare; şi iar sâsâie ca un harem de 
gâşte nefericite. Mă ciupesc de peste tot de 
unde mă mai pot prinde. 

Mă las în voia lor, mă prefac învinsă. 

Sunt leneşă, bolnavă sau doar obosită? 

Refuz să mai văd soarele vânăt la ochi, 
turnul bisericii lipsă, fereastra mototolită şi 
colțul din cameră, de unde, cadavrul unui 
şoarece-cobai  răspândeşte germeni de 
gripă. 

Moartea, acum în salopetă de lucru, 
smulge încă o filă din calendarul prins cu 
pioneze în perete. 

- Azi, azi a fost miercuri! Constat cu 
superficialitate şi fără dorinţa de-a schimba 
situația. 

Simt în coaste salteaua dură a patului 
de urgenţă, un fel de targă cu mai multe 
folosințe. Mă răsucesc în cearceaful umezit 
de transpirație rece. Mi-e greață. 

Gândurile revin ca furnicile, se 
focalizează iar pe eveniment, pe clipa 
prezentă. 

Monitorul de la căpătâiul patului meu 
s-a calmat fără tranchilizante. Moţăie cu 
ledurile date pe verde. 

- O fi programat, dacă mor, să-mi facă 
şi disecție? 

Ce tâmpenie! Mă cert şi insist să cred că 
totul mi se arată doar distorsionat, ca un 
picior pe care îl introduci în apa dintr-un 
lighean. Clar-neclar, efect galopant al puf- 
ului de nitoglicerină, administrat cu efect 
scontat. 

Om, chimie şi maşinărie; ce triunghi 
mai facem împreună! 

Lumina încă unei zile linge cu 
insistență de linx transpirația condensată 
pe sticla de fereastră. 

Moartea n-a mai trecut pe aicea de 
câteva zile. 

- Ha, i-am tras clapa şi de data asta! 

Fac pe grozava şi încep să filosofez, 
adică, să vorbesc întruna, tura-vura... 

- S-apoi, sfârşitul meu nu-i sfârşitul 
lumii! zic şi îmi fac rapid planuri de viitor. 

De ce mi-ar fi frică? 

Fluier ca golanii, după femeia cea rece, 
cea care mi-a fost mama şi fiică, soră, 
prietenă şi dăscăliță, toată săptămâna 
trecută. Din celălalt capăt de lume, Dânsa 
aude,-vine, îmi răspunde cu o glumă. 

Îmi vine să mor de ruşine, să mă 
spânzur ca scaiul vânăt de rochia ei nouă şi 
toată brodată cu perle mari cât buricele 
degetelor de femeie bogată. 

Întind mâna, să-i pipăi trena din 
brocarturi cu fir şi mărgele, dar ...Dânsa 
nu e pipăibilă ca giurgiuveaua ferestrei, 
care scârțâie în balamale neunse. 

Prin fereastra întredeschisă, aerul altei 
dimineți intră fără permisiune. Îmi flutură 
părul, îmi usucă bluza pijamalei şi gura. 
Mi-e frig şi mi-e cald deodată. 

Mă simt singură, abandonată într-o 
sală plină de bolnavi incurabili. 

- Vino! M-am săturat de viață! la-mă! 

O chem şi, de aş putea umbla fără 
ajutoare, aş ajunge la Dânsa, aş strânge-o 
în brațe. 

Am să dorm singură, somn parşiv ca 
cel de lehuză. 

Dincolo de ziduri e casa de naştere. 
Când e linişte, îi aud cum plâng, cum se 
nasc singuri. Pruncii sunt muţi, sunt orbi, 
sunt surzi, sunt încă fărăr nume pe lume. 


91 


Lumina le arde retina, aerul le răneşte 
plămânii. Rezistă! 

Monitorul meu medical prinde a sâsâii 
ca un şarpe de apă. Nu ştiu ce are, dar nici 
nu îmi pasă. 

Dintrodată mă simt sănătoasă şi cu 
chef de petrecere adevărată. 

- De ziua mea, îmi adun toți prietenii şi 
o facem lată! Voi fi beată criță, voi fuma 
marijuana şi, dacă totul va decurge cum 
mi-e speranţa, voi înota sub Lună plină, în 
fântâna de la Prefectură. 

Ha, sunt, voi fi o nebună! 

Prin sticla şmirgheluită de lumina 
diurnă, văd cum Luceafărul de dimineaţă 
se holbează la mine. 

Mi s-a făcut piele de găină pe brațe, pe 
coapse, o frică animalică mă strânge de 
beregată.  Tuşesc sec, repetat, tuse 
măgărească. Mi-am tras cearceaful, aspru 
peste coşul pieptului, peste bărbie, peste 

frunte. Tusea şi-a încheiat prima repriză. 
Deocamdată, mă simt în siguranţă. 

Peste oraşul meu, peste lumea de afară, 
plouă iară. Apă grasă, îmbibată toată cu 
cenuşa de la incendiul de Miercuri la 
amiază. 

Spre canale obturate cu munţi de 
deşeuri domestice, trag torentele leşioase. 
În caldarâm creşte rapid trosoctul şi menta 
sălbatică. 

Eu mă simt, sunt uşoară, din ce în ce 
mai uşoară. 

M-am şi săltat, plutesc cu un lat de 
palmă, cu un stat de om sunt deasupra 
corpului meu,- m-am debarasat de lest, de 
acel manechin rigid şi acoperit cu pânza 
ordinară a unui cearşaf sfârtecat în 
convulsii. 

Dânsa îmi face loc, taie breşă printre 
sufletele moarte din naştere. 

Cu mânecile suflecate stă gata să 
împingă roaba plină de cuie şi sicrie. 

Constat că nu-mi mai este frică de 
nimica pe lume. Sunt ca într-un miez de 
navă cosmică, imponderabilă şi 
inconştientă. 

- Nici Timpul meu nu mai contează. 
Ziua nu mai are orele ştiute! 

Unde, când am citit teoria asta? 

Sunt mimetică, mă adaptez rapid la 
ştirile proaste şi condiților-limită. Ştiu pe 
de rost Teoria Sfârşitului Timpului! Nu-i 
percep defel scopul. 

Ş'apoi? După mine, potopul! 

- Hei, hei! Vezi că umbli prin străchini! 
Mă apostrofează Dânsa, din strada toată 
inundată cu smoală, apoi mă dă în primire 
primului înger care îi iese în cale. 

El aduce cu un spiriduş tânăr, cu un elf 
în hăinuţă trandafirie. 

- Helo! 

Îl salut voit cosmopolit, şi dau să mi-l 
fac prieten. Socializăm ca pasagerii într-un 
aeroport. 

Cum ne mai potrivim! 

Vorbim şi vorbim, bârfim cu voluptate 
pământeană şi abia într-un târziu observ că 
stăpânesc limba îngerilor destul cât să nu 
îmi fie ruşine de mine; vorbesc cu punct şi 
cu virgulă, dar mai ales, cu foarte multe 
semne de întrebare. Cine? De ce? Când? 
Unde? Care? 

Aflu că nu va fi sfârşitul Spiralei, doar 
un final din Timp. Noi, oamenii ne vom 
transforma din mers, ca soia, ca hibrizii de 
tomate, ca dinozaurii... 

* 

Din una în alta, nici nu ştiu cum am şi 
ajuns în Poarta Raiului. Trece peste zid, 
doar un ram din Pomul Cunoaşterii. 
Fructele lui nu sunt nici din aur, nici din 

platină,- sunt mere adevărate şi coapte, ce 
aşteaptă, păzite de Şarpe, să fie furate. 

Aş intra şi nu aş intra în Grădină. 
Locuri de muncă ar mai fi, dar nu pentru 
una ca mine, care nu şi-a plivit, pe Pământ, 
nici propria-i grădină. 

Îl întreb pe îngerul de gardă, dacă viața 
în Rai este una tipică monahală. 

Îngerul râde de-i saltă pe burtă 
surtucul, îi sare scufia de pe creştet, bate 
din aripi. Nu-i tânăr nici bătrân, colo un 
ins cu care ştii că poți bate palma la târg. 

Mă încântă ideea de democraţie celestă 
şi să aflu că, Apocalipsa nu-i aşa cum am 
văzut-o eu, pe zidurile Voronețţului. 

Îmi propun să gândesc în roz şi, odată 
întoarsă în viață, să-mi zic: 

- Sunt fericită! Sunt perfect sănătoasă! 
Am devenit exaltată, un pic vanitoasă,- 
deşi-s numai o cenuşăreasă, poftesc la 
poamă domnească. 

De pe Golgota se aude plânsul 
soldaților Romei. Cad în genunchi şi îşi cer, 
unii la ații, iertare. Nu ştiu care dintre ei 
merită să poarte pe lance pielea balaurului. 

Nici nu mai contează! 

Îngerul meu de pază a adormit în iarba 
crescută până-n barba Sfântului Petru, cel 
ce reazemă stâlpul Porții de aur. Apostolul 
are la brâu o legătura de chei mare cât un 
caier. 

Eu sunt doar un Om tânjind spre Eden! 

Mă arunc în fața lui în genunchi, mă 
rog, plâng, îmi smulg părul din cap... jur 
că mi-am purtat Crucea cuminte, cu capul 
pe umeri... 

Aiurea! 

A sosit şi Dânsa, ţine un Bilet de intrare 
în mâna palidă, mare. 

Îmi pune lesa, mă trage, mă duce cu 
sine, printre lanurile de crini înfloriți din 
Grădină. Alt înger mă ia în primire. 

Prind să miros a ger şi flori de măr,- a 
priveghi şi botez. 

- Se sufocă pacienta de la 13! Moare 
proasta asta cu zile! 

- Da, analizele i-au ieşit foarte, foarte 
bine! 

- Masca de oxigen ! Unde-i masca, 
grijania maică-si 2??? 

Aud lupta oamenilor de la reanimare 
ca pe o poveste despre cu totul altă 
persoană. 

Mie mi-e bine. Dânsa mă conduce cu 
blândeţe şi fermitate pe aleea din cioburi 
de stele. Lesa e din piele, nu lasă urme 
vizibile cum ar face o pleasna din cânepă. 

Gata! Înghit şi nodul care-mi mi-a stat 
în gât de o vreme Atât! 

O tihnă de catifea regală îmi atinge, îmi 
linge sufletul, pielea... 

Sunt fără culoare şi mai uşoară ca o 
floare de urzică porcească. 


98 


În camera de urgenţă, cineva toarnă 
apă rece pe mine, altcineva încearcă să mă 
scoată din moarte cu şocuri electrice. 

Îngerul meu de pază a adormit în iarba 
celestă. Nu vede, nu aude nimic. 

Dânsa pierde controlul o clipă. A slăbit 
şi nodul la zgardă, mă lasă... cât să 
strig: Apă! 

Eu tac. Nu mai am limbă. 

Un bărbat, poate medicul, pune tifonul, 
suflă; mi se face respiraţie gură la gură. 

Suflul lui miroase a țigări şi gumă 
americană. E tare şi iute, pot să-l mestec în 
dinți şi-n măsele, pot să-l ţin sub limbă, ca 
pe nitroglicerină... 

M-am umflat ca un balon de distracție. 
Abia mai încap în patul îngust, ca de 
campanie. 

Da, constat cu indiferență că sunt 
înapoi, în trupul meu micut şi multiplicat 
în tuburile fluorescente care luminează 

puternic. Sunt o pleiadă de cenuşărese 
mititele, care se rotesc în cercul de cretă al 
disperării mele. 

Sunt ameţită, cherchelită de parcă aş fi 
coborât dintr-un montagne russe. Sunt o 
roată şi mă învârt ca nebuna! Ura! Ura! 

Mai repede, mai sus, mai... 

Culorile Pământului au intrat una în 
alta, sunt palide, moarte, un experiment 
dintr-a 7-a elementară.. 

- Aşa, albul să trăiască! strigă un 
paramedic fără frontiere. 

Eu văd cu alți ochi, decât el, lumea 
materială, - plictisitoare ca o făină fără 
gust, fără miros şi fără darul de-a creşte-n 
covată. Simt în nări miros de pâine caldă şi 
habar nu am că acesta-i mirosul curajului. 

In lumea supertehnicizată, când cota 
creşte la bursa sexului şi demografia-i 
armă cu fitilul aprins, o armată de 
meseriaşi îşi face datoria, luptă pentru 

recuperarea unui hoit de 47 de kilograme. 
Le pasă de mine. 

Dacă aş avea un pic linişte, mi-aş face 
sigur planuri de viitor. 

Medicii şi monitoarele cu becuri 
colorate mă zgalțâie, mă pălmuiesc cu toții. 

- lar a dat eroare bestia de computer... 
scâjneşte stagiarul. 

Eu constat că nu mai am acul perfuziei 
în vena de la braț. Serul şi sângele, în 
melanj, curg, pătează cearceaful verde, 
duşumeaua albastră. 

Sunt uşoară, un fulg. Plutesc între cer şi 
pământ spre amurg! 

Dinspre casa de neşteri vine iz de 
placentă prospătă şi buruieni zdrobite în 
copite de bivoli. 

Transpir ca în saună. Mi-e fleaşcă părul 
şi pijamaua din fir de matasă artificială. 

Mă simt prinsă ca un peşte în acvariu. 
Sunt un peştişor atipic şi antipatic , care 

face degeaba giumbuşlucuri dinaintea 
unui cârd de rechini flămânzi. 

Lucrurile au reintrat în ritmul firesc, 
omenesc. Personalul medical, cu misiunea 
îndeplinită şi fişa completată la zi, se 
pregăteşte pentru schimbul de tură. 

Îi cer infirimierei un pieptene, oglinda, 
pudra de orez, creionul dematograf şi rujul 
ca fraga... 

Fetişcana râde şi pleacă, tîrând după ea 
măsuța cu resturi de pansamete pline de 
sânge. 

De dincolo de draperiile de plastic, 
accidentaţii din seara trecută nu se mai 
aud cum se înjură, îşi bagă de vină, nu 
pentru mort,- pentru că au făcut zob o 
maşină de firmă. 

Nu am încotro, mă resemnez cu părul 
vâlvoi, nasul lucios, buzele palide şi ochii 
fără linia trasată în tuş, ca la curtezanele 
din vechiul Egipt. 

Nu am oglindă dar ştiu că nu sunt o 
prezenţă cât de cât agreabilă. Mi-e milă de 
mine pentru prima dată în viață. 

Întorc capul către perete să nu mi se 
vadă lacrimile, lacrimi adevărate. 

Pe perna plină cu ghemotoace din 
material spongios, a apărut un măr abia 
cules din Pomul Vieţii. La Maternitate s-a 
mai născut un copil. 

Din icoana lui, de pe peretele alb, 
Sfântul Gheorghe, îmi face cu ochiul, apoi 
reia lupta de fiecare zi, cu balaurul. 

+ 

Cred că am adormit, somn chimic, cu 
coşmaruri imposibil de povestit la lumina 
zilei. Încerc să ies din vis ca din nisipuri 
mişcătoare, cu cât mă zbat să înaintez spre 
liman, cu atât mă afund în hău şi mai tare. 
Alunec, fac târâş cu mâlul care îmi trece de 
buric, de subsiori, de grumaz... 

Horcăi în somn, mă zbat şi mărul cade, 
se rotogoleşte, printre picioarele paturilor 
de fier vopsit mat. 

Cineva mă scutură bine, mă strigă fără 
să-mi spună pe nume. 

Nu mai am nume?! Sunt doar un 
număr de pat, ca la inventar. Sunt sută la 
sută anonimă. 

- Habar nu aveţi cine sunt eu! Îmi vine 
să strig, să-i pun la punct pe haiadamacii 
care îmi apasă din nou coşul pieptului aşa, 
ca la o maşină capota. Careva îmi înfige 
acul de la seringa cu adrenalină direct în 
inimă. 

Vorbesc între ei despre mine ca despre 
o pisică năpădită de pureci. 

Tipii ăştia chiar nu realizează că-s Om. 

Cel cu ochi verzi şi tatuajul pe gât este 
stagiar sigur, - prea tânăr pentru a nu-mi fi 
jenă să-i arăt corpul meu uzat de ani şi 
dureri. Lângă el, din nou stă ciopor tot 

echipajul de bord, -asistenta, brancradierul 
şi.. 

Moartea? 

Dânsa lipşte. Cine ştie pe care câmpuri 
minate mai seceră şi coseşte. 

Mă las în voia oamenilor cu milă şi 
patalama ştampilată la mână. 

Speranţa, din nou zglobie şi în rochie 
cu decolteu generos, îmi fâlfâie arome de 
cafea proaspătă pe sub nările rănite de 
tuburi şi valve medicale. 

Realizez vag că am revenit din nou 
printre semeni. 

Mă salt, sigur că m-am ridicat singură 
în capul oaselor. 

Acum pot să mă privesc de sus în 
luciul  casoletei cu instrumentele de 
urgenţă. Constat că nu sunt nici frumoasă, 
dar nici urâtă din cale afară... Sunt ca din 
marmură. 

Lumina neonului îmi fardează mov 
pleoapele, îmi trage în culori de pământ 
buzele amorțite. 

O mască perfectă, o figură fără riduri, 
fără expresie. 

Nu mai sunt legată la aparatele 
sofisticate, nu mai stau agățată de masca 
cu oxigen, de alți inşi cu pretenţii că, ei ştiu 
ce este Viața. 

Fâlll! Fâlll! întorc paginile vieții mele în 
răspăr cu degetele înmuiate în saliva care 
abundă, mi se scurge la colțurile gurii . 

lar poftesc după aer! 

- AER! 

Între timp, în oraş, s-a organizat chetă, 
se adună fonduri pentru reconstrucția 
Turnului de la Catedrală. 

Oricum, nu mai am bani în batistă, sub 
pernă. 

Sunt o zdreanţă printre alte zdrenţe de 
abur. 

Icnesc, mă dezlipesc, cad înapoi, iar 
mă forțez, şi...gata! Am scapt din carcasa 


de carne. 
* 


Am ajuns pe un acoperiş abrupt şi 
placat cu folie de cupru înverzit de oxizi. 
Sub picioarele mele reci şi foarte galbene, 
stau turnulețele unui castel ca de 
vânătoare. 

Vântul alungă imagini amorfe, 
formațiuni noroase fără semnificație 
pentru ciobanii fără stână, pentru 
agricultorii de duminică, doar pentru 
meteorologii care cred că țin sub control 
graficul cu schimbarea. Schimbarea climei, 
desigur. Se mănâncă unii pe alţii, îşi iau 
doctoratul şi mor anonimi în laboratoarele 
amplasate în chiar buricul oraşului. 

Ei sunt bugetari, nu conferențiază 
despre Sfârşitul Vremurilor. 

Mai în amonte, sau... mai în aval, peste 
râul duhnind a păstrăvi electrocutați de la 
firul rupt din stâlpul de înaltă tensiune, 
dincolo de drumul forestier, - acum şi el 
spulberat de puhoiul ploilor din noaptea 
trecută, lângă singura colibă din 
pustietatea ca şi absolută, zăresc un copil. 
Numele lui este Crai! 

L-am recunoscut imediat că mi-e neam 
nu după epoleţii de pe manta, nici după 
blazonul nobiliar. 

Ştiu că-i stăpân pe loc şi pe situație, 
după cum munceşte cu toate zece degetele, 
după cămaşa de cânepă şi crăpăturile din 
călcâiele în care spinii de măcieş au înflorit 
sânge. 

Crai sapă cu mâinile goale, scoate din 
râpă tină fertilă ca şi cum ar fi un 
solomonar ce a desfundat o fântână. 

Am ajuns lângă el, sunt din nou pe 
pământ; ştiu, simt după aerul care miroase 

a lapte de capră sălbatică şi a mere crețeşti 
uitate pe cracă. 
larba-i în floare uscată, ceru-i albastru ... 

Prind şi eu să frământ la țărâna 
înmuiată cu apă de ploaie de parcă aş 
pregăti la vopsele pentru zugrăvit de 
icoane. 

Copilul e tare frumos dar mut ca un 
peşte. 

Oricum, las că vorbesc eu, ca 
întotdeauna, prea mult. 

Plămădim, amestecăm, cot la cot, 
noroiul cu bobițe sfărmate din aur. 
Frământăm, legăm, rostogolim bulgării 
mari cât să-i putem căra fără roabă. 

Eu lucrez, cu degetele pline de inele, 
doar puşcoace, arme aproape letale. 

Crai a şi încheiat alt un stol de păsări 
de codru şi unul cu berze ce vin să 
cuibărească în luncă la noi. 

Le-a rotunjit capul cât să-i încapă în 
căuşul palmei. Le-a tras din lut pliscul şi 
le scobeşte nările câte-ş două, găvanele 
ochilor potriviți, nu mari ca la cele de 
pradă. 

Aleargă cu unghia pe şira spinării 
făpturii, ca un virtuos ce cântă 
dumnezeieşte doar pe gâtul ghitarei. 

Schimbă mersul, se lasă către pântece, 
adăugând, una câte una, viscerele cele 
gândite de Dumnezeu pentru hrană, 
supraviețuire şi mai ales pentru înmulțire. 

Nu mă vede, nu mă aude; nu-şi pierde 
vremea cu mine, o ființă care nu ştie 
încotro merge, nu ştie de unde a venit 
odată pe lume. 

Copilul dă formă definitivă jucăriilor 
fără să le atingă. Le alipeşte, din şindrilă, 
aripile-n perechi, ca la îngeri. 

Din punctul meu de vedere, totul este 
aproape prefect, numai că, băiatul din 

Munţi nu este lisus, aşa cum, o clipă, chiar 
am crezut. 

El abia de îndrăzneşte să privească la 
Cer. Eu nu am curajul să-l văd cum se 
căzneşte să le sufle, păsărilor, aburul Vieţii 
prin nări. 

Stau, aştept de un veac şi mai bine, 
ca... oarecine să întrebe, să se intereseze şi 
de mine. 

Nici de sus, nici de jos, nu mă caută 
nimeni. 

M-am săturat, mi-e greață de liniştea 
asta ca de prăjitură. Casc, fără să mă jenez, 
fără să-mi duc palma la gură. 

Lângă mine, copilul munceşte, asudă. 
Şi-a aşezat  stolurile, cârdurile de 
zburătoare pe umeri, pe creştet şi merge, 
urcă spre piscuri. Eu îl urmez la pas pe 
cărare. 

Mi se pare a fi o cruce umblătoare, din 
care păsările ciugulesc fărâme de carne. 

Calea-i îngustă, neumblată de veacuri 
de om, - nu mi-e uşor să o urc. Mă simt 
din ce în ce mai anevoioasă, mai grea, mai 
diformă, parcă aş fi o capră gestantă 
alungată din turmă. 

Urcăm la întâmplare, fiecare cu crucea 
lui în spinare. 

Inima mea oboseşte prima, se înfurie, 
loveşte în stern cu durerea aşchiei smulse 
cu dalta din cremene. 

Crai merge, în fața mea, pe vârful 
picioarelor, lin şi fără frică de vipere, de 
pripoare. 

După el, pe genunchi, pe coate,- 
zdrelită şi asudată fac şi eu târâş pe 
Golgota care mi-a fost dată. 

Nu am steag național în buzunare. Nu 
am nici raniță cu apă şi mâncare. 

Am intrat în toată aventura asta la 
nimereală. 

Cum să marchez clipa, măreția; 
triumful omului în fața naturii? 

Chiui cât mă țin plămânii, acum plini 
de ozonul pădurii. 

Sunt foarte, foarte aproape de fericire, 
mai că aş putea s-o ating cu vârful 
degetelor. Nu, nu-mi voi duce gestul până 
la capăt. 

Dacă-mi reuşeşte?! La ce aş mai visa 
altădată? 

Cu ochii-i lăsați spre țărână, Crai se 
roagă muţeşte, suspină. 

Ar trebui să-mi fie ruşine de mine! 
Sunt totuşi femeie, s-ar cădea să am milă 
de copil, nu de mine. 

Pe custura îngustă de zare, un fulger se 
zbate-n convulsii ca un balaur ieşind 
pentru prima dată din mare. 

Acum, tunetul - malaxor zdrobind 
oasele tuturor sfinților şi cele ale 
dinozaurilor din muzeele planetare - vine, 

vine-n furie. Calcă, scarmănă galaxia cu 
ghearele lui de pocitanie neverosimilă. 

De dincolo, din valea locuită de 
oameni, peste cionturile de jărăgai încă 
viabil, țăranii mei se retrag în codrii cu 
bisericuţa lor din nuiele cărată-n spinare. 

Imaginea asta, pentru mine, este 
cutremurătoare. 

Aş nota-o în jurnal, motiv pentru cartea 
mea următoare. Nu am hârtie, nu am 
creion, nici creta cu care să trasez un 
crochiu sau cerc de apărare. 

Bat clopotele Mitropoliei de Bizanț în 
neştire. Nu le aude absolut nimeni. 

Răgetul furtunii se amestecă cu 
scheunatul bombardierelor invizibile. 

- Sunt tunurile Generalului! 

Scuipă ghiulele în catapetesme, dacă... 
va mai fi scăpat vreo biserică din foc şi 
sabie... 

Vorbesc eu, cea atoate-ştiutoare şi-s 
gata să-mi înjunghii duşmanul ce-mi trece 
Istorie prin paloş, puşcă, sulițe, iatagane... 

Sunt, am devenit o răzbunătoare! 

Craiul Munţilor îşi strânge buzele una 
în alta. Este mut ca toți muţii. 

Oricum, mai mult de atât, nici chiar el 
nu ar şti ce să spună. 

Culmea Golgotei noastre e năclăită de 
sângele lui lisus, Ştefan, Mihai, Horia, 
Iancu... 

Sfinţii din vopseluri au ieşit buluc din 
icoane. Nu mai au mantii de pace, toți 
poartă săbii curbate, cu pecetea şi semnul 
revendicării vechii Dacii. 

Codrii cresc din nimic la străini în cale. 
Pietrele cât palma se ridică spre soare... 
Apele buiesc fierbinți din  jugularele 
subterane... 

Generalul a intrat cu armata în Vale. 
Măcelul e-n floare. 

Eu mă rog smerită, de sfântă izbândă. 

Crai nu se mai închină. Ar fugi în lume, 
cu instinctul mânzului fără mumă. 

Eu nu mai am cale de întoarce, tac şi 
zac pe genunchii umflați de artrită. 
Meditez la ce a fost povară pentru vită, nu 
la prezentul, ce-i din nou gata să ne 
înghită. 

Umbra mea a crescut, s-a lungit ca un 
grumaz sub secure peste pădure. 

Mă ridic cu greu pe picioarele fără 
sandale, şi constat că nu sunt mai voinică 
decât o buruiană. 

Nu port oglinjoară cu cristale montură, 
nu am ruj, pudră, nici poşetă de firmă. 

Port tulpan de caşmir alb, peste părul 
ros de boală, - sunt aproape cheală. 

M-aş retrage învinsă în casa mea de 
vacanță, numai că nu mai am casă, nici 
masă, nici pat, nici dorința de-a săpa un 

bordei, de-a ridica un palat cu mărgăritar 
în loc de fereastră. 

Peste noi toți, cerul s-a tocit ca o talpă 
de pantof uzat. 

De la Est la Vest şi înapoi trec razant cu 
țărâna alte biserici cu aripi de şindrilă. Par 
a fi planoare, ori cocori uriaşi dar fără 
penaj. 

Sfinții mucenici de pe câmpul de luptă 
pentru dreptate se ridică la Cer, îşi ocupă 
locurile făgăduite, - se aşează după 
milostenie şi credință, la masa Raiului şi în 
ramele icoanelor arse de  cătanele 
Generalului. 

Crai le face cu mâna ca unor nave-n 
derivă, îi salută pe sfinți cu palma lui 
micuță şi unsă de tină saturată cu rocă 
auriferă. 

Abia acum înţeleg de ce, copilul ăsta 
străluminează ca Luceafărul de ziuă chiar 
dacă e noapte peste întreaga natură. 

Pepite de metal rar se frâng sub stâncă 
şi Muntele se ridică de un cot mai spre 
Soare. E dimineață iară, deşi nu am avut 
nici un strop de întuneric. 

-E zi veşnică! 

Îmi zic şi mă aşez lângă Crai, care, 
peste buza crevasei, îşi aliniază stolurile, 
cârdurile de păsări din lut şi colb scump 
după neam, cântec, apucături şi după 
forma penajului. 

El stă pe vârful picioarelor la doar o 
dungă de deget de piatră, suspendat în aer. 
Pare un zburător de circ sprijinit în lonja 
nevăzută, de siguranţă. 

Îi dau o pasăre, din cele oprite în iarbă. 
O ia cu grijă în palmă. Obrazul micut i se 
crâmpoțeşte de efort ce depăşeşte limitele 
biologice ale unui copil ce ar trebui să fie 
în clasa a treia-a primară. Buzele i se întind 
în colțurile gurii şi, un: Ssssst... îi scapă cu 

greu de pe corzile vocale, nu mute, doar 
atrofiate de nefolosinţă. 

- Zboară!!! Loveşte din aripi!! 

Tip eu cu disperare, în locul copilului 
care, singur trăind în pustietatea asta n-a 
mai exersat limbajul care îi ajută pe oameni 
să-şi spună gândurile. 

Prima pasăre din rândul dintâi 
îndrăzneşte, porneşte, ba chiar reuşeşte să 
bată o dată din aripi: Fâlll, fâlll... 

Apoi liniştea icneşte, creşte. 

Mai grea decât aerul, jucăria de lut s-a 
prăbuşit în prăpastie. 

- Din pământ ai venit, pământ vei 
ajunge! zic eu, cu aroganță tipic umană, 
dar şi cu o tristețe care nu mă caracteriza 
defel în lumea prin care nu am trecut ca 
brişca prin slană. 

Crai e încăpățânat precum catârul 
tânăr. Continuă ritualul, eliberând din 

materia ca şi moartă, tot acel păsăret cu 
aripi din solzi de şindrilă. 

Este un joc tot mai trist şi în care el, 
micuțul creator de iluzii, îmi aminteşte de 
măreția Celui cu aripi la mâini şi picioare. 

Păsările prind să cârâie, să ciripească 
între ele,- ciugulesc jnepenişul şi iarba 
fiarelor. 

Au devenit egale ca formă şi culoare. 

Îmi amintesc de clonare, de trufia cu 
care ne îmbuibăm zi de zi, mileniu de 
mileniu, noi oamenii. Îmi trec prin fața 
ochilor, şiruri prelungi de chipuri egale în 
simetrii şi mă îngrozeşte plictisul care va 
pune gheara pe trupul şi minţile noastre. 

Serii şi serii de făpturi cu dimensiuni 
trase la indigo se conturează în eprubetele 
unui laborator infernal iar foamea de 
imagini inflamează şi imaginația mea, de 
om pentru care Etica este doar un detaliu 
de Dicţionar. 


120 


Mă bucur că nu sunt nevoită să-mi 
vorbesc gândurile. Obrajii îmi ard, am roşit 
de ruşine de mine. 

Păsările de lut cad, se lovesc, se 
terciuiesc în sol, precum poama din livada 
fără stăpân. 

Au ajuns iar noroi, o aluviune pe care 
torentul o cară printre cadavre de păsări 
adevărate şi de animale, printre rădăcinile 
şi trunchiurile arborilor fără de vârstă şi cu 
mulțimea de bârne smulse din podețele şi 
din grinzile smulse din casele oamenilor. 

Intru în panică. Mă mişc din ce în ce 
mai repede, trec de pe un picior pe altul. 
Dau în clocot de nelinişte. 

Crai nu mă ia în seamă. E calm, mult 
prea calm pentru un copil singur pe lume. 
Are privirile fixate într-un punct doar de el 
văzut, undeva în carnea Pământului. Nu-i 
nici trist, nici vesel. Este munteanul care 
ştie să-şi poarte povara; s-o ia în fiecare zi 


121 


de la capăt fără recompense, fără laude, 
fără brutalitate. 

Fire de aur adevărat îi lucesc în pletele 
grele de noroaie. Epiderma lui străluceşte 
ca o cămaşă, ca o tunică placată cu foiţă 
foarte subțire. 

Calcă direct pe aer, pluteşte, mai apoi, 
de-a lungul potecii cioplită de cine ştie 
cine, în cioburi din dale de marmură albă 
şi neagră. 

Suntem singurii pietoni pe o cale de 
acces necunoscută oamenilor cu putere şi 
bani, de ei, stăpânii duri ai Secolului care a 
trecut cum trecut-a cămila biblică prin 
urechile acului. 

În anii bisecți, vin aici şi trei ciobănei - 
merg umăr la umăr, turmă la turmă, doar 
cu mioara cea prevestitoare de moarte, 
legată şi cu botniță de câine de pază pe 
gură. 

În urma lor, în urma noastră, rodeşte 
cernoziomul îngrăşat cu sângele martirilor 
de pretutindeni. 

Crepusculul străluceşte de îmi ia ochii 
şi iar regret că nu sunt în timpul şi spaţiul 
real, că nu am la mine celularul şi camera 
de filmat. 

Muntele lui Crai pulsează ca o inimă 
de linx tânăr. Din fundul prăpastiei, 
păsările trase-n aval de torent, încep să 
învețe metamorfoza durerii, aşa cum o 
divă, învaţă cu greu şi uită uşor, rolul care 
i-a adus incontestabil, succesul. 

Fără păsări, fără păcate, băiatul s-a 
întors pe solul solid. E ostenit, sleit. 

A adormit cu ochii deschişi. 

Eu mă întorc, ca drogatul la drog, la 
viața mea asistată, din salonul de la spital, 
în patul, care mă aşteaptă aşezat în primul 
rând, către geam. 

Mi-a fost dor de oameni din carne şi 
sânge, de oameni cu boli şi nevoi sociale, 
inşi cu bucurii şi secrete dar mai ales 
flămânzi de bani şi vorbe fără cap şi coadă. 

Mă simt ca într-un tren personal - unii 
urcă, alții coboară - fiecare îşi spune 
povestea vieții pe şleau, convins că se vede 
cu vecinul de pat pentru prima şi ultima 
oară. 

În locul gol, tocmai a fost adusă pe 
targă, o altă pacientă pe moarte. Are rană 
deschisă la gât şi pleoape vinete, pântecele 
rotund şi şolduri extrem de înguste. 

- Gravidă! Decretează medicul în timp 
ce ține ridicată mâna cu mănuşa de cauciuc 
plină de sânge. 

- Imposibil! Nu are nici 13 ani. 

Susține total neconvingătoare asistenta 
şefă, dar formând numărul de telefon de la 
secția de ginecologie. 

Infirmiera, asistentele, medicii... tot 
personalul este iar în alertă. 

Tampoanele de vată, anticoagulantele 
nu mai fac față. Pe cearceaful verde, petele 
de sânge proaspăt par maci într-un câmp 
înflorit. 

Din sala de aşteptare se aude, prin zid, 
plâns mocnit, de bărbat. Apoi, bocete de 
femeie. 

Noua adusă, pe targă, nu se prezintă 
tocmai ca o persoană cu care aş putea pune 
azi de şuetă. 

Întorc capul în pernă. 

Privirea, ochii fetiţei gravide continuă 
să mă urmărească, deşi între paturile 
noastre s-a tras deja cortina de protecție. 

Nu mi-e foame, nu mi-e sete nici măcar 
de aer pe ziua de astăzi! 

Am arsură ca de prună pe gură. 

leri am primit sfaturi medicale şi biletul 
de externare. 

Plec acasă pe semnătură. 

- Fie ce-o fi. Îmi voi trăi clipa cu 
intensitate maximă! zic, în timp ce îmi fac 
planuri şi bagajul pentru excursie. 

Un rucsac ponosit, două pulovere 
colorate, aparatul de fotografiat, pesmeţi, 
conserve cu şuncă presată... 

O, da, şi trusa de urgență, 
medicamentele cu denumire celebră. 

Am luat hotărârea  nebunească 
împotriva familiei, a prietenilor, 
cunoştinţelor, a tuturor oamenilor cu 
mintea întreagă şi parcă lipiți cu miere de 
asfaltul oraşului. 

Nu sunt un VIP, cui să-i pese de mine? 
Mass-media e prea ocupată cu povestea 
fetitei care ar trebui, ba să nască, ba să 
avorteze...! 

Pe sticla televizorului se perindă vraci 
şi preoți, doctori în ocultism şi doctori în 
medicină, dascăli şi miniştri... Toți 
înfierează situația dar nimeni nu ştie pe 
unde ar putea fi scoasă cămaşa, ca să 
rămână totuşi întreagă. 

Fetița gravidă trebuie că e de-o seamă 
cu Crai, copilul nimănui, pe care l-am tot 
visat în nopțile lungi, de spital. 

Dacă a fost vis-vis ori realitate curată, 
nu mai are acum defel importanţă. 
Muntele lui Crai există, este trecut cu litere 
de-o  şchioapă în atlase, pe harta 
geografică. 

Pentru el las în urmă oraşul cu spuza 
de cenuşă abia răcită pe streaşină. 
Porumbeii fără cuib şi fără de speranţe 
certe într-o generație viitoare. 

Biserica musteşte de apă, de hidrantul 
cu care pompierii au stins limbile 

balaurului, pe care omul modem îl 
denumeşte tehnic: Incendiu. 

Dincolo de gardul improvizat, mai 
mulți inşi scormonesc, strâng din scrum 
resturi ale aliajului din fostele clopote. 
Colo, nişte zgârciuri de metal lipit peste 
lemnul ciung dar lustruit de pârjol şi 
patina vremurile trecute. 

Mă străduiesc, reuşesc să întorc capul 
dinspre dezastru, spre vitrina cu pantofi de 
sezon. Deşi sunt aproape desculță, nu mă 
atrage oferta evident, generoasă. 

- Nu-mi pasă de modă, de toc-cui! Am 
nevoie doar de câteva lucruri simple pe 
lume,- îmi spun. 

Mă voi reintegra, voi intra în 
comuniune cu natura mamă. 

Voi inhala Viaţă prin toți porii ființei 
mele, aflată în pragul autodistrugerii. 

Când mă voi reîntoarce acasă, voi fi alt 
om, altă persoană, chiar dacă în buletin va 
apărea acelaşi nume, aceeaşi adresă. 

Voi pipăi, voi gusta, am să-mi cumpăr, 
am să fac, am să cer, am să iau şi am să 
fur... tot ceea ce nu mi-am permis nici în 
gând până astăzi. 

Voi merge la piața îmbrăcată în blana 
de vulpe polară, haină scumpă, canadiană, 
pe care în zece ani am pus-o pe mine o 
singură dată! 

Voi cheltui ca un nabab ultimii bani din 
coşnița familiei pe... nimicuri. Aşa! 

Deja nu mai aud scrâşnet de frâne de 
automobile, nu mai văd culori măsluite pe 
panourile de promovare a mâncărurilor 
saturate de chimicale. 

Fericirea mea ca ins, nu se mai măsoară 
în bani şi-n putere! 

Aiurea! Mă mint singură, ca o 
călugăriță necoaptă. 

Moartea m-a păsuit şi de data asta. 
Dânsa-i înțelegătoare ca orice soră de 
caritate. 

Doar mă urmăreşte, ştiu că mi-a luat 
urma, amprenta palmei şi pe cea dentară. 

O simt şi acum, cum mă împinge din 
spate, aproape că-mi cară rucsacul greu, 
de parca aş căra pietre de râşniţă în el. 

Iaca şi staţia de Taxi. 

Şoferul, un plăvan în jenşi noi şi 
cămaşă cu flori, îmi preia bagajul, îl aruncă 
în portbagajul maşinii vopsită galben- 
portocaliu. 

- La autogară, vă rog! Comand ca şi 
cum aş spune: „La Bulevard, birjar!” 

Gesturile se derulează cu încetinitorul. 
Semaforul dă roşu, aşteptăm blocaţi în 
trafic bară la bară. 

Un puşti urâțel se aruncă cu sticla pe 
jumătate cu apă, să spele parbarizul. 

Şoferul îl înjură cu capul scos afară, 
prin geamul lăsat. Ţâncul râde şi scuipă 
țâşnit, printre dinţii, pe botul maşinii. 

Ne-a întors spatele. Caută un alt 
chilipir. 

Semaforul dă verde, pornim şi, de data 
asta, am şi ajuns la destinaţie. 

Mă trezesc cu bagajul trântit direct pe 
ciment, gata să-mi strivească bombeul 
tenişilor vechi de când lumea. 

Plătesc cu o bancnotă substanţială ca 
valoare bancară, dar conştiinţa lucrează, - 
imediat mă simt vinovată de corupție 
generală şi pretind să-mi se dea restul. 
Corect. 

Şoferul, uns cu toate  unsorile 
meseriei, priveşte doar lung, foarte 
insistent spre rucsacul meu burduşit ca 
pentru o expediție în Himalaia. 

Vrea, ține să mă simt vinovată. A reuşit. 

- Mersi... 

Scap de pe buze cuvântul-miracol, cu voce 
voalată. 

M-a luat de fraieră! Şi ce dacă? 

Este dis de dimineaţă şi sunt prima 
clientă pe ziua asta. l-am făcut safteaua şi 
gata. 

Dacă prostia se plăteşte odată şi o dată, 
laşitatea nici nu pute, nici nu se-nroşeşte la 
testul cu hârtia de turnesol. 

Eu sunt numai un ins etalon, care dă 
din coate, se strecoară ca apa printre 
pietrele care nu se vor despicate. 

- Pagubă în ciuperci! 

Apelez doar la un simulacru de ironie 
şi constat pentru prima dată în viață, că nu 
mai ştiu cum să mă port în societatea, care, 
evident, a turbat aşa, peste noapte. Am 
devenit complexată, frustrată, reuşesc să 
îmi fac din prieteni duşmani, să împiedic 
în toate... 

Voi fi o învingătoare! Voi fi numai 
zâmbet, aşa ca o dantură decupată de pe 
cutia cu pasta de dinți chinezească. 

Vreau să ies din situația de moment 
onorabil. 

- Nu-s rea de pagubă, zic, la care, 
şoferul mă salută cu două degete duse la 
un chipiu evident, închipuit. Scoate 
pachetul cu ultimele două ţigări şi-mi zice : 

-Serveşti ? 

- Nu fumez niciodată! 

Îi arunc vorbele ca pe o înjurătură şi, cu 
bagajul târâş după mine, intru mândră şi 
singură pe platoul autogării. 

Este de fapt un careu din beton 
coşcovit, în care autobuze de toate 
mărimile şi culorile vin şi pleacă într-un 
talmeş balmeş greu de reținut chiar şi de 
dispecerul, care, acum bea capucino dintr- 
un pahar de unică folosință, rezemat cu 
umerii de uşa Biroului de Mişcare. 

Nu-l mai întreb de ora plecării, încerc 
să mă descurc cum pot cu datele lapidare 
din graficul afişat pe peretele clădirii, o 
zidărie moştenită de la vechiul regim şi în 
care actualii patroni nu au mai investit nici 
un sfant. 

Aflu că mai am de aşteptat cel puţin un 
ceas şi jumătate. 

Fac târâşul înapoi pe pista de ciment, 
printre valurile de pământ scurmat din 
şantul în care câțiva muncitori se 
străduiesc să introducă, sau să scoată, o 
conductă de material plastic. 

Sar peste obstacole şi ajung la primul 
chioşc alimentar, de unde cer o butelie cu 
apă plată şi un tub cu pastile mentolate. 

- Mentosan? zice vânzătoarea şi cască 
gura de îi pot vedea caria din măseaua de 
minte. Da’, acum avem acces nelimitat la 
gumă de mestecat, pastile americane sută 
la sută. Vă servesc? 

-THp 

O refuz cu aroganță nepotrivită, semn 
că aş fi cam zgârcită. Îi las totuşi ceva în 
plus, nu chiar cât ar pune un patron de 
Fotbal în cutia milei. 

Revin la peronul meu de plecare, unul 
fără marcaj clar, şi, ca tot călătorul, reazem 
de-a împicioarelea zidul din cărămizi roase 
de igrasie. 

Mă mut de pe o talpă pe alta, aştept să 
treacă vremea, dar minutarele pe cadran se 
mişcă greu, parcă nu am mai fi în secolul 
vitezei. 

O femeie în halat cu însemnele 
companiei de transport în comun, cu 
făraşul într-o mână şi mătura în cealaltă, 
încearcă fără nici un chef şi fără succes, să 
adune maldărul din coji de seminţe şi 
mucuri de țigări, resturi de ambalaje care 
de care mai colorate, din perimetru. 

Praful se ridică şi apoi se aşează peste 
bagaje şi peste călători. 

Suntem acolo o turmă întreagă care nu 
comentează, nu intervine, se supune 
situației din inerție. 

Din stradă de aude sirena ambulanţei. 
Inima mea tresare, se sperie, doare. De sus, 
de pe capota maşinii albe, Dânsa, în straie 
de lucru, murdare de puroi şi sânge, nici 
nu mă vede, nu-mi face cu mâna. 

Trece mai departe. 

- Salut! şi La revedere! 

l-aş zice cu ironie de învingătoare, dar 
frica îşi înfige gheara în diafragma mea, 
care prinde să se umfle, să se zbată ca 
puiul de potârniche în palma cosaşului. 

Să iau o pilulă! 

Cotrobăi febrilă prin geantă, timp în 
care femeia cu mătura se face că munceşte. 

Se apropie în trombă o limuzină cu 
număr de Italia. Trece impertinentă peste 

linia de marcaj, virează şi frânează scurt, 
oprindu-se cu bordul la doar o palmă de 
noi. 

Tânăra de la volan glisează geamul doar 
atât cât să-mi pună întrebarea, impersonal 
şi cu accent evident, meridional. 

- Perono uno?... 

Îşi mângâie ceasul cu brățară în 
emailuri şi cristale industriale. 

Îi răspunde afirmativ, îngrijitoarea, 
fluturând mătura ca pe un toroipan de 
retezat trestia, apoi, îşi continuă treaba 
pentru care este plătită. 

- Mamma mia, ce mizerabilă-i țara asta! 
Hapciu! 

Tânăra face constatarea fără ură, fără 
mânie, strănută, gest care ne dă de înțeles 
că ea, nu-i un exponent al societății care 
mai are un drum lung de făcut către 
culmea civilizației urbane. 

Continuă să stea la volan, cu batista de 
hârtie tamponându-şi nasul cât pătlăgica. 

De pe bancheta din spate, ca o albină 
plină de saci meliferi, abia se extrage 
luxului epatant, o altă femeie - una mai în 
vârstă, corpolentă şi cu basma neagră peste 
părul cărunt. Nu se grăbeşte, se supune 
zâmbitoare ordinelor, pe care tânăra 
domnişoară i le dă fără s-o menajeze. 

Trage, scoate singură, din portbagaj, 
toate sacoşele din plastic, burduşite cu 
îmbrăcăminte second hand. Le aşează în 
grămadă, lângă rucsacul meu, care, acum, 
pare a fi un cangur speriat. 

- Vezi, că te fură!! 

- Cine, maică!? Pune, în replică, 
întrebarea, cumătra, acum cătrănită şi cam 
sătulă de  ifosele fiicei ajunsă doamnă 
mare. 

- Ăştia! Eşti chioară, tu mamă?... zice, 
din ce în ce mai inflamată, tipa cu maşină 

de firmă, şi arată cu capul spre mine şi cei 
câțiva țărani, care în aşteptarea 
autobusului, gustă mezelul direct de pe o 
foaie de ziar. 

Nu se face s-o fac eu pe deşteapta, să mă 
bag unde nu-mi fierbe oala, şi s-o pun la 
punct. 

Tac, înghit nodul din gât, ca de obicei, 
în folosul armoniei generale. 

Femeia cu basma neagră a terminat de 
cărat şi numărat bagajele. 

Vrea să-şi mai sărute o dată fata plecată 
în lume. 

Tânăra cu tricou mulat pe sânii 
siliconaţi se fereşte de buzele țărăncii cât 
poate. Până la urmă, mama reuşeşte, 
apucă să-şi pupe fata, fie şi numai pe 
umărul bronzat şi cu tatuaj micut, la modă 
în vara asta. 

- Ciao! Te sun imediat ce trec cu bine de 
vamă. 

Să vin şi la anul acasă?!! Ha, nu-şi mai 
petrece Rita încă o vacanță cu mârlanii 
d'acilea! 

Dacă-mi ies ploile, voi fi cu Aldo la 
safari în Kenia... 

- Dumnezeu să mie te alduiască, tu fată! 

Mai zice țăranca, printre sughițuri de 
plâns hohotit, acum când maşina cu număr 
de Italia demarează, şi ea nu mai riscă să- 
şi facă de râs copila care a învăţat din mers 
cum să se descurce în lumea mercantilă şi 
pusă pe harță. 

Intre timp, autobusul nostru, unul de 
duzină, a tras la peron ca un cal cu căruța 
în fața cârciumii pline. 

Şoferul, cu pantalonii călcați la dungă şi 
gulerul cămăşii răsfrânt peste reverul 
sacoului bleumarin, ia în primire pasagerii 
şi bagajele. Ceva nu este tocmai în regulă. 
Cei prinşi cu musca pe căciulă, fac roată 
pălăria de fetru, în care un domn rotofei, 

aşezat pe rândul întâi de scaune cu husă 
albastră, aruncă două bancnote de 1 leu, 
leu greu. După el, venim toți ceilalți. 

Cu suma gata făcută şi biletele în 
buzunare, la oră fixată, uşile ni se închid 
automat. 

Plec de adevăratelea, fug în pustietate. 

Nu am acele emoții tipice, de copil 
trimis în tabără pentru a fi cumințit. Nu 
retrăiesc nici o amintire, doar neliniştea se 
înfiripă clipă după clipă, până când, 
stomacul prinde să-mi freamăte ca aripa 
unui fluture prins în pioneză. 

Este, evident, emoția drumului ce duce 
spre niciunde! 

Eu, ageamie în lupta de supraviețuire, 
mă voi hrăni din ceea ce-mi va oferi natura 
cu zgârcenie sau cu dărnicie. 

În lumea mea obişnuită am avut 
suficiente atacuri de panică, pentru a nu 
face față disputelor narcisiste de breaslă, a 

nu mă lua la bătaie cu peştii cei mari ai 
oceanului. 

În curând voi ajunge acolo unde 
Dumnezeu Însuşi pogoară, calcă desculț 
prin iarbă. Se întinde cu braţele sub ceafă şi 
priveşte Cerul de la distanță, aşa cum 
pădurarul cel bun ştie să vadă pădurea 
peste coroana copacilor. 

Voi fi singură în spațiul nimănui, ocupând 
locul în care securea tapina şi drujba nu au 
fost încă aduse, puse la muncă. 

Deocamdată sunt printre oameni, 
pasageri care suportă, fiecare în felul lui 
propriu, febra călătoriei. Sunt destui, 
diferiți; tot personaje posibile pentru cărțile 
pe care, cândva, de va fi, le voi scrie. 

Suntem ca zarzavatul în ciorbă în etuva 
care a devenit interiorul mijlocului de 
locomoție. 


142 


Nimeni, absolut nimeni nu îndrăzneşte 
să pretindă aer condiționat, aşa cum scrie în 
oferta promoțională a firmei de transport. 

Încerc să trag de storul slinos al 
ferestrei. 

Plexiglasul nu glisează şi mă 
mulțumesc să privesc, mai departe, ca prin 
abur, peisajul ce mi se oferă pe gratis. 

Lunca râului e grea de mâluri şi de 
clorofilă buiacă. 

Se face linişte şi călătorii prind să 
adoarmă unul câte unul. Timpul 
stagnează. Roţile rulează singure peste 
spinarea drumului de pământ, drum de 
țară. 

Imi adun palmele pe genunchi şi 
gândurile într-o singură acțiune; ce voi 
face mâine! 

Brusc celularele sună ca nebunele. Se 
formează numere şi toată lumea aceea, ce 
părea mototolită ca un şervet de bucătărie, 

zbârnăie, s-a trezit cu chef de afaceri sau de 
petrecere. 

-Zonă cu semnal! 

Insul din dreapta mea vorbeşte ca 
pentru sine, în timp ce îşi trosneşte fălcile, 
se scarpină pe sub pălărie, şi formează 
numărul aghiotantului, din memorie: 

- Mă, loane, mă, muls-ai oile? Adăpat- 
ai măgarii?... Noa, bine! 

Închide telefonul şi fluieră scurt şi subțire, 
ca şi cum şi-ar fluiera câinele de turmă. 

Constat că sunt singura de acolo, care 
nu are telefon mobil, nici ceas, nici brățară 
cu magneți prinsă la mână. 

Nu am măcar o biografie de care să fiu 
mândră. 

Parcă aş fi abia sosită în lume. 
Interceptez, fără vreo intenţie, discuțiile 
fiecăruia dintre ei; iar de la un timp, 
gândurile mele se intersectează cu 

gândurile lor. Ricoşează, sar scântei ca şi 
cum lama de oţel ar lovi într-o stâncă. 

Bani, bani, bani; averi! 

Mi se face frică de ceea ce nu înţeleg. 

Le memorez planurile de afaceri, codul 
Pin şi codul IBAN. Aş putea da greş doar 
în ceea ce priveşte educaţia, buna cuviință. 
Ciobanul îşi sună acum, nevasta. E roşu-n 
obraz şi cu sudoare pe frunte: 

-...dapoi cum! Sigur c-o semnat! 
Suntem propr'etari, darlyng, sută la sută. 
Mi se face greață, organismul meu refuză 
să mai digere ciozvârte din viețile altora. 

- Sunt un biet om, fie-vă milă! 

Ţip fără ca cineva să mă ia în seamă. 

Până-n seară mă voi cufunda definitiv 
în codrii cu cel mai scump lemn de 
rezonanţă de pe tot Continentul. 

Vreau să urc Muntele lui Crai, lăsând să 
cadă cortina între mine şi acei inşi, care ies 

din birturile unde ciorba se vinde cu cât 
poate duce o burtă flămândă. 

- Lăcomia linge farfuria. 

Mă trezesc silabisând, făcând abstracție 
pentru prima dată în viață, de cei mulți, 
care m-au ponegrit pe nedrept, dar şi de 
cei extrem de puţini, ce mi-au rup, mi-au 
dat din bucata lor de pâine şi unt. 

Cohorte de oameni fără trup trec direct 
prin mine şi eu îi accept, îi las să-mi calce 
pe mândrie cât încă mai pot. 

- Coboară cineva ? 

Şoferul întreabă din inerție convins că 
nici un om cu scaun la cap nu s-ar opri, la 
numai un ceas până în seară, la marginea 
Pădurii. 

Realizez că am ajuns la punct fix. 

Ca pe un poligon de tir un glonţ, aşa 
țâşnesc de pe scaunul meu, cobor fără să 
spun la revedere , adio. 

Mă simt expulzată de societate, ca şi 
cum aş fi fost împroşcată din praştie în 
punctul zero al redefinirii mele. 

Un nor de colb alb înghite autobusul cu 
pasagerii care moţăie, acum că celularele 
iar nu primesc semnal. 

Privesc după maşina hodorogită ca 
după un vis din care, la trezire, nu-mi 


amintesc mai nimic. 
* 


Habar nu am de când stau pe marginea 
drumului forestier, aici, de unde pornesc, 
se rotesc serpentinele mai multor cărări. 
Nu ştiu care este cea adevărată. 

O negură nepământească ține Muntele 
lui Crai pe o mie de brațe. 

Mă ridic, mă reaşez, de data asta pe o 
veche bornă de kilometraj. Este un menhir 
care, în aşteptarea geologului care să-i 

descifreze actul de naştere, creşte, creşte cu 
intenția vădită de-a ajunge la Cer. 

Nici la dreapta, nici la stânga nu văd 
unelte şi nici pas de picher iar drumul se 
îngustează, devine potecă fără marcaje care 
să mă încurajeze-n vreun fel. 

Îmi iau tableta pentru inimă, ultima din 
cele câteva care mi-au mai rămas în cutia 
de farmacie. 

Beau apa din butelia de plastic. Este 
searbădă, vâscoasă ca şi cum ar avea în ea 
fibre nevăzute de mătasea broaştei. 

- E dioxină! 

Vorbesc singură. Nu-i de bine cu mine. 

Pe fundul recipientului din material 
sintetic, lichidul îşi schimbă culoarea, a 
devenit, gri, negru... 

Sunt plină de colb, dar nu pot să-mi mai 
spăl nici fața, nici mâinile. 

Am de cucerit falii de rocă şlefuită de 
alunecările ghețarilor. 

Am lăsat în urmă colinele cu pomi 
fructiferi, mănăstirea măicuțelor ortodocse 
şi noua pensiune turistică. 

Îmi pregătesc cortul, unul ieftin şi prin 
care ploaia trece ca prin sită din blană de 
câine. 

Nu îmi fac probleme. Va fi ceea ce 
trebuie să fie! 

Din amonte, pe firul râului, coboară un 
grup gălăgios, semn că inşii aceia nu au 
nimic în comun cu protecția naturii. 

Sunt trei bărbaţi în putere şi o femeie, - 
una înaltă, dreaptă-n spete şi cu cizme 
cazone în picioare. 

Ne dăm binețe. Deşi nişte ciudați şi 
unii şi alții, mimăm, respectăm cu toții 
regulile nescrise. 

- La Cotă ninge. Nu ai pătură?! 

Şeful grupului mi se adresează ca fetei 
din vecinătate, şi chiar mă bate pe umăr. 


149 


- la-o p'asta! Eu, oricum, nu mai sunt 
dispusă să repet experiența, zice femeia în 
timp ce îmi aruncă de sus, pledul albastru. 

Le mulțumesc oferindu-le hrană din 
conservă şi câte o tabletă din mentosanul 
ieftin, cumpărat din autogară. Nu mă 
refuză. 

- Să facem tabără laolaltă. Propune 
careva şi eu mă gândesc că e de datoria 
mea să adun vreascuri, să aprind şi să 
întrețin focul. Zis şi făcut. 

Ei sunt amabili, plini de jeg şi poante 
răsuflate, dau semne că sunt dornici să se 
întoarcă rapid la civilizație. 

Eu sunt doar curioasă iar întrebările 
mele, mai întâi îi amuză, apoi îi 
deranjează. 

- Dacă am dat peste veche mină de 
aur?! Sigur, e plină cu aurul proştilor! 

- Adică?... insist, nu cu interes doar din 
ignoranță de orăşeancă. 

- Cu sarea mâței, femeie! Sunt felii cât 
palma şi-s strălucitoare ca soarele... 

- Ai tu, mai mult aur în verighetă decât 
am văzut noi pe aceste coclauri! Mă 
lămureşte şi femeia, în timp ce se descalță 
şi-şi întinde tălpile spre para focului din 
lemne. 

- Păi, Legenda... 

Eu continui, insist în prostie, până când 
haidamacul, cel cu tatuaje de-a lungul 
ambelor braţe, nu mă mai suportă: 

- Ori eşti proastă, ori ne tragi de limbă, 
viperă spurcată! 

Am rămas ca trăsnită şi mă pregăteam de 
retragere. 

- Nu-l lua în seamă, e rău de-l calci pe 
bătătură, dar are inimă bună. 

Şi-a riscat viața cu mine, când s-a spart 
barajul... îmi vorbeşte femeia cu duioşie 
aproape maternă, în timp ce îşi trece 
degetele greblă, prin pletele furiosului. 

Nu înțeleg, o iotă din toată povestea. Am 
să mă retrag, ca melcul în cochilie, în 
cortul, pe care l-am ridicat, nu o să mă 
credeți, singură singurică. 

În lipsa mea, cei din jurul focului sunt 
ca dinamita, stau gata să explodeze. 

- Mi-ai mâncat economiile de o viaţă cu 
expediția asta, în Transilvania! 

Nu există nici o comoară nici în mină, nici 
sub albia gârlei. Păstrăvi, da, peşti sunt cu 
turma... dar nu-s ce-mi trebuie mie. 

- Nu-l lua în seamă, Mărie, dragă. În 
Kevin al tău, vorbeşte amărăciunea, 
ruşinea, teama. Cum să se întoarcă în 
Cartierul de Vest fără o para chioară? Îl vor 
linşa cămătarii sigur. 

- Sorry.... Hai să bem, am păstrat sticla 
asta pentru victorie. E o victorie că, încă... 
trăim! 

Vorbeşte femeia categorică şi trage 
dopul sticlei în care alcoolul clincăne a 
petrecere. 

Tipul cu plete slinoase bea primul şi 
sticla trece mai departe, din mână în mână. 

Nu mai vorbeşte nimeni. 

Într-un târziu, femeia şi după ea, 
ceilalți, lălăie o baladă de înstrăinare. În 
fața focului, chipurile le sunt stacojii, 
sangvine. 

Butelia cu tărie scoțiană face drumul de la 
unul la altul. 

Cum, prin cine? Nu ştiu, dar alcoolul a 
ajuns şi la mine. 

Beau fără mofturi, sorb picătură cu 
picătură din băutură. 

Am devenit şi eu euforică şi mai slobodă la 
gură decât am fost vreodată: 

- Beau pentru Comoara de sub Faţa 
Apei! Avem aur acolo cât nu puteți voi 

căra cu  mărfarele, cu vapoarele, cu 
avioanele militare... 

-Aiurea! Totu-i legendă de prostit 
turiştii lacomi ca mine. Nu mă mai las 
prins încă o dată în nadă! 

Aproape că ţipă insul, isteric dar şi 
incitat, gata să reia Planul pentru care 
venise pe Muntele unde, fusese cât pe ce 
să-şi piardă viața. 

- Este comoara Regelui meu! Insist 
copilăreşte,  răsucind cuțitul în rana 
străinului. 

- Dovedeşte-o! 

Mă voi fi simțind eu puternică şi Acasă, 
dar devin tot mai nesigură pe situația care 
îmi scapă din mână. 

Vorbesc întruna până nu-mi mai recunosc 
nici amintirile, nici vocea, - spun vorbele 
cu acel timbru metalic, care sună, bate în 
propriile-mi  timpane. Am devenit 

înfumurată şi nesăbuită, neghioabă ca o 
pasăre ce va pieri pe propria-i limbă... 

- Kevin, femeia asta-i o vrăjitoare! Cine 
ştie de ce e în stare. Eu zic, să ne vedem de 
drumul nostru cât încă mai este lumină. 
Haideţi, tot calabalâcul la spinare! Într-o 
oră facem jacuzzi la pensiunea din vale. 

Fără să îmi arunce o privire, fără să 
mai scoată o vorbă, cei trei bărbați în 
putere i se supun femelei, precum dulăii 
de stână ciobanului, care le pregăteşte 
tainul de zer amestecat cu tărâțe. 

Le văd doar spatele, perechi de umeri 
gheboşați sub ranițele supradimensionate; 
colo un grup de turişti ca oricare altul. 

Se îndepărtează lovind cu tija 
detectoarelor de metale în balega de urs şi 
în  bolovanii  rostogoliți peste calea 
năpădită de mici sânziene montane. 

A mai rămas din imaginea aceea doar 
un punct pe orizontul grăbit de înserare. 

Acum îndrăznesc să le fac semne 
zeflemitoare. Le dau cu tifla învingătoare. 
Râd şi mă tăvălesc prin foile de ferigă ca 
un mânz prin lucerna în floare. 

Nu-mi pasă că-mi rănesc genunchii, 
coatele; mai fac un rostogol, încă o tumbă,- 
uşor...uşor până ajung la apa izvorului. 
Beau direct din pânza freatică şi pe 
săturate, ca animalele. 

Sunt o pisică sălbatică care a şters-o din 
cuşca ei civilizată, de la grădina zoologică. 

Mă simt curată pe dinăuntru şi pe 
dinafară. Pentru prima dată în viață, miros 
a cristale şi iarbă abia germinată. 

Pătura, primită de la vânătorii de 
comori, are iz de țigări amestecate. Este o 
țesătură pufoasă, numai bună să o întind 
pe jnepeniş, să-mi odihnesc pe ea oasele 
decalcifiate. 

În aval sunt oamenii cu problemele lor. 
În amonte se răstignesc umbrele unor 

arbori despre care nu am învăţat la şcoală, 
şi nici nu i-am văzut în grădina botanică. 

Nu mă mai mir, că, deşi nu am trecut 
niciodată prin zonă, recunosc toate 
potecile, hăţişurile de afini, până şi vechile 
avanposturi ale oştirilor ce au fost odată. 

Eu sunt doar un civil, nu am arbaletă, 
arc şi săgeți, nici măcar briceagul cu care să 
curăț fructele. Fructe sălbatice. 

Ceva indefinit ciupeşte din colțul inimii 
mele încă slăbite. 

Puii cârsteiului o zbughesc cu spaimă 
din cuibul pe care eu l-am strivit cu talpa 
bocancului. 

Imi vine să plâng. Nu am cui să mă 
jeluiesc şi stau în neştire cu genunchii 
adunați la gură, privind amurgul, răsăritul 
Luceafărului, ridicatul de Lună, răsăritul 
Luminii... 

Zile şi zile intră, ca ploaia prin 
umbrela cârpită, prin mine. 

Focul e stins, cortul gol şi rucsacul fără 
firimitură de hrană. Nu am griji. 

Nu mi-e foame, nu mi-e frică de fiare, 
de frig... 

Continui să aştept ceea ce trebuia să se 
întâmple odată şi odată. 

* 

-Ptrrrrru!!!! Prtu, tu lapă, tu... 

Încă un pas şi ne duceai pe lumea 
ailaltă. 

Aud şi înțeleg cuvintele vizitiului, ba 
chiar mă revolt ca şi cum eu aş fi 
preşedinte la asociaţia de luptă pentru 
drepturile animalelor domestice. 

Scrâşnesc din măsele, dar nu mişc un 
deget. 

lapa nechează, muşcă înrăită-n zăbală 
şi sângele proaspăt i se amestecă în 
spumele izbucnite-n colțurile gurii rănite. 
Zaţul roşu se prelinge peste căpăstrul 

țintuit cu bumbi de aramă proaspăt 
lustruită. 

Este un exemplar cabalin născut a fi 
liber, nepotrivit cu hamul şi mai ales, cu 
stăpânul; cu acel  viforos în rubaşcă 
albastră, şalvari de mătase adunaţi în 
carâmbii unor cizme de iuft, cum nu se mai 
găsesc decât la bâlci şi în muzee. 

Personajul are ochi foarte verzi sub 
sprâncenele păduroase. Nasul e drept, 
bărbătesc, defel potrivit cu buzele 
pofticioase şi bărbia crăpată ca podul de 
palmă a unui pietrar veritabil. 

Nu ştiu dacă mă vede. Nu ştiu dacă eu 
mai am consistență, de aceea privesc 
deocamdată cu interesul unui cinefil 
pentru o peliculă care a făcut epocă. 

Învinsă de om, iapa se opreşte câine- 
câineşte. Încă-i furioasă, loveşte cu copita 
în buza prăpastiei. 

Falia se rupe exact în locul unde un 
mac a răsărit, înflorit... dintr-o sămânță 
purtată de vânt, cine mai ştie de unde. 

Muscalul cărunt sare din trăsură cu 
iuțeală de pumă adolescentină. 

Nu înjură, nu scuipă - este galant, ca şi 
cum i-ar sta în jur o mulțime de dame de 
lume. El ştie că face spectacol. 

Întinde braţul cu un soi de amestec de 
ironie şi ceremonie vetustă. O invită pe 
doamna cu pălărie de dantelă să se lase, să 
coboare pe braţele lui, din caleaşcă. 
Femeia suspină ca o primadonă pe scenă şi 
se aruncă cu toată puterea de care este în 
stare la pieptul masculului mirosind a 
transpirație şi tutun de calitate, nu a 
mahorcă. 

- laca şi jupâneasa de care aveai tu, 
nevoie! Zice insul, cu cucoana planturoasă 
încă pe braţe, dar arătând cu capul spre 

tufişul, în care, ascunsă, credeam că nu m- 
a descoperit nimeni. 

- Să vină la mine cu referințe, măi 
Rasputine! Fără recomandări sigure, eu nu 
iau în soldă pe nimeni. 

- Da' ce, eşti chioară, cucoană dragă? 

Asta nu-i nici tânără, nici bătrână, nici 
frumoasă nici urâtă, nu poartă podoabe. 
Cred că-i numai bună să curețe argintăria, 
să îţi facă patul, să fiarbă cafeaua dar, mai 
ales, să curețe sobele din cele o sută de 
camere, câte zici că are Castelul. 

- Ba, să nu vină la mine fără hârtie! 

Femeia-i nărăvaşă, insistă sigură pe 
sine. Drept răspuns, bărbatul o trânteşte 
pur şi simplu pe iarbă, îi arătă spatele. 
Pleacă. 

Cucoana cu pălărie liliachie şi mănuşi 
din gutapercă croşetată cu scoici aproape 
microscopice, se menține cu greu pe 
verticală. Când reuşeşte şi îşi vine în fire, 

de pe aceeaşi poziție de şefă incontestabilă, 
porneşte aţă spre mine. 

Nu mi-e la îndemână să văd din nou 
oameni, să asist la gâlceavă. Îmi ascund 
din instinct fața şi tot trupul în pledul 
albastru. 

O simt doar la un pas distanță de mine. 

Mi-o imaginez cum se sprijină pe 
picioaruşele încălțate în conduri roşii cu 
flori galbene. 

Ea e gata să-mi tragă pătura de pe 
umeri. Cu greu se abține. Încă mai crede că 
aş avea acel strop de curaj nebunesc, că m- 
aş lupta cu ea, m-aş opune. 

Simt mâini uriaşe, palmele vizitiului 
mă înşfacă de păr, de umeri, mă saltă, mă 
îngenunchează şi mă dezbracă de haine cu 
privire aceea ciudată. 

Am devenit un subiect de discuţie, de 
dispută - sunt un sclav la prima sa licitație 
din piața publică. 

-Phii, da-i cam slăbănoagă pentru o 
cenuşăreasă, Rasputine dragă. 

-Las că, o îndopăm noi, aşa ca pe o 
gâscă, şi-i mâncăm ficații la iarnă. 

- Nu mai glumi aşa, bădărane! 

- Eşti tu o prostuță, stăpână! Îi 
răspunde birjarul, folosind un accent care 
îmi aminteşte de Lenin, Dostoievki, 
Gorbaciov, Esenin, Stalin... 

E un amalgam în mintea mea, în viața 
mea nouă şi caut zadarnic ajutorul de care 
aş avea nevoie acută, ca de dozatorul de 
aer. 

Celălalt călător din trăsura de epocă, 
este un bărbat tânăr şi cu privirea catifelată 
ca la o fată. 

Nu-l interesez neam. Continuă să 
rămână impasibil, somnolent, sprijinit între 
pernele de călătorie,- piese de epocă 
rarisime, din piele fină şi patinată de 
vreme. 

Pare un manechin viu, un tip plătit cu 
ora să poarte costum, pantofi, cravată de 
firmă în vitrina unui magazin de lux. 

Nu ştiu cum de reuşeşte să nu 
clipească, să fie foarte palid, de pot să jur 
că este mulajul de ceară al unui 
consumator înrăit de opium. 

Nu mai ştiu cum am ajuns în fundul 
trăsurii, printre cufere ferecate cu peceţi şi 
însemne heraldice, printre o mulțime de 
flecuştețe rămase din arena unui circ 
ambulant dezafectat cu un an înaintea 
Războiului. 

Iapa porneşte la trap mic. În urmele de 
copite se adună imediat apa moale, de 
ploaie 

Am depăşit liziera care, crezusem 
naivă, că desparte sălbăticia de lumea 
oamenilor. 

Îmi lipseşte şi rucsacul de doc, unul 
ticsit cu tot felul de obiecte imposibil de 

renunțat la ele în lumea din care abia 
evadasem. Plecasem. 

Nici hainele de munte, moderne, 
cumpărate la solduri în anul trecut; nici 
lenjeria intimă, nici batistele de unică 
folosință, periuța cu pasta de dinți, 
creionul dermatograf, aspirinele... nu mai 
există. 

Şorţul fărră culoare, unul de servitoare, 
mi-e larg în talie, deşi l-am strâns cât am 
putut, peste fusta de lână ţesută în casă. 

Port cămaşa fără volane direct pe 
epidermă,- veşmânt cam uzat dar curat, 
cum sunt sacii din cânepă. 

Cum nu am oglindă la mine, nu văd că- 
s cenuşie din creştet până la călcâie! 

Trezit din somn, pekinezul 
matusalemic şi mereu în curs de năpârlire, 
mă mârâie, apoi, se linguşeşte pentru o 
firimitură de pâine. 

Mă simt mai bine. Cineva are totuşi 
nevoie de mine. 

Nu am apă, nu am merinde. ÎL mângâi. 

Javra prinde să schelălăie. Ce mai 
fericire! 

Zâmbesc brusc înveselită, ca şi cum eu 
aş fi devenit stăpâna trusoului din lada 
ferecată şi agățată de pântecele trăsurii ce 
readuce moda imperială a Vienei. 

- Ia, fă-te încoa, fato măi! Uită-te în 

ochii mei!!! 

Eu sunt Contesa, stăpâna ta şi a Castelului, 
- proprietara unui Munte de aur. 

Ei sunt argații şi bărbații mei de 
încredere. Hei, vezi şi nu cumva să 
îndrăzneşti să te dai la ei! 

Cum te cheamă? 

Stăpâna mă întreabă o dată, încă o 
dată... 

Eu plec capul, o las să înțeleagă că aş fi 
supusă şi bleagă. 

-Pe naiba, eşti amnezică, fată! 

Hei, dau o copeică de aur pentru un 
nume care să i se potrivească! la, zi, 
gospodar Rasputine, zi-mi numele care-ţi 
vine mai degrabă în minte ! 

- O să-i zicem Nastasia, fireşte! 

- Mujic prost ca noaptea; prințesa ta-i 
moartă, moartă; ciuruită de gloanţe! Ti-am 
poruncit s-o uiţi. Pe naiba cu tine... 

- Tu chiar nu ai fost botezată...???? Mă 
întreabă Contesa, din ce în ce mai 
nervoasă. 

Ridic din umeri a confuzie absolută. 

Stăpâna mea face un semn a lehamite şi 
priveşte cu oarecare nădejde, spre tânărul 
care prizează drog, fără să-i pese de ce se 
petrece în jurul său şi în lumea adevărată. 

- Cenuşăreasa! 

Da, da, da; ăsta-i numele care-i cade ca 
apa pe peşte! Priveşte-i, unghiile rupte din 

carne, părul ca mătura şi şorțul ars de 
tăciunii din vatră! 

Rasputin e fericit că a rezolvat paşnic 
şi problema asta. S-a aruncat deja, răsfățat 
, peste pernele de mătase, între care, 
Contesa stă precum cloşca pe oul de aur. 

- Fie! Zise ea năzuroasă. Apoi ordonă 
să oprească rădvanul. lapa nechează, 
cedează. 

Femeia coboră fără ajutoare. Face 
singură ocolul tufanilor, de unde revine 
după un timp în care abia de am numărat 
la o sută. 

Are faţa luminată şi un zâmbet moale 
în colțul gurii vopsite cu ruj rânced. 

Rasputin, cu  hățurile în mână, 
glumeşte ca rândaşii: 

- Să-ţi fie de bine, cucoană! 

Contesa a devenit stacojie de jenă şi 
furie, aruncă în vizitiu cu pietre culese din 
malul care stă să se surpe. 

Mujicul sare peste raful roții, o prinde 
în braţe, o strânge cu toată puterea sa de 
jivină bătrână. 

Acum, Contesa plânge şi râde 
îngemănat, lovind din picioruşele, ce se 
arată albe, ca din porțelan, până la 
genunchi, mai sus chiar, de sub cercurile 
crinolinei de mătase adevărată. 

Mujicul cunoscându-i meteahna, nu o 
ia în seamă. O excită, o ațâță, cum faci cu 
vreascurile foarte uscate, de care în acelaşi 
timp apropii şi îndepărtezi un fir de jăratic. 

Contesa are peruca roşie căzută ca o 
bonetă pe frunte. Face gropiţe în obrajii, 
râde şi plânge hohoteşte... Se preface că se 
gâdilă tare. 

Se poartă ca o fată dezvirginată, nu ca o 
femeie bogată. Este ca o floare de plastic,- 
demodată şi prăfuită dar care nu se va 
veşteji niciodată. 

Rasputin este cel care pune punct 
distracției nebune. O aruncă, din dragoste 
amestecată cu ură, pe locul ei din trăsură. 

Femeia rămâne mai întâi mofluză, apoi 
devine nervoasă şi cere sticluța cu săruri. 
Eu nu-i găsesc la timp potrvit, nici cufărul, 
nici caseta cu intarsii de sidef din Indii. 

Caut un flacon cu precipitat alb, de 
amoniac. 

Ea respiră sacadat, este palidă ca 
moartă. A leşinat! 

Capul i-a căzut pe perne ca la un pui 
de găină în abator. 

Lângă ea, domnul cel tânăr, un lutier 
cu renume şi un vântură lume,- doarme 
fericit, sub efectul unei doze duble de drog. 
Are tegumentele cenușii şi un fir de salivă 
galbenă i se scurge din gură, pătează 
lavaliera de mătase fină ca frunza de 
mesteacăn. 

Nici chiar Rasputin nu îşi ia în serios 
stăpâna. Acum studiază cu atenție 
exagerată raful roților, osia şi inima 
vehiculului care a făcut epocă. 

Mulţumit de cum stau lucrurile, trage 
şi de hățuri, îndeamnă iapa, care, pentru 
prima dată de când a cumpărat-o, nu are 
de gând să răspundă comenzii. 

E sătulă de bici, de cravaşă. 

Muscalul a schimbat tactica brusc, are 
vocea ca mierea. Nu mai înjură, se roagă 
de animalul pe care, îl mângâie lovind cu 
palma peste crupa cambrată. 

lapa nechează o dată înfiorată şi muşcă 
din zăbală. Îşi revine la timp ca să-şi 
forțeze norocul. 

Se scutură, vrea să se elibereze din 
strânsoarea harnaşamentului din piele, în 
care strălucesc pietre semiprețioase. 

Nu reuşeşte. Îşi întoarce capul spre 
stânga, spre dreapta, îşi  cambrează 
grumazul iar coama i se vălureşte ca la caii 
sălbatici. 

Poartă obloane din argint pe lateralele 
ochilor şi un panaş de colilie argintie chiar 
deasupra stelei din frunte. 

Nu i-a reuşit gestul de sinucidere 
sigură. Nechează furibund, cu disperare 
aproape umană. 

Deşi e femelă, mie nu mi se pare defel 
a fi jalnică. 

Când nu ne aşteptăm,- crâcneşte, se 
propteşte pe picioarele din spate. Cele din 
faţă le are ridicate, sprijinite pe aer. 

Nu mai este un animal domesticit de 
oameni. 

E liberă să se arunce în prăpastie cu tot 
cu povara trăsurii. 

Oare, o va face? 

Rasputin îi suflă cuvinte şi aer fierbinte 
chiar în ureche. O dezmiardă, îi promite s- 
o iubească şi s-o hrănească nu cu iarbă, cu 
făraşe întregi de jăratic. 

Contesa s-a trezit din leşin. Vomită cu 
capul plecat peste marginea roții. E o biată 
femeie singură şi sigur, bolnavă. 

Aş vrea s-o încurajez, să-i vorbesc 
despre necazurile oamenilor din lumea din 
care fug eu. O lume cu un nebun, un 
schizofrenic şi un decompensat la... cinci 
pământeni! 

Dar cine sunt eu ? O slugă bună să 
pună prişnițe, să alunge muştele din 
alcovul stăpânilor. 

Contesa pare a fi un copil cumințit cu 
nuiaua. 

lapa-i țâfnoasă. Fornăie pe nări, loveşte 
la întâmplare cu coada stufoasă. 

Muscalul a schimbat tactica. Prinde 
cravaşa. 

Loveşte, biciuieşte din ce în ce mai 
sălbatic, mai nebuneşte. lapa nu cedează, a 
încremenit ca o stâncă de sare. 

Stropi de sudoare i se scurg de pe şira 
spinării spre pântecele supt, se picură, se 
amestecă în iarbă. 

Rasputin îşi şterge gura muşcată la 
sânge cu mâneca surtucului de serviciu, 
aurul fals din fireturi i se oxidează. 

Nu-i pasă. Vrea să-şi demonstreze încă 
o dată că el e Bărbatul, şeful, - oricare 
femelă i se va supune orbeşte, vie sau 
moartă! 

Pielea animalului de rasă a pleznit sub 
cravaşă. Sângele cald musteşte în rana 
peste care bâzâie deja muşte obeze, hrănite 
cu hoituri. 

Toţi ceilalți privim absenţi, ca la teatru 
absurd. 

Muscalul e din ce în ce mai trufaş, mai 
sigur pe sine. Nimeni nu suflă o vorbă, nici 
rea, dar nici bună. 

Sub noi, vehiculul din bătrâna Vienă se 
balansează la doar un pas de marginea 
viroagei, prin care se strecoară firul 
incipient al cascadei. 

lapa nu mai este ceea ce pare, un 
animal supus, de povară. Refuză să tragă 
în hamuri. Osia şi roțile fălțuite cu 
abarescuri metalice scârțâie precum o 
cumpănă de fântână. 

Calului pare să îi cresc aripi! Poate să 
zboare cu atelaj şi cu oameni. 

- Turbata ta, Rasputine, ne omoară cu 
zile! Mai bine o lăsam țiganilor, amintire. 

- Mai tacă-ţi fleanca, femeie! Îşi repezi 
sluga, stăpâna, femeia care îi oferea nu 
doar pâinea şi băutura zilnică, îi asigura 
dreptul de-a umbla, deşi era mort, printre 
cei vii, prin lume. 

Rasputin prinde să descarce singur 
cuferele grele şi ferecate cu lacăte de ale 
căror chei nimeni nu întreabă, nimeni nu-şi 
aminteşte. 

Cu ochii injectați, ca o fiară, bărbatul 
doar mârâie în timp ce îşi aruncă surtucul 
plin cu fireturi, îşi înfăşoară brâul roşu 
peste rubaşcă. Nu scoate o vorbă, nu dă 
explicații. 

Se apleacă, se lasă cu umerii sub inima 
trăsurii şi... icneşte. Nu reuşeşte din prima 
încercare s-o salte nici cât sare un greier 
prin iarbă. 

Noi, ocupanți ai cupeului tapisat cu 
mătase roasă de molii, suntem palizi. Atât. 

Nu-l vedem, dar simțim cum trăsura 
se mişcă, se ridică, în timp ce iapa, 
eliberată din harnaşamente, nechează fără 
nici o tragere de inimă. 

Rasputin ne-a ridicat de un lat de 
palmă, mult mai sus... 

Duce singur trăsura pe umeri, o 
aliniază pe linia  terasamentului din tuf 
vulcanic. A reuşit. 

Eu bat din palme, din inerție, ca la 
fiecare final fericit de dramă umană. 
Nimeni nu mă aprobă, dar nici nu mă 
ceartă. 

Contesa se smiorcăie în batista fină cu 
monogramă. 

Luthierul ‘talian, cel mai mare meşter 
de viori a tuturor vremurilor, doarme ca 
un prunc legănat de mamă. 

În minutul următor nu se întâmplă 
absolut nimic. 

lapa albă mi se pare a fi adormit şi ea, 
de-a-m-picioarele. Ea e Regina! De ce i-ar 
păsa de ambiția, nebunia, trufia şi viciile 
oamenilor? 

Muscalul i-a tras de pe cap toate 
curelele legate între ele cu fibule romane. A 
lovit-o cu palma peste crupa rotundă, 
îndemnând-o să plece. 

Unde? 

Liberă ca un canar născut în colivie, 
lapa se roteşte, face cerc pe acelaşi spațiu, 
unul extrem de periculos din punctul de 
vedere al geologilor. 

În lava vulcanică  coagulată pe 
jumătate, roca auriferă continuă să crească, 
să dea solzi, să devină pepită, apoi... se 
fărâmițează milimetru cu milimetru, sub 
ochii şi spre disperarea savanților. 

Pietre strânse în jnepenişuri se smulg 
singure. Vuieşte valea, vine torentul! 

Cu batista, acum  mototolită şi 
însemnele nobiliare pătate de lacrimi 
adevărate, Contesa numără pe degete; 
pronostic verificat în anii ei de bejenie: 

-Dacă nu murim până ajung la 10, 
câştig sigur partida cu diavolul însuşi. 
Sunt mult mai puternică de cât mă 
consideră dânsul. 

Tunetul viiturii pornită din creier de 
munte, trece cu repeziciune de accelerat 
fără frână, pe şleaul de alături. 

Trunchiuri de arbori, leşuri de animale 
sălbatice, păsări fără penaj, pietre sparte în 
furia de ape... se afundă în mâlul gras, 
cernoziom sută la sută real. 

Rana terestră se vindecă rapid, sub 
privirile nedumerite ale oamenilor, vii sau 
morți, care acum, când prăpădul s-a 
îndepărtat, îşi fac din nou planuri mărețe, 
de viitor. 

Tihna primordială pare a se fi lăsat 
brusc între Cer şi Pământ. 

Eu trag cu degetele-mi greblă, prin 
peruca răvăşită a Contesei. Nu reuşesc nici 
pe departe să-i încropesc coafura pe care o 

avusese mai înainte ca vântul să-i fi făcut 
ferfeniță pălărioara ca o petală de iris 
sălbatic. 

Nu mai are nici o importanţă eleganța 
femeii, cochetăria dinaintea bărbaţilor, în 
clipa de față. Contesa se lasă alintată ca o 
pisică masivă de angora. 

E moale - cocă, e la mâna mea, dar, ce 
voi face, Doamne, cu ea?! 

Lutierul talentat şi nebun încă doarme 
sub efectul drogului scump. Pentru încă un 
ceas, nu va mai simți pe viu spasmele 
cumplite de pancreas. 

Rasputin scuipă în palme şi aruncă 
lasoul spre  grumazul  cambrat al 
animalului, care pentru prima dată în viața 
lui paşte, se hrăneşte cu iarbă adevărată, 
nu cu jăratic. 

lapa se cutremură, nu-şi crede ochilor 
că ceea ce vede este şi realitate. E hotărâtă: 
nu va mai trage la ham niciodată! 

Şi-a ieşit din şoc precum un cui ruginit 
din şindrilă. Îşi înfige copitele, lăcuite ca 
pentru spectacol, în muşchiul crescut 
firav pe falii. De jos, se aude chemarea 
urlătoarei. 

Toţi aşteptăm deznodământul firesc, 
momentul în care, trupul superbului 
patruped va zvâcni şi se va lăsa în voia 
gravitaţiei. 

Rasputin stă turceşte pe o lespede de 
piatră, cu  chipiul de general în Armata 
Imperială pus la întâmplare pe ceafă. 

li mai văd o parte din pletele 
încărunțite şi încâlcite de evenimente, 
fruntea care îi străluceşte de sudoare, 
mustățile uriaşe şi răsfrânte peste buzele ca 
două felii de şuncă apetisantă. 

Este doar în rubaşcă, fără brâu peste 
mijlocul suplu. 

Nu fumează, mestecă mahorca pe care, 
mai apoi o va scuipa cu silă, cât mai 
departe, în iarbă. 

Îi e lehamite de toată tevatura 
oamenilor, nu mai crede nici în noblețea 
animalelor. 

Epoca lui a apus. 

Contesa este cea care îmi trage mâna 
din din peruca roşcată. Se ridică brusc, face 
paşi periculoşi dar siguri, de acrobat. 

Îşi ridică poala crinolinei şi, când nu se 
mai aşteaptă nimeni la o minune, este deja 
sus, în spatele iepei negre ca noaptea. 

Nu are şa, nu are scăriță, nu are 
cravaşă şi nu are pinteni cu care să-şi 
dovedească biruința. Lipită una cu pielea 
animalului, călăreşte, se lasă purtată ca de 
o măiastră, de jur împrejurul poienei. 

Iapa îşi recunoaşte stăpâna. Nechează 
iar sunetul acela mi se pare a fi venit dintr- 
o altă lume, una mai bună şi de mult dusă. 

Contesei nu-i pasă că i s-au dezgolit 
picioarele, că i se văd jupoanele cu dantelă 
de Flandra. Nu se ruşinează de trupul ei 
uzat dar care a aşteptat doar un semn, o 
scânteie, ca să revină la ceea ce fusese în 
tinerețe. 

Este o amazoană fără scut şi mai ales, 
fără de arme. 

Călăreşte şezând pe genunchi, apoi, 
ridicată fiind pe vârful unei singure 
botine,- încălțări scumpe, de Lipska. 

În alt context mi s-ar părea o ciudată, 
caraghioasă, chiar dezmăţată. 

În singurătatea aceea absolută, Contesa 
şi iapa gestantă, fac o pereche pe cinste - 
un detaliu al unui timp cu cavaleri şi 
curtezane imortalizați de artişti pe foița 
translucidă a ceştilor de porțelan de 
Maissen. 

Contesa e femeie şi simte cum fătul se 
întoarce în placenta protejată de pântecele 
lepei, ce-i gata să fete. 

Vrea s-o oprească, să o ajute cu mâinile 
sale, dar natura îşi duce rosturile, cum ştie 
ea mai bine, prin lume. 

Contesa descalecă, adică, sare în timp 
ce galopează. Crinolina i se umflă de aer, 
pare o paraşută de mătase extraordinară. 

Acum e jos, stă rostogolită pe iarba 
săracă aşteptând ca Rasputin s-o ridice, s-o 
răsplătească pentru curajul de-a fi făcut 
cercul-morții fără lonjă de siguranţă. 

Bătrânul circar refuză s-o privească. 

Deceniile de luptă cu unii, cu alții; 
războaiele duse cu sine şi cu toate crimele 
imposibile îi încovoiaseră şi lui şira 
spinării. 

Dar, se ţine încă tare în clanță! 

Este un bătrân lup de stepă, gata să 
lupte fără limite pentru spațiul vital şi mai 

ales pentru femeile pe care le cunoscuse, le 
lăsase să îl iubească, de-a lungul vieții. 

lapa neagră  nechează frenetic, 
galopează direct către inima pădurii în 
care Crai, copilul singur, continuă să 
modeleze stoluri, cârduri de păsări din lut 
amestecat cu rocă auriferă. Jucării despre 
care el, orfan de mamă şi de tată, nu ştie că, 
deşi i-a dat aripi, păsăretului îi lipseşte 
dorința să zboare. 

Meşterul de viori s-a trezit mahmur din 
efectul de drog. 

Se freacă la ochi şi priveşte ca orb 
printre stâncile ce stau gata să se bată 
capete în capete. Vede o felia din cerul pe 
care planează câteva perechi de aripi, aripi 
fără de păsări. 

- Sunt îngeri? Intreb eu, vorbesc pentru 
prima dată de când mă aflu în serviciul 
Contesei. Nu-mi răspunde nimeni şi nu mă 
obosesc să pun întrebări suplimentare, mai 

ales că stăpâna îşi arată îngrijorarea pentru 
lapa nebună, care va făta singură în 
mijlocul sihăstriei. 

- Mi-e teamă că-i sfârtecă vulturii 
puiul! 

Zice Contesa şi suspină melodramatic, 
apoi continuă să ronţăie din fărâma de 
zahăr cu iz de naftalină. Pare a fi o 
şoricioaică sigură pe sine, una care a avut 
de-a face cu pisicile din tot cartierul şi care 
ştie că nu poate alege calea de mijloc dintre 
o clipă de curaj şi o veşnicie de frică. 

- Vom merge înainte. Mă voi înhăma şi 
voi trage singur trăsura, dacă e nevoie. 
Rasputin îşi linişteşte stăpâna, care îl 
îndeamnă să-i povestească, amia oara, 
despre aventurile sale din stepa rusească. 

- Hrrşti! l-am şi retezat maţul buricului, 
cu dinții! 
- Imposibil... 

- D'apoi, cum ? Eram doar noi în izbă, 
şi gărzile roşii ne luaseră urma. Femeia 
mea, una tare slabă de înger, plângea 
întruna. Nou născutul? Un bulgăre de 
carne ce-mi pulsa între palme... 
Acum, ce să zic? Fie-i țărâna uşoară, că 
nici nu ştiu pe unde i-au albit oasele. 
- Cui?! Întreabă curioasă şi un pic 
geloasă, Contesa. 
- Marusiei... 
Cu fi'miu, m-am întâlnit ultima dată la 
baionete, eram în tabere diferite. El tânăr şi 
cu steagul lui Lenin înfăşurat pe sub 
pufoaică nouă. Eu, atotputernicul, sfetnicul 
Țarului, îl aveam doar pe Dumnezeu 
nostru alături. 

- Te foloseşti de cuvinte mari, pentru un 
mujic fără carte, ca tine! la, mai bine, du-te 
şi te-nhamă, cum ai promis, la trăsură. 

- Am fost la viața mea şi măgar şi 
ghepard. Uneori mi-e silă dar niciodată 
ruşine de mine. 

De la un timp, ciondăneala dintre cei 
doi mi se pare a fi susur de izvor. Nu-i mai 
aud. Ascult doar vântul, care a început să 
şuiere prin frunzişul arborilor. 

Lutierul tresare ca la o chemare 
ancestrală. Îşi pune lentila monoclului în 
orbita ochiului stâng, timp în care iese, 
fuge, dispare din trăsura cu intarsii de 
argint şi sidef, părăsind locul călduţ, unde 
dormitase drum şi timp foarte lung. 

Pare a fi suferit o metamorfoză subită. 
Seamănă cu un puiandru de urs intrat prea 
devreme în călduri, nu ştie ce i se întâmplă 
dar fenomenul în sine pune stăpânire pe 
el, îl subjugă, îl învinge cu viclenie. 

Nu-i mai pasă de iubitul lui Rasputin, 
de Contesa geloasă, de mine, o femeie 
îmbrăcată în rochie cenuşie - de lumea 

înconjurătoare, cu care nu se împacă, pe 
care n-o recunoaşte. 

Se rostogoleşte buimac peste licheni 
pietrificați, prin prundiş şi rădăcinile 
ieşind cu ghearele galbene din pământuri. 

A devenit, este un vălătuc de carne vie, 
din care sângele musteşte, îi pătează 
veşmintele din catifea veche, veritabilă. 

Boneta breslei de artist lutier i-a căzut 
de pe părul care nu i-a fost niciodată 
retezat în foarfece. 

S-a rostogolit ca un scalp smuls din 
întreg către crevasa îngustă cât să intre 
după ea, un şarpe, nu mână de om. S-a 
trezit brusc. Este încă întreg. 

Lutierul nu mai este confuz, nici 
bolnav, nici dependent de drogul care l-a 
făcut din om neom. 

Nu se mai simte un străin pe tărâmul 
unde Contesa l-a cărat ca pe un balot de 

marfă sustrasă direct de pe Drumul 
Mătăsii. 

% 

Contesa nu este nume de femeie, doar 
un titlu de onoare pentru o amazoană 
celebră, o artistă ce făcuse toți banii 
zburând sub cupola circului celebru. 

În lumea din care eu am plecat, 
Lutierul, Rasputin, Contesa ar fi făcut un 
triunghi, cel puţin bizar, dacă nu unul rău 
famat. 

La locul şi momentul potrivit, 
germenul geniului unui constructor de 
viori reizbucnise şi, Doamne, ce strălucire 
mai aveau ochii omului, care bolise de 
trândăvie, secolele la rând. 

Diapazonul a ieşit, a scăpat singur din 
buzunarul jiletcăi cu nasturi mari cât 
ciupercile otrăvitoare. 

Metalul vibrează cu  nelinişte, cu 
emoție,  presimțind materialul sublim, 

lemnul de rezonaţă ce trebuia să devină 
vioară. 

Lutierul a lovit o singură dată în 
trunchiul falnic. 

Arborele şi-a cutremurat rădăcinile, 
acum îşi scutură frunzişul şi, un sunet 
nelumesc se răstigneşte peste cer şi 


pământ. 
Intrăm şi noi, oamenii, cu rădăcinile 
noastre comune, în fibra vegetală, 


devenim corzile unui singur instrument 
muzical şi... cântam, intonăm cu aroganță 
notele imnului breslei lui Stradivarius. 

- Arborele vieții! 

Exclamă lutierul Eros D'avani şi se 
aruncă într-un fel de dans sălbatic, aduce 
mulțumire naturii. 

Aleargă fără paşi în jurul copacului din 
care sunetele ies ca şi cum ar ricoşa, din 
fibră, toți plumbii flintelor vânătorilor de 
demult. 

Este un joc păgân şi fără de limite, la 
care Rasputin, se mulţumeşte doar să 
privească rânjind, în timp ce, cu degetele 
lui butucănoase dar pline de inele, caută 
febril prin cufărul stăpânei. Pare un 
dependent în sevraj, este palid şi 
transpirația rece i-a îmbrobonat toată fața. 

Muscalul pe jumătate nebun, cules de 
Contesă, mai mort de şiş şi boli lumești, 
dintr-o tavernă din Insula Şerpilor, nu 
tânjeşte după giuvaierurile artistei de circ, 
nici după opiumul care-i face mai uşoară 
maladia lutierului D'avani. 

Printre dantele şi paiete policrome, 
printre chiloţii de mătase şi ciorapii 
croşetați din aţă mercerizată, a găsit, în 
sfârşit, ultima sticlă cu vodcă adevărată. 
Mostră de băutură din fostele pivnițe ale 
țarului ciuruit de gloanţele bolşevicilor. 

Contesa strânsă cu uşa, între nebunia 
lutierului şi cea a muscalului, preferă să 
tacă şi să privească. 

Rasputin muşcă direct gâtul buteliei 
din sticlă veche şi fină. Schijele de sticlă 
zdrobită i-au tăiat cerul gurii, limba, 
gingiile. Le scuipă împreună cu resturile 
din dopul de plută. 

Contesa pare a fi dezarmată dar nu se 
trădează pentru nimica în lume. Zâmbeşte 
prosteşte, este o biată paiață trasă în 
dreapta şi-n stânga, din ate. 

Rasputin îşi toarnă alcoolul în gura 
căscată.  Tăria-i  pârjoleşte beregata 
esofagul, ajunge în stomac, în măruntaie, 
de unde i se va urca, dintr-o clipă în alta, la 
creier. 

Urmarea? Mai are vreo importanță ? 

Nebunul care a fascinat şi speriat 
mujici şi capete încoronate cu farmecele şi 

secretele sale letale, este un bețivan în 
culmea extazului provizoriu. 

Bea vodcă pe jumătate cu sânge şi 
cântă despre stepa cu bisericile 
transformate în sanatorii TBC. 

Îi e dor de acasă, de Viaţă, mai ales, e 
gata să ardă, să se topească după un fund 
de țărancă care să-i facă patul, să îl 
iubească. 

Ştie, nu e loc pentru el în Istorie nici în 
cătunele, unde bărbații, întorşi din 
Mondial îl aşteaptă cu vadra de cvas în 
care fermentează otravă. 

ÎI doare gloria-i cocoşească de altădată, 
clipele în care Țarina însăşi îi cerşea 
prietenie pe viaţă. 

Viaţa! 

O curvă de sperietoare de ciori înfiptă 
în lanul cu floarea soarelui coaptă. 

- Eu eram Legea! Rasputin conducea 
un Imperiu fără ca cineva să crâcnească. 

Acum sunt vagabondul fără identitate, 
fără frică de moarte. La ce bun să mă tot 
vântur prin lume, să  încurc itele 
corporațiilor internaționale?! 

Lâncezesc fără sabie, fără sânge în 
carâmbii ăştia de cizme. 

Eu, un zeu, să trăiesc pe spesele şi sub 
papucul unei femei care habar nu are ce-i 
cariera-n armată?! 

Contesă, eşti femeie de treabă, vedea- 
te-aş moartă şi cu steag în poartă!! 

Rasputin vorbeşte fără răutate, în limba 
pe care a supt-o odată cu țâța. 

- Se zice că te-ai născut cu un dinte de 
aur în gură. Apăs eu, degetul pe rana 
bolnavului. 

-  Minciună! 

Cine va fi fost, cum o fi fost femeia care 
i-a fost mamă? Îmi pun întrebarea şi-mi 
răspund singură: O cățea, o mironosiță... 

Ce importanță mai are dacă nu l-a 
strâns de gât imediat după naştere. 

Monstrişorul ei a crescut mare. Are 
darul beţiei şi al nebuniei. 

Da’, ce-mi pasă mie? 

Uite, cum ţine sticla cu însemnele Casei 
Imperiale, ca pe un ţurțure de gheață ros 
pe jumătate, o ţine în braţe. O leagănă şi o 
alintă cu vârful degetelor pline cu inele 
grele ca nişte adevărate ghiulele. 

Bietul mort-viu îngână un soi de cântec 
de luptă, nu unul de leagăn. Este un marş 
al cuceritorilor, imn al înfrângerilor şi 
tămăduitor al tuturor bolilor. 

Muscalul nu-şi mai aminteşte de 
vremurile bune, când Tarieviciul împroşca 
cu sânge pe nas şi pe gură. Curtea se 
aduna în odăiţa aia, într-un singur colț din 
Palatul de iarnă, loc în care Rasputin era 
doctor, vraci şi mai ales era sfetnic. 

După el, la rând, alții rasputini, mai 
inteligenți, mai nebuni, au făcut istoria 
lumii una cu pământul. 

Beat şi degradat, Rasputin a ieşit din 
Istorie gata sacrificat. 

Îmi arată plumbii coagulați, 
alunecându-i pe sub pielea din dreptul 
inimii. Apoi îşi trage piepții rubaştei la loc 
şi ridică un crac din izmeana de postav 
grosolan. Da, are piciorul stâng din lemn 
de cireş. 

Altminteri, pentru un ins mort, este un 
ins perfect sănătos. 

Din sacii cu ruble de aur, pe care 
dormea în loc de saltea, ursul acesta, de 
stepă, a păstrat pentru el, doar efigia unei 
micuțe copeici. 

- Sunt omul de care s-au temut generali 
şi mareşali, cel în brațele căruia a gemut şi 
urlat în extaz o armată de femei pe care 
jur, le-am făcut fericite. 

Eu sunt Rasputin, cel care beam 
cianură şi sirop de cucută şi la 
înmormântări şi la nuntă. Ce am rămas 
după toată tevatura asta? 

Un bărbat cu mustaţa cănită. 

Cenuşăreaso, sunt o brută! 

- Tttt! În lumea din care vin eu, tu, cu 
toate păcatele tale, ai fi considerat un tip 
pragmatic, cu stil, barosane. 

- Dar, am fost, sunt o bestie nenorocită! 
Un ucigaş în serie, o pramatie incurabilă... 

- Recunoşti? Bravo ţie! În Secolul meu, 
pentru toate astea ai fi stat, poate, ceva ani 
la pârnaie...Asta, numai dacă nu aveai 
imunitate, sau nu te scoteau prietenii pe 
cauțiune. 

- Dar, precurvia... e păcat de moarte. 

- Ba, a ajuns o virtute! 

- Când eram rândaş la grajdurile 
țarului, era o plictiseală de moarte; uneori 
ne mai şi prosteam, de, ca băieții... 

- Fumați iarbă... 

- Dacă ar fi numai asta... 

- Te sfieşti ca o fată mare; în lumea din 
care vin eu, păcatul ăsta nu se mai 
pedepseşte. Poţi intra pe uşa din față, în 
Clubul celor ce au optat pentru căsătoria 
între persoane de acelaşi sex! 


- Net! Net!!! 
- Tu, mujicule, chiar nu citeşti 
gazetele!? 


- Numai cele de business. 

De când Contesa şi-a pus în minte să 
deschidem afacerea cu AUR, ştiu totul 
despre bursă, şpagă, marketing, țeapă... 
Mai putin despre dragoste... 

- I se spune Sex, şi nu-i nevoie s-o faci 
pe sfântul cu mine, care sunt doar o slugă 
potrivită să asculte şi să rămână cu buzele 
pecetluite. 

Ia, zi-mi despre maestro D'arvani... 

- Lutieru'?! Un nebun ce se ține scai 
după mine de un secol şi mai bine. Zi-i 
artist şi gata! 

Câtă dreptate avea săraca Țarina, mă 
îndemna să nu zgândăresc focul. Râdeam. 
Îmi era la îndemână s-o fac pe deşteptul, 
pe insul puternic! 

După Revoluție am plecat cu circul 
Contesei. M-am îndrăgostit de ea ca un 
salahor. Credeam că, fără dânsa aş muri de 
dor. 

Ea încă mă mai joacă pe degete, mă 
înnebuneşte. 

- O bătrânică simpatică... 

- Crezi că nu îi văd pieile cum îi curg de 
pe brațe, de pe sâni, nu îi văd zbârciturile 
şi măselele lipsă?! Le văd, cum să nu, doar 
nu am orbu' găinii. 

Doi bărbați nebuni şi o curvă cândva tare 
frumoasă, ne trăim viața şi moartea-n 

triunghi, ne chinuim ca naiba, fără să ne fi 
bucurat o singură secundă unul de altul. 

Rasputin îmi  vorbieşte ca la 

spovedanie, clar şi apăsând cuviincios pe 
consoane. 
Dar, aburii băuturii se risipesc şi bărbatul 
prinde să-şi îndrepte iar şira spinării, să-şi 
ridice fruntea crestată în sabie, să-şi 
demonstreze sieşi că nu este o creatură din 
aluat moale. Este, adică... fusese simbolul 
a tot ceea ce reuşise natura să adune din 
lăturile şi nebunia a milioane şi milioane 
de oameni. 

Nu mă mai priveşte în ochi, nu mai 
vede Omul din mine. Sunt pentru el o 
cenuşăreasă, o slugă. 

Îmi iau bocceluța cu cele câteva rufe 
fine, pe care Contesa mi le încredințase 
spre a fi spălate, şi plec spre torentul 
cascadei. 

Deasupra mea, deasupra noastră, cerul a 
devenit verde ca foaia de patlagină. 


* 


Lutierul D'avani stă strâns lipit de 
coaja unui arbore, considerat de el potrivit 
pentru a-l transforma în vioara tuturor 
timpurilor. 

Nu are ochi să mă vadă, nici urechi să 
mă audă vorbindu-i despre povestea lui 
şi cea a mujicului. 

A devenit una cu codrul. Simte fiecare 
zbatere de frunză şi, cum, vântul din Nord 
şuieră a furtună printre trunchiurile ce au 
devenit tuburi de orgă primitivă. 

Eu spăl lenjeria intimă a stăpânei fără 
detergenți moderni, o storc în pumni, fără 
centrifugă. Apa cade în vâltoare direct din 
ghețar. Mi-au înțepenit palmele, mă dor 
degetele ca la artroză. 

Prind la uscat, în ramuri, jupoanele de 
dantelă şi pantalonaşii cu franjuri de 
mătase regală. Exponate rare, şterpelite de 
artista de circ sigur dintr-un muzeu din 
Europa Centrală. 

- Imitaţii, recuzită, parol! 

Contesa vine şi ea, e aproape de mine. 
Coboară pe brânci grohotişul nesigur. 

- Mi-a citit gândurile, îmi zic, şi 
continui ca şi cum nu s-ar fi întâmplat 
nimic,- să scutur, să prind la uscat lenjeria , 
pe ramurile flexibile. Arbustul pare acum 
un pom plin cu răvaşe trimise spre zei. 

O cămaşă de noapte cu horbote şi alte 
zorzoane, a intrat foarte foarte tare la apă. 
Se vede că nu a mai fost niciodată spălată. 
A rămas de-o palmă. 

Nu mai e defel pe măsura stăpânei. 

Am şi... scăpat-o din mână, i-am dat 
drumul pe firul de apă, care a înşfăcat-o. O 
smotoceşte-n vâltoare, o scoate la suprafață 

zdrobită ca o plută lovită de furtună în 
stâncă. 

M-am speriat degeaba. Contesa trece 
prin apă, dar îşi caută iapa, care a fătat 
singură, undeva-n iarbă. 

Timpii şi oamenii se amestecă în 
spațiul întâmplărilor trecute prin maşina 
de tocat carne umană şi din care, simt că 
nici eu nu mai am vreo scăpare. 

Aş mai putea fugi înapoi, în lumea ce 
m-a secătuit de vlagă. Stres cronic! 

La ce mi-ar mai folosi unghiile false, 
oja, rujul de buze? 

Nici cuvintele împreunate în pagini de 
carte nu mai reprezintă o valoare anume. 

Mă las dusă, trasă în vârtejul apei şi a 
întâmplărilor viitoare. Voi fi personajul 
gata să meargă înainte, tot mai departe 
prin codrii care nu sunt nici din argint, nici 
din aramă. 

Rufele stăpânei sunt gata, uscate. 

Le adun, le împăturesc ca pe foile de 
hârtie vechi, prețioase. Palmele cu care le 
ating, miros a răşină de brad, a tămâie. 

Am revenit la timp la locul nostru de 
popas forţat, cu albiturile adunate sub braț. 

Nu mi-e totuna să stau singură cu 
Rasputin şi cu lutierul care, iar prizează 
drog ca un mandarin. 

* 

Simt durere în burtă ca şi cum aş fi o 
bucată de rocă lovită de copită. 

M-am trezit brusc din somn şi nu mă 
mir că-i tot amiază, că de o săptămână nu a 
fost noapte, nici dimineaţă, nici seară. 

lapa s-a întors la noi singură şi 
nechemată. Merge prin poiană mişcându-şi 
şoldurile ca o femeie vicleană. Păşeşte 
deliberat când la trap, când la galop, apoi, 
bate pasul pe loc. 

Nu are nevoie de cravaşă sau de găleți 
cu jăratic. Iapa asta s-ar putea hrăni numai 
cu lumini de scenă, cu aplauze. 

Azi Rasputin nu a mai pus picătură de 
băutură pe limbă. Nici nu o mai face pe 
stăpânul când o prinde, îi trece chinga pe 
sub burta suptă, îi aşează şaua pe spate. 

Cal şi călăreț se contopesc cu galopul. 

Urmele de copite se umplu cu apă 
amestecată în pulberi de metale rare, dar 
minunea asta nu o ia nimeni în seamă. 

Iapa are acum copitele ca unse şi stropi 
mici de aur pe ugerul din care mânzul ei 
nu va suge vreodată. 

Rasputin foloseşte cravaşa fără motiv. 
Animalul pur sânge se înfurie, se aruncă-n 
prăpastie cu tot cu muscalul nebun. 

Mă aştept la ce-i mai rău, la nechezatul 
de moarte, la țipăt de om. 

Mă înşel. Compilaţia asta de Lume, nu- 
i defel cum, în cărți, ni se spune. 

Tot acel eşafodaj de piatră şi lemn, 
lângă care stăm, s-a prăbuşit şi s-a aprins 
ca o pelerină unsă cu seu de vițel. 

Rasputin urcă povârnişul, spre noi, cu 
iapa de frâu. Se ţin unul de altul, nici frate 
şi soră, nici mamă şi fiu. Egali în fața morții 
celei adevărate, fac paşii mici, tot mai mici, 
obosiţi de câte virtuți şi păcate duc fiecare 
în spinare. 

Eu sunt doar o cenuşăreasă, întrețin 
focul cu vreascuri uscate. Nu-mi pasă o 
iotă de alţii! 


Nu ştiu, nu vreau să aflu cum şi când 
am ajuns în curtea castelului înconjurat de 
vegetaţie luxuriantă. 

Am aprins focul în sobele sparte şi 
limbi ca de balaur ies, țâşnesc, curg, ling 
fundul tigăii în care sfârâie carne. larba 
care a cucerit zidul e speriată, sare peste 
geam printre ferigi şi flori de genţiană. 


207 


Între cahlele medievale ard surcele 
fragile, butuci numai buni de tăiat pe ei şi 
verze din piață şi capete încoronate. 

Absolut tot ce-i materie devine jăratic. 
Şi Rasputin e un abur. Un crochiu de 
bărbat, aşa cum uneori se plăsmuiete din 
norii plasați peste gura vulcanului. 

A întins braţele, a deschis palmele, 
prinde cu degetele... Adună bob cu bob, 
focul, pârjolul. 

Din locul ei, fără ham, iapa nechează 
surescitată. 

El îi răspunde, se apropie, o îndeamnă, 
o lasă să miroase, să pună limba pe fiecare 
ciont de jăratic, să-l mestece în gura fără 
zăbală. 

Au trecut sute de ani de când nu au 
mai făcut împreună, om şi animal fărăr bici 
şi trăsură. 

Rasputin râde. E de bine! 


208 


Iapa crapă în dinții din față bobul mare 
cât o nestemată. Limba îi lasă stropi infimi 
de sânge, sare şi apă. 

Omul chiuie în timp ce aburul iese tot 
mai gros, mai dens din gura animalului 
hrănit cu jar chiar din palmele sale. 

- Va fi vreme bună! Prezice muscalul, 
arătând cu un gest scara din vapori, 
vălătugul care suie spre cer sigur şi 
ireversibil. 

De acum, focul întețit de mine între 
cahlele seculare, nu mai are căutare. 

Nu mai am obiectul muncii, pare că nu 
mai am nici stăpână. 

Pentru prima dată de când am plecat 
din civilizația florilor de plastic, mă simt 
singură. E cald ca-n cuptor şi mor după o 
înghețată adevărată! 

Iapa caută şi ea apă, apă de fântână. 

Stăpânul ei îi aduce găleata şi aşa, 
amândoi, unul după altul, beau din vasul 

în care zincul cocleşte ca o otravă 
necunoscută alchimiştilor. 

Hrănit şi adăpat ca în basm, animalul 
se lasă voluptos pe o parte, pe spate. Se 
rostogoleşte, lăsând  ştrafuri de iarbă 
strivită de-a lungul râpei din care torentul 
a spălat humusul din două mii de ani de 
istorie. 

Rasputin nu mai râde hoţeşte. Ştie că, 
fără un jar bun nu va putea aduce la staul 
alți cai, cai sălbatici. 

Trânteşte, încuie uşa la staul şi, cu 
papiroasa roasă în gură, intră în castel, 
unde cade sleit de puteri, pe treptele scării 
în spirală, din capătul căreia, îl priveşte 
indiferentă Contesa,- femeia care odată şi 
odată îi turna băutură din propriul condur 
şi-i aprindea ţigara doar pocnind din 
sfârcul degetelor. 

Acum doar îl priveşte, apoi se descalță 
de botinele roşii şi pline de noroiul 
coclaurilor, pe unde umblase zadarnic. 

Între ea, amazoana, şi iapa cu care 
cucerise medalii adevărate, legătura se 
destrămase. 

În sobă, doi tăciuni nervoşi țiuie ca 
locomotiva de manevre. 

Enervat, muscalul se ridică, trage 
brăcinarul de aţă, răşchirează picioarele în 
cizme de iuft moale şi urinează peste jarul 
care agonizează. 

Rasputin înjură în limba maternă şi 
scuipă haiduceşte pe covorul de lână. 

Din capul scărilor sofisticate, Contesa 
se aude cum cade, cum se rostogoleşte... 

Acum zace ca moartă dinaintea 
bărbatului care, consecvent în lucrurile pe 
care le duce până la capăt, mai întâi şi întâi 
îşi leagă băierile pantalonilor, apoi o ridică, 
îi trage o pereche de palme, zicându-i: 

- M-am săturat de toanele tale, 
haizaika! 

Femeia este reală, nu o păpuşă de 
aşezat în vitrină. Sângerează ca o lubeniţă 
în care ai înfipt cuțitul. Nu deschide ochii, 
nu mişcă un deget. Cred că e moartă de-a 
binelea. 

- Ce o fi găsit la ea Rasputin ăsta? 

Sigur nu a fost niciodată cine ştie ce de 
capul femeii! 

Îmi văd pentru prima dată stăpâna 
fără perucă, fără cârlionţi stacojii. Dar, 
femeia asta deţine cu acte un Munte din 
aur. Are Castelul şi domeniul de 
vânătoare... 

Nu e vorba de o luptă dintre doi 
masculi care aleg o femelă oarecare. 

Talianul, lutierul D'arvani nu este 
bărbat în adevăratul sens al cuvântului, 
este o pasăre frumoasă şi sinucigaşă. 

Îl urmează pe Rasputin prin moarte şi 
prin viață, promițând să-i construiască, 
odată şi odată vioara măiastră. 

Dar, bătrânul lup din stepa rusească 
nu se dă în vânt după muzică adevărată. 
Dansul da, jocul îl atrage şi bate din 
palme, execută cazaciok-ul cu patimă, aşa 
cum un piroman ar stârni un incendiu. 

Acum stă încremenit cu Contesa pe 
braţe. 

In încăperea foarte veche se lasă 
răcoare şi un strat foarte dens de tăcere. 

Îmi aud bătăile inimii. Sunt normale. 
Ca la un om care mai are încă multe de 
văzut şi trăit pe propria-i piele. 

El se mişcă ca-n somn. 

ÎI ajut pe mujic să aşeze bolnava pe 
pernele satinate, să îi acopere capul chel cu 
peruca pe care, D'arvani se grăbeşte să o 
pudreze din inerție şi cu exces de zel. 

Mi se pare a fi un valet conştient de 
poziția pe care o are într-o societate care îi 
oferă ocazia de-a deveni un ins cocoşat de 
propria-i laşitate. 

Trăim toți trei evenimentul, fără milă şi 
fără putere, stăm dinaintea trupului care a 
ars pentru spectacol şi care se stinge ca o 
feştilă anonimă. 

- Cine o va plânge?... întreb, retoric 
desigur, şi nici unul dintre cei doi bărbaţi 
cu experienţă în ale vieţii şi ale morții, nu 
fac altceva decât să ridice a neştiință, din 
umeri. 

Peste Castel, peste Muntele cu galerii 
încă placate cu aur, peste cer şi pământ se 
scutură singurătatea brută ca un scrum din 
mucul țigării. 

E frig, se face din ce în ce mai rece, ca 
într-o grotă din care prinde să iasă, în 
picuri de cocleală, condensul. 

Nu mai ştiu dacă afară e zi sau e 
noapte, dar constat cu stupoare că încă îmi 
mai pasă de trecerea anotimpurilor. 

Privesc prin fereastra cu aceleaşi 
storuri vechi de pe vremea armatelor de 
ocupație. 

Aici au toastat Aliaţii cu Axa şi au 
trasat cu creionul chimic, linia frontierelor 
care ne despart încă, frate de frate. 

În lumina difuză abia de desluşesc 
secera şi ciocanul pe fundal de sânge şi 
crochiuri din sârmă ghimpată, de lagăr. 
Văd zvastica clar.Izul cărnii de om dus la 
crematoriu, dă năvală peste noi toți, bieți 
martori neputincioşi ai războaielor 
mondiale. 

De trei zile încoace, D'arvani stă 
rezemat de lângă şemineul din cahlele cu 
blazonul vechii familii nobiliare. Luierul 
ciopleşte, născoceşte, dă formă viorii . 

Din mâinile lui iese, nu un instrument 
muzical, scapă un trup de femeie. 

Nu are strune, are mărgele de sticlă la 
gât şi peste pântece. 

Nu are arcuş dar cântă în ritm de taraf 
țigănesc, cântă o melodie potrivită pentru 
muşterii unei cârciumi deschise la şase 
dimineața. 

Rasputin plânge mocnit, e un caraghios 
aşa cum se smiorcăie, cum îşi şterge nasul 
mare bărbătesc în batistuța brodată cu 
monograma Contesei. 

+ 

În jurul castelului se adună primii 
câinii de vânătoare. Apoi, într-o lege a firii 
dură şi necruțătoare, sosesc şi turmele de 
căpriori, iepurii, fazanii, urşii şi lupii. 
Constat că lipsesc numai vulpile. 

Domeniul de vânătoare a devenit o 
arenă triumfală, în care om şi fiară îşi 

împart pe din două ultima felie de 
libertate. 

Nu mai este aer în budoarul cu pudră 
acrită de vreme, nu se mai poate respira 
între zidurile ce ascund cu siguranță 
comori, dar mai ales secrete terifiante. 

les în curtea plină de fiare şi viețuitoare 
de tot felul. Sunt inofensive şi gata să-şi 
împartă între ele, frățeşte, tainul. În 
abatorul ambulant nu mai calc peste 
grămada de oase. Au fost toate adunate, 
ambalate şi valorificate... 

Din cer plouă cu stropi mici şi îmbibaţi 
cu pucioasă. 

Mirosim a butoi în care arde feştila, 
distrugând mucegaiul. 

Mi-e greață de tot circul regizat de 
oamenii de afaceri. 

Fug cât mă mai ţin picioarele prin 
poiana în care, vechea trăsură a Contesei 
aşteaptă degeaba meşterul din Viena. 

Cineva trebuie să-i repare oiştea ruptă, să-i 
schimbe obezile roților roase de carii. 

Peste ea, peste noi plouă din ce în ce 
mai tare. 

Plămânii îmi sfârâie, din lipsă de aer, 
pleura e o băşică plină cu sare. 

Mă văd goală, îmi văd prin piele, prin 
muşchi, oase şi tendoane. Sunt ca la un 
aparat cu Rântgen şi imaginea apare clară, 
irevocabilă. 

Am diagnosticul în față! Sunt bolnavă 
de Viaţă. 

Unde-i Moartea, moartea adevărată? O 
fi bine şi sănătoasă? De la o vreme n-am 
mai zărit-o prin preajmă. 

Ce-mi pasă!? 

Rabd stoică, îmi duc misiunea până la 
capăt. Mă întorc la castel. 

Aprind focul în camera Contesei. Îi duc 
apă iepei lehuze - un biet animal, pe care 

Rasputin continuă să-l ţină în viaţă cu 
făraşuri întregi de jăratic. 

lapa nu mai nechează, oftează ca mama 
căreia i-a murit pruncul în pântece. 

Sunt derutată şi ostenită. Ochii mi se 
închid singuri. 

Văd fără ochi! Privirea-mi trece, brici, 
prin arbori, prin ziduri! 

O privesc pe stăpână în cămaşă de 
noapte, intimă. Stă la pat, cu rana deschisă 
în tâmplă. Altminteri e sănătoasă sută la 
sută. 

Şi-a luat oglinda, pudra, rujul de 
buze... Degetele îi tremură şi tot machiajul 
acela o transformă într-o caricatură 
haioasă. 

Învătat cu situația limită, Rasputin îşi 
sfâşie rubaşca lui cea mai bună; trage, rupe 
bandaje în care-i înfăşoară scăfârlia mică şi 
rasă cu lama. 

Contesa pare a fi gata, anesteziată. Nu 
se vaietă, nu ţipă, nu înjură ca altădată. 

În schimb, lutierul D'arvani suferă, 
plânge.  Pântecele lui, invadat de 
metastaze, cere doză dublă de morfină. 

Nu mai sunt droguri în sertarul cu 
narcotice, şi... artistul generos ca un înger, 
ultima doză i-a injectat-o Contesei bolnave. 

- Bravo! Eşti un bărbat pe cinste. 

Îl laudă, în felul lui, Rasputin, apoi se 
ridică de pe marginea patului, cu ligheanul 
de porțelan, în care plutesc câteva cheaguri 
de sânge. 

- Nu ai sânge albastru, precum 
pretindeai, cucoană! Se vede că facem 
parte din acelaşi neam de țărani iobagi... 

Mujicul nu îşi tachinează iubita, doar 
face constatarea lucid, şi abia apoi îi dă 
drumul la un hohot de râs sănătos. 

- Dacă a spus-o cu gura lui până şi 
Alexandru Macedon, de ce nu aş 

recunoaşte şi eu, o contesă de ocazie, că 
arborele meu genealogic nu duce chiar 
spre stirpea lui Carol cel Mare. 

Sunt o biată bolnavă, dar sub cupola 
Circului, acolo da, eram, mă simțeam cu 
adevărat o învingătoare! 

- Nu vei fi având, tu, chiar sânge 
albastru în vene, dar eşti mai bogată 
precum a fost Cresus. Aşa că, fă-te cât mai 
repede bine. Am nevoie de tine. 

- Îmi pun peruca direct peste rană şi 
plecăm chiar azi, să-mi ridic limuzina 
direct din vitrină! Zice stăpâna şi râde ca o 
adolescentă naivă. 

Aud şi văd tot ce se petrece în budoarul 
Contesei, apoi privesc mai departe, peste 
întregul Domeniu. O linişte ca cea de 
dinaintea furtunii a cucerit avanpostul, 
pândeşte momentul prielnic, pentru a da, 
în final, atacul. 

Şi în văgăunile sălbăticiunilor e linişte 
morbidă şi lipsă totală de acțiune. 

Urşii au intrat în hibernare, deşi este 
vară. lepurii s-au împăcat cu lupii, care-şi 
arată blana, una sintetică. 

Pe versantul opus, se mişcă trupe de 
ocupație civilă. Geologi, topografi, 
artificieri şi un eşalon de excavatoare iau în 
coarnele lor de metal, felie după felie din 
perimetrul concesionat unui consorțiu fără 
identitate, dat pentru 100 de ani! 

Trec prin mine, invers, mileniile de 
singurătate, toată natura virgină e 
răsturnată, purtată ca dintr-un montagne 
russe. 

Sunt mai furioasă decât speriată de ceea 
ce mi se arată pe hartă. 

- Unde-i Dânsa, să-i oprească??? 

Strig disperată, deşi ştiu că nimeni nu 
mai poate opri ceea ce a pornit spre 
distrugere o dată. 

- Ce atâta grabă, măi femeie?! 

Mai trage o ţigară, mai bea o tărie... Asta e 
Viaţa, cu bune şi rele. 

Şi... mai lasă-mă, să-mi văd de ale mele. 

Uraganul Gustav e mai nebun decât a 
fost Katrina. Trupe militare străine au 
intrat în Cecenia. Bagdadul îşi vinde istoria 
pe un pumn de fasole. A explodat 
depozitul cu focoase nucleare. Sinucideri 
în lanț până şi în lumea balenelor 
albastre... Pinguinii  agonizează pe 
coastă... Ce să mai zic de Afganistan, de ... 

Asta-i! Muncesc ca o sclavă..., mă ceartă 
Dânsa, cu o voce ca de şmirgle. 

- Eu nu-ți cer un cutremur, un atac 
armat, doar ceva, ceva ce ar putea opri, 
încremeni prostia umană! Zic şi eu, la 
rându-mi, furioasă. 

- Basta! Tipă Dânsa şi o simtcum 
dispare ca respirația unei frunze prăbuşite 
din frasinul bătrân. 

Mi-e ruşine de mine. 

Merg cu ochii închişi pe poteca îngustă, 
trec râul peste trunchiul aruncat acolo de 
puhoaie. Nimeni nu mă vrea, nu mă 
înţelege! Nici chiar mie nu-mi mai pasă de 
clipa viitoare. 

* 

Crai a fost cel care m-a văzut primul. 
Mi-a făcut semn cu mâna lui micuță şi 
unsă cu lut amestecat cu rocă auriferă. 

A renunțat să mai plămădească păsări, 
dacă tot nu reuşeau să se ridice singure-n 
slavă. Acum modelează, cu migală dar fără 
bucuria creaţiei, figurine ciudate; nici 
oameni, nici animale - himere pe care le 
vinde şefului de la şantierului de 
prospecţiuni geologice. 

M-a luat de mână şi mi-a arătat prispa 
bordeiului său, plină cu marfa care trebuia 
ridicată, dusă în expoziții, dintr-o zi în alta. 

Am atins lucrările din ceramică nearsă, 
una după alta, le-am simţit, prin pori 
respirația. 

Câteva erau grosolane, grele ca femeia 
Gânditorului de la Hamagia, indubitabil, 
femele în plină gestație. 

Nu conta dacă erau dinozauri, 
centauri... aveau prețul pus, afişat la 
vedere, ca o ştampilă pe un paşaport 
diplomatic. 

Îmi arată acum, ascunse sub prag, 
pungile pline cu acadele, nasturi de alamă, 
un ciob de oglindă şi câteva gloanţe 
îndesate cu pulbere adevărată şi banii, 
prețul obținut de el, pe marfa vândută. 

ÎI cert. Îi vorbesc despre păcatul 
lăcomiei, despre  vanitatea umană şi 
imposibilitatea de a-şi vinde harul pe care i 
l-a dat Demiurgul, samsarilor ce se bat 
pentru profit în numele Artei. 

Nu ştiu dacă mă ascultă, dacă îmi aude 
dojana. Şi-a sumes  mânecile până 
deasupra de coate şi trage, scoate din tină 
şi pulberi de aur, chipul unui copilaş ca un 
înger. Nu e defel potrivit pentru populat 
menajeria lui de monştrii care i-au umplut 
tinda, dau afară peste pragul bojdeucei cu 
pereți din pământ galben. Păpuşa e gata. O 
jucărie pe care o găsim în toate prăvăliile 
gata să sărbătorească negustoreşte 
Naşterea Domnului. 

Are obraji bucălați, nasul mic, gura 
cam mare şi părul zburlit, de-mi vine să 
înfig pieptenele în el, să-l trag şi să-l învăţ 
cu rigoarea. 

- Mda, cam sălbatic dar... frumuşel! 

Zic, ca şi cum să îl laud nu mi-ar fi 
chiar la îndemână. 

Crai râde în hohote pentru prima dată 
de când ne cunoşteam. Sare de pe un picior 

pe altul, spune glume şi clefăne gumă cu 
miros de lămâie. 

Nu mai e copilul pe care îl credeam a fi 
o minune. 

Vorbeşte, e drept, în cuvinte puține, 
dar clare. Mă trage după el, către staulul, 
unde, într-un coş de nuiele, doarme un 
prunc fără mamă. 

E înfăşat în cămaşa Contesei, rufăria 
intrată la apă şi pe care, eu o făcusem 
scăpată în valuri, în timp ce spălam, mai 
ieri, la cascadă. 

- Fratele! Aşa mi-a spus Zâna că-l 
cheamă. Mi l-a lăsat aici, în ogradă. 

- Cum arăta făptura care ţi-a călcat 

bătătura? 
Eu pun întrebarea fără cap şi coadă, 
derutată de repeziciune cu care evoluează 
lucrurile proaste, în locul pe care-l credeam 
a fi interzis oamenilor. 

Crai îmi descrie, după cum se pricepe, 
femeia care l-a vrăjit, i-a luat minţile, 
lăsându-i în schimb nou născutul în coş de 
răchită, şi un biberon plin cu lapte de capră 
domestică. 

- Păi, e frumoasă ca soarele dimineața! 
Are cosiță din fire de aur şi ochii albaştri ca 
cerul. Obrajii ei sunt pielita măceşelor şi 
gura-i miroase a gutui proaspete. Da’ 
degeaba îţi tot explic, tu nu poți să-ți 
închipui că aşa o frumusețe de femeie ar 
trăi aici, pe pământ. 

Cu toate averile şi  pomezile sale, 
Contesa e vax pe lângă Zâna, care vine 
când poate, să-i schimbe scutecele lui 
Frate, să-l lase să sugă, să-l hrănească, cum 
face o lupoaică adevărată. 

- Ascultă la mine, copile; aia nu e zână 
cum nu sunt eu Papa de la Roma. 

- Dacă nu mă crezi, să nu mai treci pe la 
mine!!! 

- Crai, băiatule, se pare că lucrurile ne- 
o iau înainte şi, încă nu ai învățat mai 
nimic despre Om, despre lume. Femeia 
aceea-i mama copilului sigur. 

O fi vreo muncitoare de pe şantierul cu 
cei care s-au hotărât să-ți fure, să-ți ronțăie 
bucăţică cu bucăţică din Munte. 

- Pleacă!! Nu mai am încredere-n tine. 

Crai plânge fără să-şi şteargă lacrimile 
care îi intră în gura, cu care mă înjură. 

De unde, de la cine şi cum va fi învățat 
atâtea cuvinte care îi fac mai mult rău 
decât bine. 

Nu mă simt jignită doar înşelată şi asta 
nu mi se întâmplă prima oară în viață. 

Mi-e milă de Crai, ajuns un adolescent. 
Copil al nimănui, atras sinucigaş în groapa 
cu lei a civilizației mele, ca într-un malaxor. 

Mi-e milă şi de pruncul, care a prins a 
plânge în coşul, pe care eticheta unui 
magazin artizanal situat în chiar 

vecinătatea maternității oraşului din care 
eu mi-am luat lumea-n cap, încă există, ca 
un act de idenitate. 

lau copilul în braţe. Crai nu se opune şi 
intrăm în bordeiul cu foi de ferigă în loc de 
tablă sau ţigle. Aprind focul în vatră, 
încălzesc laptele de capră sălbatică, 
hrănesc fiul sărmanei mame, care sigur nu 
este cu bărbat, măritată. 

Copilul râde înspre colțul încăperii, 
către locul unde, o rază rătăcită din soare 
aşteaptă ziua următoare, răsăritul sigur. 

Îi vorbesc lui Crai, despre 
responsabilitatea pe care şi-a asumat-o, 
oprind copilul la el. 

- Singur nu vei reuşi să-l aperi de boală, 
de foame, de frig şi nici să-l faci să meargă 
pe picioare ori să vorbească perfect. Pentru 
asta e nevoie de mamă, de o femeie 
adevărată. 

Băiatul mă priveşte cu milă, ca şi cum 
eu şi nu el, aş fi ființa aia, neajutorată. 

Nu face nici un gest de apărare, nu-mi 
prezintă argumente care să-l favorizeze. 

El a promis, şi-a asumat o sarcină 
importantă şi o va duce, indiferent de 
prețul plătit, până la capăt! 

Nu mai insist, ar fi zadarnic în 
conjunctura dată. Deşi am gura amară de 
supărare, refuz mierea şi fructele de 
pădure, pe care Crai mi le oferă, cum face 
de fiecare dată când îi trec pragul 
bordeiaşului. 

Adolescentul mai ieri aproape sălbatic 
nu este prințul pe care te aştepţi să-l găseşti 
într-o carte. Deşi pereții grotei sale sunt 
spoiți cu pulberi umezite de aur şi în loc de 
pietre, pe vatră, are flori de mină, cristale 
cum eu nu am mai văzut nici în colecțiile 
de stat, nici în cele particulare. 

Crai are tălpile mici, cu crăpături în 
care ar putea intra greierii. Nu are nevoie 
nici de pantofi, nici de opinci. Are pielea 
gâtului rumenă pe sub pânza cămeşoiului 
aspru, semn că poate duce, ca un cal tânăr, 
povară după povară. 

Zilele au trecut. 

Încet, în timp, a acceptat să-l ajut. 

Azi e un eveniment important - îl învăţ 
cum să-i facă baie lui Frate, să scalde în 
apă caldă de ploaie. Pruncul gângureşte, 
dă din picioruşele ca două înotătoare. 

Am ajuns la înţelegere şi facem cu 
rândul. Eu schimb iarba din saltele, 
frunzele uscate din perne. Pun peste golul, 
unde ar trebui să fie fereastra, ramuri 
foarte dese, cât să nu dea iama peste prunc 
greierii şi țânțarii. 

Crai păzeşte turma micuță de capre 
abia domesticite şi vânează doar când nu 
mai este mâncare în tocitoare. 

Nu are arbaletă nici armă cu laser. Nu 
are grenade şi nici lance de aruncat 
sălbăticiunii în spate. Prinde din fugă 
vânatul, când şi cum poate. 

Caprele cele mai rele vin singure la 
mulsoare şi, aşa, Frate creşte ca din apă, 
parcă prea repede decât scrie în crțile de 
specialitate. Stă copăcel, merge în picioare. 

Pe prispă, himerele din lut sunt din ce 
în ce mai puține la număr. Crai nu le mai 
ține socoteala, nu le mai pune nici prețul, 
nici număr de inventar, refuză orice târg, 
spre surprinderea  muşteriilor de 
chilipiruri. 

* 

De peste Munte se aude prima 
detunătură. Nu e tunet, nu vine furtuna; e 
vorba de dinamită curată. Ucigaşă. 

-Vin vremuri nepotrivite pentru 
oameni şi dobitoace. Trebuie să plec, să 
mergem împreună la stăpână. Vom lucra 

cu mintea şi cu braţele, ne vom câştiga 
hrana şi respectul de sine. 

Eu vorbesc fără punct şi fără virgulă, 
cu adevărat speriată, în timp ce, Crai cântă 
din frunză lângă copaia în care, copilul 
fără mamă plânge, are crampe la pântece. 

- Fie voia ta! Vom pleca, dar vom lucra 
cu rândul. Eu de seara până dimineața, tu, 
femeie slabă, numai pe lumină. 

- Îţi mulțumesc, Doamne! Facă-se Voia 
Ta! am strigat spre tării, cabotină şi gata să 
cred că am obținut promisiunea de a-l 
integra în lumea mea pe copilul rebel. 

Mi se făcuse dor de oameni, de lumea 
cu bune şi rele. De înţelepţi sau betivi, de 
Contesa şi slugile care-i scuipau pe ascuns 
în farfurie. 

Deşi nu are mai mult de treisprezece 
ani, Crai pare să fi împlinit demult 
cincisprezece. 


234 


Oricum, pentru Contesă, tot copil se 
numeşte şi nu-şi mai ia ochii de la el în 
timp ce-l serveşte cu dulciuri ţinute în 
bomboniera împodobită cu trandafiri de 
porțelan subțire şi galben. 

Instinctul de mamă s-a trezit brusc în 
femeia care jurase să nu mai poarte sarcină 
vreodată, să nu mai nască, să nu mai 
alăpteze rodul pântecelui, după ce o 
pierduse pe Erika, fetița ei şi a lui Otto 
zburătorul şi vedeta incontestabilă a 
Circului Globuss. 

Convalescentă şi fără puterea de a-i 
înfrunta pe cei care îi dădeau cu insistență 
târcoale, în stoluri, ca păsările amatoare de 
hoituri, -stăpâna domeniului a prins drag 
de băiatul pe care providenta însăşi părea 
să i-l fi adus acolo, în castelul din creierul 
munților. 

Dacă nu aş cunoaşte-o cum îmi ştiu pe 
de-rost buzunarele, aş crede că-i o stafie 

inofensivă, aşa cum stă în haina de casă cu 
horbote din aţă mercerizată, în fotoliul 
tapisat roşu şi de unde, întinde palma 
subțire, albă şi grea de inele, spre pletele 
adolescentului, pe care vrea, incontestabil, 
să şi-l facă prieten. 

Crai se fereşte, țâşneşte ca şi când o 
viperă ar încerca să-l înțepe. 

În schimb, nu-i refuză bomboanele, 
ciocolata nici hainele pe care croitorul, 
adus nu se ştie de unde, le taie din 
foarfece, le coase, le tiveşte în atelierul lui 
încropit în turnul de vest al castelului. 

Spre surprinderea tuturor, Contesa are 
răbdare, ştie cum să se poarte cu copilul 
care a trăit ani în şir singur, în sălbăticie. 

Crai s-a angajat să-i împingă căruciorul 
rulant, în care, o plimbă pe coridoarele 
obscure ale zidirii medievale, pe la grajduri 
şi chiar prin grădină. 

Contesa îi dă lecţii de aritmetică, 
numărând mai întâi porumbeii ce vin şi 
pleacă de pe pervazul ferestrei, cu răvaşe 
ce țin de spații şi timpi greu de stabilit 
cronologic. Apoi, trece la geografie, 
economie şi finanţe - reuşind ca la finalul 
unei săptămâni de muncă asiduă, Crai să 
poată deosebi o bancnotă de bancă 
adevărată de una falsificată. 

Până-n Crăciun, copilul care se juca 
de-a lisus, calcula deja rata inflaţiei şi 
stabilea pe loc cifra de afaceri a 
Domeniului. Extrăgea ca un computer, 
profitul, scădea taxele şi impozitele. 

Ar fi putut deveni un agent de bursă, 
un contabil de carieră. 

Până în primăvară deprinse şi jocurile 
de societate, - să mintă, să fure zâmbind 
şarmant şi înjurând în câteva dintre limbile 
importante din lumea stăpânită de oameni. 

De Rusalii citea în stele şi în jurnale, 
anticipa prăbuşirea Bursei Mondiale. 

De cele mai multe ori nu mă lua în 
seamă, pentru el eram doar o cenuşăreasă, 
slugă bună să-i aprindă focul în căminul 
din camera cu ferestre înalte şi lambrisată 
în lemn scump de cedru. Alteori, mă lua 
deoparte şi îmi divulga secrete uriaşe. 

Despre Frate nu mă întreba niciodată. 

+ 

Astăzi suntem în jurul mesei toți ai 
casei: Contesa, care se simte din ce în ce 
mai în formă; Rasputin cu încă un dinte 
spart în lupta cu sticla de băutură; Eros 
D'arvani, cel mai mare constructor de viori 
în forma trupului de femeie, acum mai 
cuminte ca o fată mare; grăjdarul - cel care 
a avut personal grija iepei, pe care a găsit-o 
ca şi moartă pe brațul de paie, şi a pus-o 
din nou pe picioare, pregătind-o pentru 
cursa din toamnă; Crai, în costum şi 

cămaşă de firmă, aşezat la loc de cinste, 
față în faţă cu Arap Alb, invitatul exotic. 

Se aud doar tacâmurile cum se lovesc 
în porțelanul farfuriilor, apoi o muscă 
bâzâind, fără să reuşească să evadeze, să 
scape dintre faldurile perdelei. 

Apoi, aparent din nimic tot acest întreg 
perfect pare să intre în criză. Blatul de 
masă se saltă, mâncarea se amestecă, se 
varsă sub lampadarele de cristal,- care se 
clatină,  zornăiesc, se lovesc berbeceşte 
între ele. 

Dăm buluc la ferestre. 

Muntele, bănuit a fi o mină plină de 
aur , este survolat de avioane tipic militare. 

- Manevre! Concluzionează, savant în 
materie, Rasputin şi îşi scoate din dulap 
revolverul cu butoi fără pulbere. 

Ca un vajnic căpitan de vas, încercând 
să păstreze calmul  subordonaţilor, 
Contesa chicoteşte prosteşte cu Sfarmă 

Piatră, un haidamac adus din lumea largă, 
şi pus să spargă bolovanii pentru noua cale 
ferată. 

Intră în joc şi Setilă. Un ins cu pântece 
ca de gravidă, sigur suferind de hidropizie, 
şi pe care Contesa îl acceptă în propria-i 
suită, din milă. 

În curte, speriate, cele câteva galinaceea 
se adună dinaintea cotețului, moment 
crucial pentru Baba, care le numără şi iar 
se ia la harță cu Moşul din poveste. 
Motivul? Nu-i fata moşului, cea fugită în 
lume, ci doi bani, care, după cum susține şi 
Crai: 

- După ultima inflație, nu mai au 
valoare reală. 

Arap Alb  butonează, enervant, 
celularul. 

- Haram! Nu mai am semnal. Ce mă 
fac? 

Contesa se oferă să-i împrumute unul 
dintre cei mai deştepţi şi rapizi porumbei 
voiajori pe care i-a avut vreodată 
Domeniul. 

- Garantez cu capul meu, pentru 
secretul mesajului! Spune şi face semn ce 
aduce cu glisarea unei ghilotine. 

Ca orice negustor cu noroc chior, Arap 
Alb râde sfidător. 

- Prostii! 

- Stăpâna ştie ce spune! 

Rasputin intervine mai beligerant decât 
ar fi cazul. Este arțăgos şi gata să-l scoată 
din cărți pe străinul frumos, deştept şi care 
le livrează la suprapreț pistoale şi fructe 
umflate cu azotați şi fosfati. 

Avioanele în escadrilă nu se domolesc. 
Mai fac un raid, vin spre pământ în picaj. 

La Castel, personajele nu se mai înțeleg 
neam, nu se aud ce vorbesc. 

În cele din urmă lucrurile se liniştesc pe 
ziua de azi. Avioanele, cu cherosenul pe 
zero, se retrag victorioase la hangar. 

În sufrageria cu stucatură înţesată de 
amoraşi şi frunze de stejar, părțile se pun 
de acord la o cupă de şampanie 
franțuzească. 

- Are ştaif Contesa! Concluzionează 
D'arvani, care, priceput în a toasta, stă 
drept, cu paharul ridicat în dreptul ochilor 
negri şi care-i ard de febră. ine stânga 
sub reverul jiletcii de catifea veritabilă, de 
nu se vede că îi lipsesc, din cinci, două 
degete. 

- Hârşti! Şi le-a retezat singur, cum te 
văd şi mă vezi! Cleveteşte Ana lui Manole, 
din zidul unde, la ordinul Contesei, zieşte 
caseta cu actul de proprietate a 
Domeniului. 

- Cine l-a pus să-şi cumpere firez 
electric!? Intervine Dochia, o ciobăniță cam 

despuiată de haine şi care o face, când ţi-e 
lumea mai dragă, pe ecologista. 

Nici una din cele două femei, ce-i slujesc 
Contesei din vocaţie şi fără simbrie - nici 
eu, o cenuşăreasă ca şi invizibilă - nu am 
fost invitate la masa stăpânilor. 

Suntem trei femeiuşti ca trei ursitoare fără 
clientelă; ne facem că muncim dar tragem 
cu urechea la ce vorbesc ei, deştepții 
Pământului. 

De unde s-or fi pripăşit toți nebunii în jurul 
Contesei, care, acum că a gustat lichior din 
migdale, a devenit lăudăroasă, mai 
nesăbuită cum nu aş fi crezut-o vreodată. 

- Aur, am un munte de aur, lutier 
nărod! Ei, ce zici 'talianule? Aşa basm, aşa 
națiune! 

Eu, Contesa - pe care o credeaţi a fi o 
nebună, voi păşi, ca veverița pe coji de 
alune, pe lingouri de 24 de carate. 

Mă voi îmbăia, nu în lapte de măgăriţă, 
nici în sânge de slujnice... Crima îmi 
repugnă. Voi face baie în pulberi abia 
scoase din mină! 

Ha, ha, Rasputin daragoi, - ți s-a cam 
albit barba, ţi-a mai căzut un dinte, dar nu 
îți fie frică! Ai încredere-n mine! 

Uite aşa, dragul meu, aurul curge, 
țâşneşte din ţâța vâlvei ce-mi păzeşte 
galeriile pecetluite! 

- Dacă mă iei de asociat cu acte în 
regulă, îți aduc oamenii care se pricep să-l 
adune, să-l îmbutelieze şi să-l 
comercializeze ca pe apa minerală, în 
străinătate! 

- Eşti un târâie brâu, Arap... sau cum 
îți spune; un pirat de pe Drumul 
Levantului. Nu vreau să am de-a face cu 
tine! 

Unde-i Crai? Să vină copilul ăla, să-mi 
facă planificarea forței de muncă, durata 
de extracție, calculul potenţialului ... 

- Este nevoie de bani pentru marketing, 
Contesă scumpă! Nu se lasă arabul, şi în 
cele din urmă, reuşind să-şi lase gazda cu 
gura căscată, adaungă: 

- Aurul este un afrodiziac sută la sută! 
Este elixir nu o rocă din care să scoţi numai 
metal inoxidabil pentru cercei şi verighete. 

Dar ...pentru a-l pune în valoare e 
nevoie de studii, de promovare. 

Batem palma şi te fac bogată cât ai zice 
peşte! 

- Crai! Băiatule, spune-mi dacă mă 
minte străinul ăsta. 

- Nu minte. Ionii de aur produc 
efedrine, aşa ca ciocolata. Cel puţin, aşa am 
citit eu prin reviste... 

Vorbeşte în locul adolescentului, lutierul, 
şi o face nu din convingere ci pentru că, o 

astfel de industrie pusă pe roate, l-ar putea 
ajuta şi pe el, în promovarea 
instrumentelor muzicale. 

Toată lumea a devenit gravă, cu morgă 
de savanţi în devenire. Numai Rasputin 
râde cu mâna lui de ucigaş fără plată, pusă 
peste gura ştirbă şi mustața lată. Încă nu s- 
a împăcat cu ideea că, fără cei doi dinţi din 
față, nu va mai putea sparge în gură 
pahare, sticle de un kil, damigene. 

Eros D'arvani suportă cu stoicism 
sarcasmul muscalului, căruia îi dă degeaba 
târcoale de mai multe decenii încoace. 

-Asta-i! 

Bravo, iepuraşule! Le vom oferi tuturor 

potență fără limite biologice! 
In schimb voi primi bani, bogății cum nu a 
cunoscut Orientul nici Occidetul! Contesa 
zice şi se bucură copilăreşte. Trece dintr-o 
stare în alta fără a masca emoția care i se 
vede pe faţă. 

- Nu te inflama, dragă! Nu uita, eşti 
încă o invalidă în scaun cu rotile. Afacerile 
nu sunt pentru tine. 

Azi să chefuim! Viitorul ține de ziua 
de mâine. 

Intervine Rasputin, uluit de prostia 
Contesei. 

Găina care-i rezistase, clocind peste un 
munte de aur, acum era gata să se lase 
jumulită de un negustor fără licență de 
exploatare a metalelor rare. Ea nu vedea, 
că Arap vine direct din poveste?! 

Contesa e stacojie, incontrolabilă, se 
ridică în căruciorul, care stă gata s-o ia 
singur la vale, să răstoarne în calea lui 
masa şi scaunele invitaţilor de onoare. 

- Eu sunt stăpâna! Mă voi purta ca 
atare! 

Îmi voi face mască facială, băi cu 
pulberi de aur. Voi construi cel mai elegant 
sanatoriu pentru a-mi recupera anii 

pierduţi cu idioţi ca Otto şi ca tine, 
mujicule! 

Îmi voi şterge toate ridurile obrazului 
şi amintirile negative!.... Am zis! 

Scandalul a fost stins numai printr-o 
minune. 

Se auziră bătăi de ciomag în poarta 
Castelului. 

- Cine mă deranjează!??? Întreabă 
Contesa devenind atentă la detalii. 

- Oameni de omenie, duduie. Suntem 
noi, cei trei ciobani... 

- Nu mă interesează afacerile cu lână şi 
brânză... 

- Păcat! Fac mocanii ăştia o telemea; 
Mmm!!! Să te lingi pe degete, nu alta. Zice 
de după, vraful de cărămizi dărâmate, 
femeia lui Manole şi ca oricărei gravide din 
lumea asta, gura îi şi lasă apă. 

-Nu zic, o fi ea, brânza, bunicică, da’ 
sigur e ambalată în burduf de potaie. 

Adică, nu are marcă serioasă. O susține pe 
gravidă şi Dochia. 

Nici una, nici alta, ciobanii dau iama în 
salonul unde, D'arvani, tocmai prinde a 
ciupi corzile viorii, iar Contesa, 
influiențată de pălăvrăgeala femeilor, ţipă 
ca din gură de şarpe: 

- Bă, ţopârlanilor, eu dețin cu acte un 
Munte din aur şi voi vreți să fac negoț cu 
produse perisabile?! 

- Îi auru’ proştilor, duduie dragă! Îşi ia 
nasul la purtare, primul dintre cei trei 
ciobani, toți frumuşei, toți tinerei şi 
imposibil de deosebit între ei. 

- Ce curaj pe el! O fi cel Moldovean? O 
fi cel Ungurean?... 

Nu, e cel cu oi multe, mândre şi -cornute! 

-Ah, de m-ar lua, aş pleca fără grijă cu 
el!!! 

Oftează Dochia şi transpiră toată la 
subsioara cămăşii. 

- Nu vezi, fato, hăi, că-s trei moşnegi 
arțăgoşi, răi; timpul nu i-a iertat nici pe ei. 

- Eşti prost da” fălos, omule! Se vede că 
tu ai înfipt baltagul ! Îl repede Contesa, pe 
Căpcăunul care, nu ştie nimeni de unde a 
apărut în legendă. 

- Prostu’ nu e prost destul dacă nu e şi 
fudul! Intră cu tupeu în discuţie o piticanie 
cu chelia acoperită de fesul ros pe margini . 

- Şterge putina, Palmă-Cot! Pentru tine, 
nu mai am nici o slujbă liberă, nici un 
scaun gol! 

- Contesă, ciobanii te mint ca să le 
rămână păşunea lor, aşa cum a mai fost. 

Eu ştiu, eu cunosc străfundul 
pământului ca pe buzunarele de la surtuc. 
Uite aşa! - zice piticul şi îşi întoarce în 
afară căptuşeala hăinuţei albastre, pe care 
însemnele unei firme militare din secolul 
trecut, îl dădeau de gol, că el, spiriduşul se 
cam  ramolise, nu mai avea fler în 

detectarea comorilor din adânc şi trăia din 
mila Armatei Salvării. 

Pentru a fi mai convingător, sare pe 
masă. Nu-i mai înalt decât purcelul de 
lapte care stă pe tava de argint cu măr 
roşu înfipt între dinți. 

Ne priveşte în ochi şi tuşeşte sec, 
enervant. 

- Mai lasă tabacu’! îl apostrofează, în 
felul lui, arogant, Sfarmă Piatră, în timp ce 
l-a şi înşfăcat de gulerul surtucului şi dă 
cu el de pământ. 

-Ce ai, bre! Am plămânii burduşiți cu 
pulberi de aur! Sufăr de silicoză...boală 
profesională, da’ cine să se ocupe de cei ca 
noi, bogaţii-săraci? 

Contesa a devenit curioasă, îi pune 
câteva întrebări convenționale, apoi sună 
din clopoțel. 

Cadristul se înfăţişează, cu mînecuţele 
negre prinse în elastic peste mânecile 
vestonului cu trese de ofițer în retragere: 

-Angajează-l! 

Fă-i rost urgent de unelte. Imediat ce e 
gata, intrăm cu toții în mina veche, cea 
dezafectată. 

Planul e gata. Ne luăm după 
prichindel, după mirosul dinamitei... 

Aprindem fitilul şi BUUUM, trosc poc! 
Muntele va crăpa ca o tărtăcuţă! 

Aurul se va descărna din rocă precum 
carnea de pe oasele de bibilică în piftie. 

- Ce vremuri vom trăi, ca în Vestul 
Sălbatic! 

Să sară pepitele ca boabele de porumb 
pe o plită încinsă. Pop corn! Asta vom vinde 
la tonă şi la cornet, marţienilor care vor 
veni să ne vadă acasă, aici, pe Pământ. 

Tânărul cu pălărie de cowboy şi cizme 
cu carâmbi militari, a terminat de vorbit, e 
surescitat şi înghite în sec. 

- Ba, să ne întoarcem în Renaştere, să 
nu fie numai afaceri! Aproape că se roagă 
lutierul D'arvani, artistul care taman şi-a 
schimbat vioara pe o doză de drog sintetic. 

Pentru un timp, nu va mai simți 
durerile atroce în pântece, se va crede din 
nou sănătos, gata ia totul de la capăt - să 
ajungă o celebritate în viață, nu doar 
postmortem. 

- Zi-i Artist şi gata!, scumpa mea 
Contesă. 

Arapul intervine cu diplomaţia fină a 
unui păianjen ce invită musculița la cină. 

- Da' mă enervează cu slăbiciunile lui 
de ființă ambiguă. Să facă şi lutierul ceva 
util pe lumea asta. Poate învăța poker, 
canastă... Să gândească pragmatic! 

Asta-i epoca dinamitei şi el, Darvani 
visează mecenatul!!! Cine să-ți împrumute 
azi un dolar pe degeaba??? 

Bunul meu amicul meu a rămas tot un 
lunatic. Of, sunt atât de singură în afacerea 
asta! 

Contesa e din ce mai deprimată şi caută 
după batista cu danteluţă de Flandra. 
Tuşeşte, scuipă în țesătura subțire, pe care 
mai apoi, o doseşte în poşetă, lângă cheile 
seifului despre care doar ea şi Ana ştiu 
unde-i zidit în perete. 

Beat cui, Rasputin îşi permite s-o facă 
pe prostul. S-a ridicat pe picioarele de uriaş 
fără vârstă, slobozind vorbele ca şi cum ar 
da cu pumnul în masă: 

- Stăpână, dacă spui tu că acolo este 
aur, apoi... este AUR ! Tovarăşi, davai 
târnăcopul, kalajnikovul, Katiuşele... 

- Poate vrei şi un cocktail molotov... se 
oferă ironic, chelnerul, care până acum a 

servit la masă cu gura pecetluită şi ochii cât 
cepele. 

- Haraşo! Toarnă, umple paharul 
băiete, băutură să fie! Mă sacrific; voi intra 
primul în galerie! 

* 

Noaptea sau nopțile următoare, au 
trecut în neştire. 

Mahmuri şi ridicoli în costumele ca de 
carnaval, cei din anturajul Contesei privesc 
cu indiferență maladivă cum, sub pumnul 
lui Sfarmă Piatră, pecetea pusă pe gura de 
mină încă înainte de vremelnica împărăție 
a romanilor, cade, se spulberă ca o cenuşă. 

Rasputin, fără felinar, fără ghid, trece 
primul, ca armata de ocupaţie, tropotind: 

- Înainte!! Tot înainte! 

- Ho, hooo! Mai domol, nebunule. Sub 
pasul tău greu se va prăbuşi tot Muntele 
peste noi. 

Palmă Cot sigur pe sine, cu traista cu 
scule minuscule aruncată pe umăr, îl 
opreşte să mai facă un pas spre falia, de 
sub care, vuietul apei subterane se aude ca 
un uragan. 

- Aurul! Auziţi cum curge? Cum se 
duce pe gârlă tot aurul meu!?... 

Scheaună nevrotic Contesa, din scaunul ei 
cu rotile, pe care Crai, încearcă să-l 
împingă printre dărâmături. 

- Acolo-i izbucul, apa neagră, Vâlva. 

Trebuie s-o treceţi dacă vreți să dați de 
comori, - lămureşte situația, pe cât 
reuşeşte, Meşterul Manole - care, cu lecţia 
destinului gata învățată, face drumul 
înapoi spre casă, copii şi nevastă. 

- Un laş mai puţin! Concluzionează 
Contesa şi scuipă a dispreț pe urmele lui, 
strigându-i: Ţi-ş fi dat aur pentru spoit 
uşile împărăteşti, argint pentru cele 
diaconeşti... 

- Nu mai e nevoie de podoabe, zidul s-a 
prăbuşit iar az’ noapte... 

Meşterul Manole iese din subteran şi 
trage aer în piept, aşa cum împătimitul 
trage fum de țigară. 

În urma lui, ultima proprietară în viaţă, 

a Muntelui recuperat cu scandal 
internațional, de la regimurile de ocazie, 
fluieră a pagubă. 
Ecoul se prelinge prin fisurile din 
padiment, prin arcul de susţinere, - tot 
lemn foarte vechi şi acum mai subțire 
decât coaja oului de prepeliță. 

Se aud trosnituri, pârâituri ca de oase 
rupte. Un vagon de pietre s-a desprins, în 
fața noastră din felia de munte. 

Sfarmă Piatră, ca o gardă de corp care 
se respectă, are grija de viața Contesei, pe 
care Crai, nu reuşeşte s-o ridice cu tot cu 
scaunul cu rotile. Uriaşul o saltă, o duce 
pe brațe. 

Femeia i se prinde ca o liană de 
grumaz, aproape să-l sufoce. 

Din străfundurile Muntelui se aud cum 
chițăie şobolanii. Va fi iar cutremur. 

- Sunteţi o şleahtă de pierde vară. 

Nici în tine, Crai băiatule, nu mă pot 
încrede. Eşti prea tânăr pentru lupta asta, 
ai lapte în vene nu sânge de taur. 

Rasputin, mujicule! Parcă, tu-mi erai 
motorul expediţiei!???? Ce faci?? Doar înjuri 
şi mesteci mahorcă. Mai bine te prindea 
abatajul şi mi te făcea chisăliță. 

Contesa e furioasă cum eu nu am 
văzut-o vreodată. 

Toţi acei oameni, pe care ea îi adunase 
din patru vânturi, îi căpătuise; în care îşi 
pusese nădejdea şi chiar investise bani şi 
prietenie sinceră, o dezamăgiseră. 

- E careva dintre voi dispus să lucreze 
pentru mine ca persoană, nu pentru bani 

foarte mulți? Rămâne cineva cu mine, aici, 
în mină? Cine-i pentru să ridice mâna. 

Nimeni?!!!! 

Hei, voi ciobanilor, care v-aţi fofilat şi ați 
scăpat basma curată de justiție. Da, da... 
voi doi! Nu v-aţi ucis fârtatele pentru ...oi 
mai multe, mândre şi cornute...2?? 

Alegeţi între a fi. „miner de frunte sau 
intrați la gherlă! Incă mai am prieteni 
suspuşi la Justiţie... 

- D'apoi cum ţi-e voia, cucoană. Dacă 
ne plăteşti salariul mediu pe economie, ne 
dai spor de toxicitate, prima de Crăciun 

ne plăteşti asigurarea de sănătate... 
Poate ajungem la o înţelegere, că de, turma 
nu o mai aveam... 

- Mioriţa???? 

- Pastramă, kebab... A plecat cu 
vaporu'. 

- Deci, voi sunteți ăia care i-ați redat 
libertatea nababului de Haisam. Fain! 

Da’ tu, cel mai prostovan decât o 
mioară,- baciule drag, ţi-ai recuperat, de la 
criminalii ăştia, daunele morale? 

- Tttttt!, domnişoară. Mi-au dus oaia la 
târg, ca pe o sclavă. Fie-vă milă şi de mine, 
sunt orfan, nu am tată, nu am mamă, nici 
picioarele nu mă mai țin să fac 
transhumanță. Aş vrea nişte bani să-mi 
iau maşină şi garsonieră în oraş. Imi dați? 

- Cap pătrat! Eu nu sunt bancă de Stat! 
Cum să vă las singuri într-o mină plină de 
aur? Ar fi ca şi cum aş pune lupul să facă 
pază la staul. 

Dar, să nu ziceți că nu am inimă, vă dau în 
primire pădurea, exploataţia forestieră! 

Ei, ei... nu care cumva să-mi dispară vreun 
pamier, vreun tei! Iaca, mi-ați luat 
minţile,vorbesc aiurea. 

La treabă! 

- Cine să-i numere? Eu nu am decât 
zece degete la mâini şi zece la picioare. 

-Aşa-i, nici nu suntem dispuşi să ne 
rupem şalele cu buştenii tăi, de la gatere. 

-Mai bine să ne vedem fiecare, de 
treburile noastre, cucoană! 

- Sunteţi puturoşi şi obraznici! 

- Ei sunt cei cu lâna de aur! Argonauţii! 
Intervine la timp Eros D'arvani, şi, aproape 
de extaz, le pipăie cămăşile fierte în zer 
acru. 

- Aşa-i conaşule! Am făcut istorie la 
vremea noastră şi acum să slujim o femeie 
care umblă după aurul proştilor? Muntele 
ăsta e gol ca bostanul. 

- Nici în glumă să nu mai spui asta, 
țopârlane! Ştii tu, cine sunt eu? 

Contesa care, în vreme ce tu trândăveai la 
umbra de stână, am muncit de m-am 
spetit. Eu, o contesă cu sânge albastru, am 
tras targa pe uscat, am fost la stăpân. 

Am experiența vieții şi nu mă poate trage 
nimeni pe sfoară. Auzi? 

Azi şi aici sunt ACASĂ! Sunt la 
rădăcină. Sunt o victorioasă! 
Crai, unde-mi eşti, măi copile? Vino aici, 
lângă mine. Spune-le domnilor aici de față 
adevărul şi numai adevărul! 
Am înscrisuri pentru castelul de 
vânătoare, pentru mina de aur şi pentru 
cea de sare; am Muntele cu toate 
viețuitoarele? Am! Răspunde tăntălăule! 

- Aveţi, doamnă Contesă! Dar... castelu- 
i o ruină în care cuibăresc vulturii. Mina e 
prăbuşită de două milenii... Sub Muntele 
dumitale fierbe vulcanul... şi colac peste 
pupăză, buldozerele rad de la bază, 
versantul... 

- Tacă-ți gura, copil fără recunoştinţă! 
Nu-mi mai pune paprikă pe rană. Ce ştii tu 
despre economia mondială, corporații, - tu 
care habar nu ai dacă e vară sau iarnă. 

Un lucru mi-e clar! Cu tot cu halda de 
steril şi cianurile care otrăvesc izvoarele, cu 

brazii care mor pe picioare, cu grămezile 
de gunoaie aruncate de oameni,- Muntele 
acesta îmi aparține! 

Eu sunt stăpâna! L-am cucerit şi-l 
distrug dacă vreau, îl rad din rădăcină! 

- Va fi numai cum va vrea Dumnezeu! 
Îndrăzneşte şi-i zice un om necunoscut 
mie, un bătrân cu hlamidă de cânepă şi 
sandale legate în nojițe din piele de 
zimbru. Stă drept, cu privirea limpede, în 
fața femeii nervoase. 

Ceilalți au luat deja spinarea de drum 
sub picioare, un drum forestier tipic 
țapinarilor şi care se închide în uşa birtului 
deschis non stop încă din în ziua 
inaugurării fostului şantier hidrotehnic, - 
şantierul, un simbol al epocii în care fusese 
cât pe ce ca lacul de acumulare să fie 
declarat Zona Zero a gloriei tehnicii 
mondiale. 

- Aici, eu sunt Dumnezeu! Va fi cum 
vrea muşchii mei!. 

Urlă Contesa, folosind  dinadins 
vorbele pe care rândaşii ei le scuipă pe 
gură la băutură. Femeia nu mai este 
bolnavă, a coborât singură din brațele 
uriaşului, care e tot mai sigur ca va ajunge 
gardă de corp. Merge. Înaintează fără sfială 
şi crinolina fină i se ridică deasupra 
genunchilor acoperiți cu tricotul ciorapilor 
de lână. 

Ştie că a pierdut bătălia, dar nu şi 
războiul dus de când lumea e Lume pentru 
o uncie infimă de aur. 

Din nimic, furtuna de vară năvăleşte 
vijelioasă,  învăluind în filamentele a 
miliarde de fulgere Muntele lui Crai, un 
toponim de care nu mai ţine cont nimeni în 
veacul stăpânit de războaie, revoluții, 
marşuri pacifiste, parade militare şi de 

greva foamei a unor inşi legaţi cu lanțuri 
de gardul Parlamentului. 


* 


Mulţi ani în şir, Crai refuzase să-şi 
amintească noaptea de vară, în care o 
maşină, sau poate doar o pasăre mare şi 
neagră, s-a lăsat, a dat buzna în ograda şi-n 
casa pădurarului Teofil Urs. 

Trezit din somn, speriat, pruncul s-a 
ascuns în instinct, în cuptor. 

De acolo a văzut şi a auzit cum, cu 
cătuşe la mâini, părinţii lui amândoi, au 
fostluați şi loviți cu patul de puşcă în 
burtă, în cap. Apoi, legaţi de bradul bătrân 
din fața cerdacului. 

Soldaţi înarmați până-n dinți au dat cu 
fundul în sus toată gospodăria, au 
răsturnat căpițele cu fân, au aprins şura cu 
tot cu animale, au ars în mijlocul ogrăzii 
cergile, pernele, cămaşa de mire a 

pădurarului şi actele de proprietate pe 
întreg Muntele, despre care nu doar 
Legenda ne spune că ar fi doldora de aur. 

- Unde-s, mă, ăi cu sumanele negre??? 
Sunteţi muţi?! Nu-i bai, vii sau morți, până 
dimineaţă, veți vărsa tot ce ştiţi despre 
duşmanii poporului. 

- Suntem singuri, domnule, aici, în 
pustie... Fie-ţi milă. 

Mama lui Crai minţea şi o făcea cu 
obrajii arzându-i de mânie nu de frica 
păcatului. Era o munteancă tânără şi 
frumoasă, cu bluză albă peste sânii rotunzi 
ca merele ionathane. 

Gradatul răbufni. Pumnul lui greu o 
nimeri în umărul obrazului. 

Femeia nici nu icni, doar bărbatul ei se 
smuci, forță legătura de fier care zornăi. 
Cătuşele îi intraseră-n carne. 

Cum nu reuşi să facă mai mult de atâta, 
înjură şi scuipă în direcția de unde se 

auzea scheunatul câinelui, pe care, din 
exces de zel sigur, un soldat recrut îl 
împuşcase cu trei focuri de armă. 

- Arză-vă focu’, de bolânzi! 

Aveţi ce aveți cu noi, cu oamenii, - ce 
rău v-a făcut câinele, mă??? Slobozi 
vorbele cu jelanie şi deznădejde nevasta, 
motiv potrivit pentru a mai primi, de la 
inşii de ordine, un perdaf de înjurături 
birjăreşti, la capătul cărora,  gradatul o 
ciupi de țâță, zicându-i: 

- Nu plânge tu, o javră râioasă. Lasă-ţi 
lacrimile pentru când îți vom “puşca 
bărbatu”. li fain, îi voinic şi tânăr, - tare mi- 
e că o să-l mânce pământul.Aşa “nalt, 
sprâncenat, lat în spete îi numa’ bun de 
stat la doi metri sub stratul rădăcinile de 
iarbă verde. 

Hai, fă, muiere, fă-l să vorbească! Dacă tu 
nu ştii, el poate sigur să ne călăuzească la 
sălaşul bandiţilor! Taci?? 

Poate nu vrei să mai dormi în pat cald 
niciodată??? Uite aşa, doar cât pun degetul 
pe tragaci: Pac! 

Gata, s-a terminat bâlciu'. 

- Du-te la dracu, spurcatule! 

- Aha, înţeleg, vrei să rămâi văduvă 
tânără, nebunatico! Glumi mârlăneşte 
omul Puterii şi prinse s-o pipăie pe braţul 
rotund în sus, către umăr şi gât, unde se 
opri şi o pupă lipicios ca şi cum ar fi pus 
acolo o ventuză fierbinte. 

Femeia se înfioră şi se trase cât reuşi, 
spre trunchiul copacului. Piepţii bluzei i se 
rupseră-n două lăsând la vedere salba de 
argint, o podoabă din zestrea de fată, care 
acum strălucea sub Lună, ca o coasă a 
provocare. 

- Se confiscă! Măcar cu atât să mă aleg 
şi eu, în noaptea asta nebună. 

Sergent, bagă la tărtăcuţă,- țopârlanii ăştia 
sunt inamicul public număru' unu! Sunt 

cei mai mari duşmani ai poporului şi... 
atenţie! Sunt gata să fugă de sub escortă. 
Ce spune Regulamentul în cazul de față? 
Aud?? 
- Se puşcă, tov. Năică! Se trage în aer... 
- Nu aşa, bă, răgută. Se trage în carne! 
Mai ales zgomotele, vorbele de atunci i- 
au rămas lui Crai, încrustate în memorie. 
Uneori, când era bolnav, nu de gripă ci 
de dor de tată şi de mamă, în vreme 
destulă cât locuise singur, nu în casă ci în 
vechiul bordei, auzea iar şi iar, i se repetau 
clar puşcăturile. Le număra pe degete : 
- Unu, doi, trei, patru, cinci... De câte 
gloanțe este nevoie pentru a ucide o 
mamă? Dar pentru un bărbat, aşa cum a 
fost tata? 
Nu avea putere să termine numărătoarea 
aia niciodată şi mereu o lua de la capăt cu 
O şi mai mare înverşunare. 

După măcel, foamea l-a făcut să iasă 
din cuptor, pe lespedea vetrei, în tindă şi-n 
ogradă. Setea l-a îndemnat să caute 
izvorul, să sape altă fântână, decât cea în 
care soldaţii aruncaseră cele două cadavre 
încă nerăcite. 

Rămăsese singur pe lume. 

Câţi ani, decenii, secole... se perindară 

prin calendare de când Crai învățase să 
tacă, să se ferească de oameni? 
Timpul nu mai are nici o importanţă în 
situația de faţă, nici actele de identitate, tot 
documente cu pecețile unor vremuri care 
au fost aproape spulberate prin istoria care 
întotdeauna are mai mult de cele două 
variante, una a  învinsului, alta a 
învingătorului. 

Departe de cătunul şi de exploatația 
forestieră, Crai şi-a impus să copilărească 
mai departe ca şi cum ei, părinții lui ar fi 
fost plecați doar într-o călătorie de o 

săptămână. Îi aştepta în fiecare zi de joi, la 
capătul cărării, să vină din târg cu  turtă 
dulce. Şi-i amintea din ce în ce mai 
distorsionat , de parcă i-ar fi fost reflectați 
într-o oglindă lichidă. 

Apoi a prins să modeleze în lut. 
Jucăriile acela nu aveau gânduri, nu 
dețineau glas şi aşa, Crai renunţă definitiv 
la limbajul oamenilor. Asta până când... 

Dar, povestea lui Crai mi-a luat-o deja 
înainte, s-a făcut cunoscută cititorilor. 

Ca o trestie ce se îndoaie fără să se 

rupă, Crai intrase în adolescență întreg, la 
trup şi la minte. 
Mai apoi, împins de soartă printre inşi cu 
avere, învățase din mers să se compromită, 
să intre pe uşa din spate în rândul 
societății care ura de moarte adevărul şi 
lucrurile simple. 

Nu mai trecuse demult pe la bordeiul 
acoperit cu foi de ferigă, acolo unde Frate 

crescuse într-un an cât alții în şapte, ca 
orice erou de poveste. 

Arar şi pe şest, când toți erau ocupați 
cu poveştile la Castel, Crai şterpelea din 
bagajele oaspeţilor, cele mai ciudate jucării. 

Aşa se face că Frate avea de toate; 
abecedar, costum de fotbalist şi altul de de 
astronaut american, gamelă de pifan din 
Primul Mondial, ba chiar şi Poemele lui 
Esenin, ambalate, romantic, în eşarfa 
Isadorei Duncan... 

Recunosc, în vremea din urmă, şi eu am 
devenit din ce în ce mai iresponsabilă şi, în 
loc de lapte de capră, îl hrănesc pe copil cu 
hamburger şi caracatiță fiartă. 

Odată ajuns locatar permanent la castel, 
Crai nici nu mai bea, nici nu mai mănâncă, 
parcă s-ar hrăni doar cu tot cea ce vede 
nou şi ascultă. 

Este ca un burete, se îmbibă, se umflă cu 
informații care, eu personal, nu prea ştiu la 
ce l-ar putea ajuta prin lumea asta mare. 

Contesa, în schimb, contează pe 
memoria, pe creierul lui Crai, aşa ca pe un 
computer scump şi în care ai investit o 
parte bună din economiile tale. 

- Crai este genial. Este unul dintre 
copiii aceia, cu aură indigo! Numai că, 
neuronii lui trebuie lucraţi, adaptaţi la 
rețeaua informaţiei lumii de azi! Explică 
profesorul, adus de Contesă special pentru 
a-i testa băiatului, potenţialul intelectual şi 
cel biologic. 

Rasputin, lutierul D'arvani, Arap Alb, 
până şi Ana cu Manole îl privesc 
neîncrezători, ca şi cum ar privi o eclipsă 
de soare. 

Contesa în schimb, este transfigurată şi 
gata hotărâtă să investească în educaţia 
superioară a băiatului, care, în ziua aceea, 

lăsa impresia că nu era interesat de scala 
valorilor sociale. 

Crai stă de câteva ceasuri pe malul 
râului colmatat de deşeuri urbane, cu o 
undiță nouă-nouţă în mână dar fără să 
prindă vreun peşte, vreo broască. 

- Dacă... nu vom găsi aurul,- ceea ce eu 
nu pot crede în ruptul capului, - vom 
exporta în Vest materie cenuşie! Vă spun 
clar, creierul acestui băiat pe jumătate 
sălbatic, poate salva sută la sută Planeta ! 

- De cine anume, duduie?! De 
extratereştrii?! 

- De Sărăcie, bădie Manole. Nu auzi 
nenorocirea cum roade ca un cariu în 
grindă, până într-o zi, când... Raaaap! 
Lemnul se face pulbere şi cenuşă, cade 
peste mine, peste tine... 

- ...peste fabrici şi uzine... 

Mormăie Rasputin ironic şi scuipă 
mahorca din cerul gurii, în balustrada 

terasei. Apoi priveşte cu vigilenţă, ca dintr- 
un turn de observaţie, peste tot Domeniul 
Contesei. 

Crai, nervos, cu lanseta cea nouă 
făcută arşice, urcă poteca, se apropie de 
grupul, care îl primeşte cu aplauze. 

- Aşa un creier de administrator îmi 
trebuie mie! Ce zici, Crai, băiatule, îl 
scoatem la pensie pe gospodar Rasputin? 
Întrebă Contesa, mai mult ca să-i bage 
mujicului un cui în inimă. 

Tânărul tuşeşte măgulit şi nedumerit. 
Are planuri mărețe dar nu ştie dacă se şi 
cuvine să fie el mâna dreaptă a stăpânei. 

Contesa râde, trece mai departe, defel 
interesată de răspunsul lui Crai. 

Ea dezbină şi stăpâneşte, pune în 
practică ceea ce Rasputin însuşi numeşte 
Puterea individuală. 

- Eşti o futuristă veritabilă, o vizionară, 
Contesina scumpă! Rasputin se ramoleşte 

pe zi ce trece. Nu mai are ştaiful de 
altădată. Ar trebui programat la dentist, la 
cabinetul de gerontologie... 

Erros D'arvani,- acel ultim lutier de 
geniu, care îşi păpase sănătatea şi secolele 
de celebritate prin cartierele rău famate de 
pe coasta Magrebului, se gudură pe lângă 
femeia care, cunoscându-l ce poate, îi 
răspunde cu un singur cuvânt: 

- Intrigantule! Apoi i se adresează 
rusneacului: Unde eşti, daragoi Rasputin? 
Ti s-a aruncat mănuşa. Vino să-ți aperi 
onoarea, cum făceai în vremurile tale cele 
mai bune. 

Dau un banchet cu vânat mare pentru 
un duel cu săbii, cu pistoale! 

- E beat turtă, stăpână! Doarme cu capul 
pe sumanul Dochiţei. Sărmana copilă, nu 
are voie nici să strănute, să nu îl trezească. 

Explicaţia o dă unul dintre cei trei 
ciobani falimentari şi care se aciuaseră, şi 
ei, la Castel , în ultimul an. 

- Nărodul! Nu mai ţine defel la băutură 
bună, dar nu-mi pasă! Să vină pe genunchi, 
pe coate... să-mi înşeueze iapa cu mâinile 
sale butucănoase! 

Mi-e dor de un galop, de o vânătoare... 

Iah, mi-e greață de afaceri şi bani! Nu 
mai intră în mine nici o cifră în plus, nici 
un calcul de câştig, de adus la plus valoare. 

Rândaş, adu-mi calul la scară! 

- lapa-i ca şi moartă, boleşte din 
toamnă.... Îndrăznesc eu, să îi şoptesc, în 
timp ce-l lovesc, cu vătraiul în cap, pe 
genialul de Crai, care, diplomat în tot ceea 
ce face, tace ca peştele în baltă. 

- Atunci, să mergem cu automobilul 
prusacului! O vom lua în sus, pe 
povârnişul cu afini. Unde-i şoferul, că îi 
plătesc o avere? 

- Şi-a luat ziua liberă... explică vag 
careva, turnând parcă gaz pe focul care îi 
aprinsese deja creierul femeii. 

- Cine i-a dat-o?! 

- Ce... 

- Ziua liberă. 

- Habar n-am. Sidicatul, 1 Mai, poate 
Codul Muncii... Cert e că, acum e cu 
ibovnica-n braţe, la han. 

- Mă băgaţi în balamuc cu mofturile 
voastre de sufragete ratate. Vă las. Mă duc 
în iatac să îmi fac somnul de frumuseţe. 

- Pot tăia fagul acesta, între timp? Aş 
face din el o sută de viori 'straordinare!! Te 
rog, te rog în genunchi, Contesina dragă... 

- D'arvani, puiule, eu sunt Contesa! 

Sunt mult prea importantă pentru a-mi 
cere un fleac precum ăsta. 

Ai codrii ăştia falnici la îndemână! 
Taie-i, frate, din rădăcină! 

Lutierul îi sărută podul palmei 
înmănuşate, apoi goneşte spre bucătărie, 
unde, cu capul lui mare şi acoperit cu lațe 
seine pus în poala ciobăniței, Rasputin , - 
cel mai mare bandit al unei etape istorice, 
doarme ca un prunc îmbăiat în copaie. 

Lutierul caută, alege cuțitul de tăiat 
cozonacul, - unul cu gura aspră ca lama. ÎL 
vâră în tureacul ghetei de box şi pleacă 
spre codrul care, de aici, de sus, se vede ca 
un ocean plin de valuri verzi precum 
aguridele. 

Din balansoarul său de trestie, Contesa 
le porunci slugilor plictisite: 

-Alungați, bre, roiul ăsta de muşte! 

Nimeni nu schițează un gest de 
supunere şi, cu mânuța ascunsă în 
mănuşă, stăpâna se vede nevoită să 
lovească singură după dipterele cu aripi 
albastre, care o bâzâie enervant, ca şi cum 
ar fi dat peste o resursă de hrană, peste 

buboiul care supurează. Muştele mai mult 
se întărâtă. Îi intră în gură, în ochi, pe sub 
fustă... 

Enervată, umilită, femeia plânge isteric. 
Se simte abandonată. 

Insectele tot mai obrăznicite i se aşeză 
cu rândul pe nas, pe frunte, pe peruca 
roşcată, îi intră în caseta cu bomboane 
fondante. Ciupesc şi ling hulpav, se satură, 
crapă. Asta cu o clipă mai înainte ca 
Sfarmă Piatră să le cotonogească cu palma- 
i uriaşă. 

Acum, pe fața de masă din damasc 
adus personal de Arap Alb din bazar, 
cioburile bombonierei cu trandafiri galbeni 
sticlesc ca ochii unor ostaşi morți la 
datorie. 


* 


-Poşta! A sosit poştaşul! 

Strigă din zidul, remediat doar pe 
jumătate, Ana, apoi se plânge iar de dureri 
feroce de şale. 

- Vrei o aspirină? o întreabă cu 
indiferenţă bărbatul. 

- Dă-mi două şi un pahar cu apă că... 
mă omoară pietrele astea ca de moară! Nu 
ştiu zău cât o să mai rezist fără dublură. 

Uite, ce-am slăbit! Nu mai am lapte-n 
în țâțişoară, măi, bărbate, măi. 

- Aşa e scenariul, aşa scrie la carte, 
iubito, nu am ce-ţi face! 

Manole nu mai are milă de ea ca 
altădată. O alintă numai când sunt de față 
turiştii. 

- Crai, măi băiatule, te-am angajat şi ca 
să-mi citeşti scrisorile. laca, s-au adunat în 
birou cu sacii. Sute de bogătani aşteaptă 
răspuns de la mine şi tu, tu tai frunze la 
Câini. 

Vei fi, nu zic nu, un creier în devenire, 
dar nu uita că, la poarta mea stau preş 
destui care vor să mă servească mai bine 
decât tine. 

Contesa este în ziua ei de nemulțumire. 
Totu-i pute în jur şi nu iartă pe nimeni. 

Plictisit, Crai desface plicurile,- cele 
mai multe cu sigilii de ceară, sosite dintr-o 
altă lume, dar şi câteva paravion şi pe care, 
cunoscător în materie de comunicare, le 
alege cum ai alege lintea dintre boabele de 
fasole. 

Deschide, citeşte mai întâi pentru sine, 
apoi o informează şi pe Contesă, într-o 
traducere cât de cât liberă: 

- Kneazul cel fălcos zice că vine să 
semnaţi contractul pentru fabrica de 
conserve... 

- Când vine, măi copile?.... 

- Azi. Nu, vine abia mâine. 

- Hei,  Rasputine? Acum chiar am 
nevoie de tine. 

Eşti mahmur? ... Numai bun să pui mâna 
în ceafa compatrioţilor tăi, a bandiţilor 
ălora, cu norocul lor cu tot. 

- Nu e norc, e petrolul! De aici iese 
profitul. Cerealele sunt de domeniul 
trecutului. 

Hei, ce mai timpuri! Am trăit din plin! 

În timpul Crizei, umpleam Marea cu 
grâu, la Odesa! 

Voi profita şi acum de cunoştinţele 
mele în negocieri. Ei vor semna fără să ştie 
ce, vor da cu plaivazul aşa ca primaru’. 

- Nu-i subestima, prietene! Găgăuţii de 
azi nu mai sunt cei de acum câteva 
decenii... Acum gata,- ia-l şi pe Crai, faceți 
o baie-n cascadă. Apa ca gheaţa face bine 
la inteligență! 

La fix sa fiți înapoi, că nu putem deschide 
Summitul fără voi. 


283 


Vor veni cu steaguri şi fanfare toți 
notarii, dregătorii, cavalerii de Malta, 
prințul moştenitor al Cubei, briganzii scoşi 
din lagăr pe cauțiune, fabricantul cela de 
bere, madam Mesalin, inventatorul hârtiei, 
un deținător al Premiului Nobel şi, poate 
ajunge în timp util şi studentul la Teologie 
cu vreo câțiva sfinți, evident, zugrăviți. 

- Nici un cap încoronat, nici un 
preşedinte de provincie!... constată Crai cu 
o umbră de indiferenţă şi o ia spre cascadă, 
cu un pas întins, înaintea muscalului. 

- O zi pierdută! grohăie Rasputin şi, 
conform proverbului cui cu cui se scoate, 
mai trage o duşcă din butelca, pe care o 
ține în buzunarul de la subsioară. 

- Fără droguri, fără scandal! Fiecare la 
treburile lui şi, la final să-mi prezentaţi, 
cum e obiceiul, raportul! 

Executarea! 

Le strigă Contesa, apoi râde cu mânuța 


aşezată peste buzele fără ruj. 
* 


Acum, când şi-a angrenat toți oamenii 
în întâlniri de afaceri, în combinaţii şi 
inginerii financiare, când dau faliment 
continente întregi şi se îmbogăţesc subit 
doar insulele ridicate din nisip, când se 
aruncă deşeurile nucleare, - ca o pisică 
moartă, - de la unul la altul în poartă, 
Contesa s-a cuibărit în fotoliul ei vechi, cu 
perne de mătase violacee, de unde 
comandă două cafele. 

- Pentru signore D'arvani, fără zahăr, 
doar un strop de lapte şi, vezi să fie lapte 
de capră sălbatică! 

Dochia, cu şort alb împodobit cu 
dantelă, dă dovadă că e o jupâneasă mult 
mai pricepută decât fusese pe vremuri, ca 
şefă de turmă. 

Viaţa la Castel îi prieşte, a luat în 
greutate, vorbeşte pe nemțeşte şi pe 
ruseşte, adoră telenovelele şi muzica 
tehno. 

Din jilțul său sculptat dintr-un paltin 
întreg, din dreptul fereastrei larg deschise, 
lutierul admiră priveliştea care i se oferă în 
toată splendoarea,- o parte de lume cu 
adevărat virgină, încă neciopârțită de 
mecanizare. 

- Ce locuri, spectaculare de-a dreptul, 
Contesina! Edenul pare a fi coborât aici pe 
Pământ. 

Trebuie să  rpovocăm  evenimnete 
mondene, - să facem bal după bal, să 
trimitem invitații, să dăm telefoane, 
emailuri; să  socializăm modern şi 
internațional. 

Tânărul Crai are un blog şi toată ziua-i 
pe Internet. Mi-a promis să-mi expună 
acolo viorile, viorile mele cu gât de cristal! 

Le voi vinde la licitație, voi face, în sfârşit, 
bani! 

- Eşti şi tu nebun de legat, D'arvani, 

băiatule. Ai uitat cum săream gardul 
ospiciului elvețian, pentru un şnaps şi felia 
mucegăită de caşcaval? 
Ţine-ţi gândurile astea numai pentru tine! 
Nu le mai spune la lume. Umblăm pe 
nisipuri mişcătoare; nu poți şti când mai 
pun ăştia de o inchiziţie, de o revoluție în 
Cultură... Noi, artiştii, suntem mereu 
priponiţi de stâlpul infamiei, decapitaţi, 
arşi pe rug... 

- Traşiîn țeapă... 

- Da, da. Hai, mai bine, aprinde-mi şi 
mie o ţigară, din aia specială. 

În aerul acesta tare, care-mi arde şi 
ustură plămânii tot mai slabi, am nevoie 
de un imbold dinafară, de mai multă 
adrenalină decât aveam în manej, atunci 
când evoluam înaintea a mii de spectatori. 

Apoi a venit trădarea lui Otto, 
falimentul nostru, drumul în cerc prin 
deşert, şi boala asta care şi-a arătat colții. Şi 
acum îmi mai miroase a ser şi lenjerii 
clorinate în exces. Mă doare capul, îmi vărs 
dimineața stomacul... 

Tu, cum mai stai cu splina, cu pancreasul? 

- De când Arap mi-a adus leacul din 
Bagdad, sunt iarăşi om aproximativ cu 
scaun la cap; nu mă mai târâi pe jos, nu 
mai am crampe pe care să nu fiu gata să le 
suport. 

- Mda, numai că praful acela, mă costă 
mai mult decât mă aşteptam. Arabu-i 
jnapan. 

- Ba tu, te-ai transformat tu într-o 
cotoroanţă zgârcită! Ai un munte de aur în 
acte de proprietate dar... zgârii în brânză 
acrită! 

- Ştii că nu găsesc mână de lucru ieftină 
şi calificată... Cei care erau buni de povară 

şi-au luat compensaţiile guvernamentale, 
au plecat aiurea să culeagă căpşuni şi 
portocale. 

- Îţi aduc eu mineri adevărați, din 
Silezia, din Moravia, din Venzuela, din 
Imperiul Roman dacă e cazul. Grăbeşte-te, 
să iasă Proiectul. Fii şi tu generoasă cu 
autoritățile că, o dată ce-am intrat în şut, ne 
scoatem într-o singură săptămână profitul. 

- Cum să-i bat în uşă Ministrului???... 
Nici nu m-ar lăsa gărzile în incintă! 

-Atunci, nu-ți rămâne decât să te laşi pe 
mâna băiatului! Deşi-s artist, cel mai bun 
din lume, am şantajul şi crima, cum se 
spune, picurate-n sânge! De ce râzi? 

- Nu te văd mafiot! Eşti prea pirpiriu şi 
plin de vicii omeneşti, ca pisica de purici! 

- Aparenţele uneori te înşeală, prietenă 
scumpă. 

Te voi îmbăia în şampanie franțuzească, te 
voi încălța în sandale din Roma şi vom 

cina la lumina candelabrelor cu țurțuri de 
cristale! 

- Vorbe frumoase dar fără acoperire. Tu 
eşti doar un lutier frustrat, nu gangster, nu 
om de afaceri, nici măcar poet! Răspund 
emâhnită, Contesa, numai că, D'arvani nu 
mai poate fi oprit cu una cu două. Este în 
extaz, gâfâie, asudă, se lasă în genunchi în 
fața femeii, lovind cu diapazonul în 
genunchii ei bolnavi de artrită. 

- Să profităm cât mai suntem în viață! 

- Lasă prostiile! La ce mai este bun 
aurul, ca metal, în zilele noastre, 'talianule? 

Bijuteriile au ajuns de prost gust. 
Tesăturile? Cine mai poartă veşminte din 
brocart cu fir de argint, aur şi mărgăritare?! 

- Înalții prelați, Contesina, numai că 
leafa lor nu ajunge nici pentru un parastas 
de țăran, dar-mi-te pentru câte planuri 
măreţe avem noi în vedere. 

- Te gândeşti la ce mă gândesc şi eu? 

- Mănăstirea lui Manole... O altă mină 
de aur! 

- Pune-ţi pofta în cui! Credința merge 
mână în mână cu sărăcia, nu cu banul, - 
aşa am învăţat eu la şcoală. 

Ti-am mai spus; mai bine moşteneam 
o mină de uraniu! 

Aş fi făcut o conferinţă de presă urgent! 
Ar fi buit cu toții aici, ca furnicile. 
Promovare fără nici un franc! 

- Treaba aia e foarte periculoasă. 
Radioactivitatea-i moarte curată! 

- Nu eram eu nebună să intru în mină! 
Mi-aş fi permis să colaborez cu stăpânii 
adevărați ai Lumii, cu cei care bagă în față 
roboții. Dar, poți să ştii, ce ne rezervă 
viitorul, testele geologice... 

- Eu nu am Lista cu magnații care 
fabrică muniție! i 

- In domeniul ăsta Rasputin e asul! Incă 
mai are relaţii în cercurile de influenţă. 

Tot la mujic trebuie să trag nădejde, 
deşi-mi alunecă printre degete. E ca o 
şopârlă, nu-l poți ţine o clipă în mână. 
D'arvani, vrei un pahar cu şampanie 
adevărată? Eu beau câte o stilcă pe zi, în 
loc de apă potabilă. 

Hmmm! Bună-i, Doamne, şi cum mă 
răcoreşte! Unde rămăsesem... 

- Aurul rămâne Aur, doamnă! E din ce 
în ce mai căutat, folosit, în tehnica 
avansată! Ştii... există aur în cipp-urile 
electronice nu doar în lucrările dentare, 
cum cred proştii. 

- Poate că ai dreptate. Eşti şi un prieten 
credincios... Ai fi bun manager dacă nu, 
contabil. Promit să mai umblu la schemă, 
dragă D'arvani. 

- Nu-ţi poți pune averea în mâna unui 
cioplitor de ţitere! Intervine cu un grohăit 
furibund Rasputin, care s-a întors treaz, d 
ela scăldat şi acum, scuipă tutunul pe care 

îl mestecase-n măsele, la vârful ghetei cu 
care artistul încă mai consideră că el a dus 
moda peninsulară în lumea largă. 

- Fiecare cu darul şi păcatele sale! 

Gata cu gâlceava, demențţilor! Trebuie 
să aveam mintea limpede când ne vom 
întâlni cu oficialitățile, care mi-au solicitat 
întâlnire diseară! 

Contesa e tăioasă ca bricul. 

Cei doi bărbați au rămas blocați, 
aproape că nu mai au motive de ceartă şi, 
strânşi unul în altul, ca doi îndrăgostiți 
sadea, aşteptă, de la Contesă, detaliile care 
îi pune pe jar. 

- Cenuşăreaso!! Hăi, fato!!! Pe unde o fi 
umblând zănatica asta? 

Să-mi aducă cineva ligheanul cu apă 
neîncepută, să-mi răcoresc obrazul... Voi 
să fiu rece, gheaţă, în fața străinilor. 

- Să nu le laşi copeică din ceea ce îţi 
aparține! Ceri de la început dublu, triplu, 

de zece ori mai mult, - ei vor cădea cu 
siguranță-n capcană. Atunci e momentul 
să te ridici maiestuoasă, sigură pe tine, de 
la masa tratativelor. Pleci dar laşi impresia 
că deții informaţii despre conturi cu zero- 
uri interminabile în băncile secrete. 
Ascultă la mine, - afacerile sunt ca un joc 
de poker. Câştigă cel cu inima mai 
puternică! Cel care ştie să trişeze, să-şi 
aştepte victima la cotitură cu satârul. 

-  Ptrruuuu!  Opreşte-ți  morişca, 
Rasputin băiatu' mamei. Nu vinde tu, 
castraveți grădinarului! 

Muscalul înghite în sec iar D'arvani îşi 
reține cu greu zâmbetul de satisfacție. 

O stârnise pe Contesă, dar habar nu 
avea că de fapt, semănând vânt, avea să 
culeagă furtună. 

Femeia cu arborele genealogic înfipt 
bine în solul şi subsolul  Continetului, 
ținea urechile ciulite ca o sălbăticiune. 

Aştepta următorul pas cu emoție şi 
responsabilitate cum nu-şi amintea să mai 
fi trăit altădată. 

Rasputin, cătrănit şi în ofensivă 
evidentă, scoate asul din mâneca rubaştei - 
un carnet, în care notase la timpul potrivit, 
fiecare piatră prețioasă pe care o prinsese, 
cu mâine sale de criminal, în poalele 
rochiei micuţei prințese. Nu era prima dată 
de la 1917, când bluffa, număra, îşi calcula 
comoara în carate şi kilograme, uitând că 
lumea aceea se dusese toată pe apa 
sâmbetei-proletare. 

Acum, părul din peruca nouă a 
Contesei, străluceşte ca placat cu aur. Nu 
mai e roşu, e galben. Tenul ei nu mai are 
riduri nici pete maronii, semne evidente de 
senilitate progresivă. 

O privesc cu jind şi până şi eu, o novice 
în alchimia medievală, pricep că afacerea 

cu produse cosmetice va prospera şi în 
viitoarele câteva milenii pe Domeniu. 

Sunt transpirată, osteniti. Abia am 
ajuns la Castel, de la bordeiul unde, Frate 
zace de câteva zile, cu fierbințeală la limită. 
Are nevoie de medicamente moderne, de 
hrană şi îmbrăcăminte adevărată. 

Profit de situaţie şi gândesc rapid, sunt 
hotărâtă să intru în echipa care ar putea 
foarte bine câştiga partida. 

Atunci m-aş numi şi eu... acționară! 
Mi-aş lua partea din firmă şi l-aş da pe 
Frate la o şcoală scumpă, particulară. 

* 

În jurul mesei cu picioare ce imită 
perfect labele unui leu, din jilțurile trase în 
piele de sagri, cu coatele aliniate printre 
sticlele cu apă plată în butelii de 500 
mililitri bucata, - negocierile au depăşit ca 
timp, răbdarea unui jucător înrăit de 
ruletă. 

Şeful de Proiect, un ins cu mustața 
bălaie şi dinţi ca de castor, gesticulează 
amplu, arătând pe monitorul lds-ului 
portabil, profilul dar mai ales profitul 
obținut, în cazul în care Contesa ar semna 
imediat Contractul. 

- Nu vom mai scurma galeriile ca 
şobolanii! De aici până aici, la nivelul 
orizontului, zice el şi reteză pur şi simplu 
harta,  decapităm.  Decapităm Muntele 
vostru. Uite aşa, hârşti! 

Proiectantul genial repetă gestul, cu 
palma ce imita satârul, la nivelul gâtului 
asistentei sale, o multară care zâmbeşte 
profesional, în continuare. 

- Mare lucru, mare lucrare! Strigă 
Sfarmă Piatră şi, cu pumnul adunat 
măciucă, porneşte hotărât spre masa 
acoperita cu postav verde. 

-Unde să pun de'ştu, vere?... întreabă şi 
nu din curiozitate ci, pentru că deja e 
angajat de consorțiu, ca şef de brigadă. 

Rasputin, cu pletele ude şi pieptănate 
spre spate, calm, prea calm pentru un 
moment crucial ca acesta, - îl prinde pe 
cioplitorul în piatră de guler, îl aruncă prin 
uşă, direct în mijlocul gărzilor de corp, care 
îşi aşteptau acolo, bârfindu-şi stăpânii. 

Nici un muşchi nu se clinteşte în 
obrazul Contesei, care ştie cum să reziste 
presiunilor care o strivesc din toate părțile. 

Înfipţi în jilțurile aristocratice, samsarii 
moderni comunică între ei, pe grupuri de 
interese, prin semne secrete, pornind 
adevărate războaie economice, legând şi 
dezlegând alianțe de-a dreptul 
machiavelice. 

- Noi vom exploata în premieră 
mondială mai ieftin şi ecologic; vom 
interveni la nerv prin implozie! Intervine 

reprezentantul taberei adverse, un blond 
cu bicepşii reliefându-i-se pe sub sacoul 
subțire, şi care o privise pe Contesa fardată 
ca un gurmand prăjitura cu frişcă. 

- Un megaloman! 

- Ăsta ne distruge ecosistemul... 

- Din partea mea aveţi Liber, ca de la 
paşa; banii să iasă! 

- Plecați, mă, acasă!!! 

- Bani??? Aur??? Păr pe piele de 
broască! Eu nu cred în legende, nici în 
testele geologilor... 

- Satelitul meu transmite, că acolo, în 
coasta vulcanului, sunt blocuri masive, 
pepite ! 

- Măi să fie! Despre zăcământul ăsta 
vorbesc până şi istoricii... Mergem la 
sigur! 

- Atunci, care-i problema voastră, 
ingineraşilor? Finanţarea??! 

E ca şi asigurată, tovarăşi. 

Împrumută-mi celularul, emire, să-mi sun 
oamenii din Uniune. 
Ok! Ce mai sculă! Pe ce buton apăs, să mă 
audă Siberia mai bine? 
Pe roşu!? Niet! Niet!!! 

- Nu te mai izmeni, Rasputine, poartă-te 
civilizat, eşti în lumea bună! 
Îl pune la punct Contesa, pe mujicul care 
îşi cam lua nasul la purtare. 
Femeia s-a ridicat în picioare, s-a aşezat în 
scaun, se simte ca o caravelă-n furtună. În 
cele din urmă, se adună şi loveşte cu 
unghia în paharul de cristal, cere să facă 
linişte. Se impune. 
Aşteaptă cu capul uşor înclinat spre 
umărul stâng, în partea din care Rasputin 
se aude  silabisind: adin, dva, tri, cetâre, 
adinaţat.... Coneţi! 
Abia apoi, după un respiro cu suspans, 
Contesa face invitația, ca o gazdă 
respectabilă: 

- Să nu uitam de ce ne-am adunat, dar... 
până rezolvă gospodar Rasputin cu 
creditarea, vă invit la o dulceaţă de afine, 
fructe de pădure culese de mine! 

Dochiţo, Ano, Cenuşăreaso... aduceți 
cheseaua cu dulciuri,  farfurioarele, 
linguriţele şi, nu uitaţi, paharele să fie pline 
cu apă rece! 

Unii se bulucesc peste tava tradițională, 
dar abia de gustă şi scuipă în batista de 
unică folosință. Alţii se retrag; de la bun 
început, la o țigară. 

Japonezul, cu farfurioara golită în 
poală, prinde să tuşească. Are ochii cât 
bulbii arpagicului. lah! Vomită direct în 
glastra cu gladiole sălbatice. 

- A scăpat de atacul de la Hiroşima şi 
acuş, moare cu zile aicea! Constată Crai, 
care până în clipa asta a stat cuminte, tăcut, 
în spatele Contesei, cu mapa plină de acte 
secrete. 

Niponul varsă scârbos , apoi ne cere, ne 
imploră să-l ajutăm să-şi facă seppuko. Nu 
ne lasă timp să-i răspunde. lar vomită... Şi 
o ține tot aşa, până când, ajunsă la capătul 
răbdării, Contesa cheamă la ea interpretul: 

- Ce are ăsta, dragă? Răul copiilor?! 

- L-a păcălit mandarinul din Taiwan, 
cică afinele sunt... caviar. Să-şi bată joc de 
el, nepot de samurai, un chinez care, mai 
acum un an purta tenişi sau planta la 
orez?! 

- Ha, tâmpitul! Cine să încurce un ou de 
peşte cu fructul pădurii! Zice şi râde în 
hohote Contesa. 

- Cum cine ? Nici eu nu aş fi ştiut că mai 
există bluberi de pădure! Se simte atins, 
Jhon, reprezentantul Filialei Magnaţilor de 
peste Triunghiul Bermudelor. 

În condiţiile date , tratativele se amână 
pentru o oră. 

Cineva l-a adus cu elicopterul, pe 
singurul medic cu patalama la mână pe o 
rază de o sută de kilometri. 

E beat şi e mamoş, dar ce mai contează 
când pacientul acum e bine merci, - bea 
sake din aceeaşi sticlă cu taiwanezul, care 
şi-a cerut scuze publice. Între ei, 
reprezentați ai două naţii de vecinătate, 
scorul disputei istorice este, cu 
aproximație, la egalitate. 

Derutat de cum s-a întors roata, 
niponul s-a retras din afacere. În locul lui, 
la masa verde, va veni un luptător de 
sumo. Ceafă groasă şi dinți ascuțiți. 

Sub şezutul supradimensionat, jilțul 
vechi scârțâie dar rezistă presiunii pe 
cetimetru pătrat. 

Luptătorul râde clincănit, cu glas de 
copil. Râs contagios, care trece de la om la 
om. Hohotele se amplifică, se suprapun, 
devin isteria generală, timp numai bun 

pentru ca noi, femeile de la bucătărie, să 
intrăm, şi să debarasăm masa de veselă şi 
resturile de dulceaţă, din care se înfruptă 
muştele de gunoi. 

Între ei, toți făcând pe nebunii, Rasputin 
încă vorbeşte la telefon; înjură pe ruseşte, 
face promisiuni pe nemţeşte, se roagă pe 
româneşte, apoi trece din nou la limba 
maternă: 

- Şto?22? 

Vocea de la capătul lumii se destramă în 
gălăgia care iese prin ferestre, intră în 
codrii, sperie vânatul... Ştoo??? 

Rasputin se luminează la față! Nu a 
dat-o în bară nici de data asta! 

Închide celularul, îl bagă în buzunar, 
ignorând faptul că scula era proprietatea 
şeicului. 

Strigă, cere să fie luat în seamă de 
public. 

În vălmăşagul sălbatic, cine să-l audă. 
Vede roşu. Îşi scoate ciubota de pe piciorul 
păros. Loveşte cu ea în masă aşa cum un 
judecător dă cu ciocanul, de față cu nişte 
avocaţi tineri şi neascultători. 

- Merit să fiu pupat în... Mugeşte 
mujicul sigur pe situație şi gata să-şi 
dezlege băierile şalvarilor de mătase, să-i 
lase să cadă, să le arate lor, boierilor lumii, 
unde să-l pupe, pentru că el este 
adevăratul mecanismul Puterii generale. 

S-a lăsat linişte grea ca de marmură. 
Râsul prostesc li s-a şters de pe faţă. Sunt 
palizi, stacojii, albi ca varul sau vineți... 
fiecare după rasă, exercițiu de rezistență în 
situație limită. Şi este o situație la limita 
derizoriului. 

- Până mâncăm noi tot batalul, care se 
perpeleşte pe jar, în protap, ajunge aici şi 
finanțatorul nostru! Vine  başcanu-n 

persoană şi nu vine dumnealui 
polovnikov, cu mâna goală. 

Batem palma, ne lasă mălaiul pe masă. 
Nu vrea contract, semnătură. Omul meu 
merge pe încredere sută la sută. 

Toţi au amuţit, apoi se foiesc precum 
legumele-n borş. Unii dintre ei sunt 
suspicioşi, îi recunoşti după ochii lăcrimoşi 
şi ieşiţi din orbite, ca la bolnavii de 
Basedov. Alții-s duali, merg şi vin de la 
toaletă cu pantofii stropiți pe bombeuri şi 
masca insului de succes afişată pe obraz. 

Rasputin nu minte. De peste Munte se 
aude curând, vuietul asurzitor al unui 
avion modern de vânătoare. 

În urma dihaniei cu bot argintiu, cinci 
paraşute albe şi una roşie se deschid, 
punctează, ca la mitingul de 7 Noiembrie, 
cerul senin. 

Omul cu finanțele cade pe peluza 
sălbăticită, încadrat la milimetru de gealații 

mascaţi şi cu automatele pregătite de 
tragere. 

Are prinsă de încheietura brațului 
stâng o valiză, în care toți speră că sunt, 
teancuri, bancnotele de o sută. 

Rasputin îl salută cu palma ridicată la 
cozorocul unui chipiu închipuit, semn că 
totul este OK în perimetru. 

Gărzile de corp îşi conduc în siguranță 
maximă şeful, până în fața Contesei, care 
se ridică, priveşte îndeaproape, se freacă la 
ochi, iar priveşte şi... cade înapoi, peste 
pernele ce i-au fost aşezate sub fund, 
pentru a-şi lăsa impresia că priveşte lumea 
de sus. 

- Dumnezeule! Nu se poate!!! Tu eşti 
Otto al meu!???!!!! Pramatie!Nu te-au 
“puşcat milițienii la zidul Berlinului, aşa 
cum m-ai lăsat să cred, şi eu te-am crezut 
ca proasta în târg!! 

Doamne, cât l-am iubit pe şnpanul ăsta 
afurisit!!! 

Contesa este între agonie şi extaz. După 
mai bine de douăzeci de ani, singurul 
bărbat pe care îl iubise şi îl urâse de 
moarte, era din nou, dinaintea sa. 

-lubito! 

- Ce caută un băutor de şampanie fină, 
ca tine, în Siberia?! Să nu-mi spui că tu eşti 
creierul afacerii noastre!!! Nu! Nu! Nu îmi 
face asta! Am jurat că niciodată nu mai 
merg pe mâna ta, sălbaticule ! 

Contesa s-a  îngălbenit, apoi s-a 
îmbujorat toată, este furioasă şi starea asta 
o face să pară vie, frumoasă. 

Aproape că a reuşit să fie tare ca piatra, 
dar o lacrimă i se prelinde de sub pleoapa 
fardată: 

- Erika?... Spune-mi, nu ai nici o ştire 
despre fata noastră?... 

Interlopul îşi trage casca de paraşutist 
de pe chelia lucioasă, clatină din capul cât 
bostanul, aşeză palma dreaptă pe pânza 
combinezonului de aviație militară, peste 
inima care îi bate normal, fără emoții. 

Îngenunchează dinaintea Contesei, îi ia 
mâna şi i-o sărută îndelung şi cu dragoste. 
Era un semn de supunere formală 
dinaintea femeii. 

Asistenţa internațională, ca la un 
spectacol cu surprize, a înmărmurit, apoi a 
prins să clevetească în toate limbile 
pământului. 

Lucrurile se leagă de la sine. Cum nu se 
poate mai bine. 

Doctorul de ţară a plecat înjurând 
parveniții şi delimitându-se ca dracu’ de 
tămâie de prietenii nebuni ai Contesei. 

Numai Dânsa, moartea, mai frumoasă 
ca niciodată, în cămaşă cam transparentă şi 
cu unghiile lăcuite în galben-verde, şi-a 

făcut simțită prezența şi priveşte cu 
seriozitate scena de vodevil ieftin. Nu se 
vede că ar fi derutată, că nu ştie cum ar da 
bine, cum să procedeze. 

Contesa cu Otto nu sunt Romeo cu 
Julieta, nici Tristan şi Isolda. Nu merită să- 
şi încarce, cu păcatele lor, nici sufletul, nici 
bagajul din diligența cu care cutreieră 
timpul şi spaţiul singură şi neliniştită! 

Mă vede şi mă recunoaşte sigur. Mi-a 

zâmbit. Doar ne cunoaştem încă de la 
Clinica de Urgenţă. 
Deşi nu mai port pijamaua aia de mătase 
artificială şi miros a leşie de lemn, nu a 
sterilizante, Dânsa îmi face cu ochiul, 
complice, arătându-mi trupul lutierului,- 
un om vlăguit de metastaze şi opium, 
îmbrăcat în haine de modă veche, exponate 
căutate de mai toate muzeele lumii şi mai 
ales de casele de licitaţie. 

- D'arvani va fi următorul pasager al 
diligenţei de seară? O întreb încet şi retoric, 
convinsă fiind că lutierului nu i se va mai 
acorda nici un rol serios în scenariul ce se 
scria deja, cu minciuni şi crime, dincolo de 
uşile  capitonate, la masa verde a 
negocierilor pentru un Munte de aur. 


* 


După întâlnirea de taină de la Castel, 
chiar de a doua zi, lucrurile păreau să fi 
reintrat pe vechiul făgaş. 

Doar grămezile de gunoi menajer, 
ambalajele moderne, care nu putrezeau, 
mai aminteau că acolo, se încercase prin 
orice mijloace Schimbarea. 

Este o după amiază ca de iulie, deşi la 
Nord de Continent este toamnă târzie. 
Lenevim provincial în poiana defrişată de 
cele câteva tufe de alun şi transformată în 
peluză tipic englezească. Rasputin în 

persoană o rade zi de zi, cu  cositoarea 
cumpărată direct de la fabricantul din 
Italia. 

Ana cu Manole se hârjonesc, se prefac 
că se luptă pentru moneda pe care au 
găsit-o în molozul zidului prăbuşit chiar 
în noaptea trecută. Bănuțul cu zimțţii tociti, 
ajunge în iarbă, de unde, Crai îl ridică şi-l 
cercetează cu atenție, apoi decretează ca un 
numismat veritabil: 

- Un coson! 

Nimeni nu pare interesat dacă tânărul 
are sau nu are dreptate. Moneda nu mai 
stârneşte interesul nici măcar pentru Ana, 
care şi-a luat copilul în brațe şi-l alăptează. 
Sânul, indecent de alb, i se revarsă de sub 
piepții cămăşii,- țâță cu sfârcul ca o mură 
prinsă şi smotocită de gingiile încă fără 
mugurii dinților, gură de copil. 

Eu îmi pieptăn părul care mi-a crescut 
şi e încărunţit de atâta cenuşă câtă am cărat 
cu făraşul, săptămână după săptămână. 

Pieptenele de os trece prin firele 
sănătoase, le împarte-n şuviţe egale. 

Resimt gestul ca pe o mângâiere 
capabilă să-mi repună sângele în mişcare. 

Bărbaţii din grup roiesc în jurul 
Contesei, nu au ochi nici timp pentru o 
slugă ca mine. 

Suntem un grup de primate desenate 
pe un perete de grotă, unde, după miliarde 
de ani a pătruns, în sfârşit, soarele. 

Femela dominantă se dă în spectacol, 
se lasă puricată de masculii tineri, care se 
joacă cu ea precum un copil autist cu o 
biată paiaţă. 

Ozonul din jur prinde a mirosi a 
hormoni răscoliți şi o mulțime de fluturi 
albaştri dau iama peste noi, năvălesc 

instinctual, vin după miros, împodobesc 
părul şi hainele tuturor. 

Continui să mă pieptăn într-un soi de 
interdependență cu grupul ciudat, 
coagulat peste timp si spații. 

Dochia, păstorița fără oi şi aproape fără 
veşminte, îşi înfige în pletele mele degetele 
mereu înghețate. Ea trage şi simt cum 
scalpul doare, mi se poate desprinde de 
creier. 

- Auuu! 

Tip şi mă retrag la o aruncătură de băț de 
ea, mai departe. 

Astăzi, Dochia e pusă pe hartă. Se ia de 
toți şi ne ţine predici despre Viaţă. 

- Când eram eu stăpână, la stână, îmi 
pieptănam părul fără martori, chiar fără 
lumină. Umblam după pieptene numai 
noaptea, când ciobanii dormeau, sforăiau 
de duduia sub bundă pământul. 

Mai aruncam un buştean pe jarul 

proaspăt, mă întindeam pe foaia de 
brusture, pe blana de urs şi abia apoi îmi 
despleteam cosițele. Cosiţele mele lungi 
de-mi atingeau călcâiele. 
Jarul ne lumina de jur împrejur. La lumina 
lui mă pieptănam până mâna-mi obosea. 
Focul se stingea. Cenuşa se răcea. Lumea 
întreagă se întuneca. 

-Părul de femeie nu trebuie atins, 
văzut, nici măcar de lumina feştilei! Zice şi 
Ana, privind ţintă la mine. 

- Ha! Da cine se mai gândeşte azi, la ce 
e bine ori ba?! 

Dochia-i supărată nu doar pe mine. Pe 
sine. Are ce are cu întreaga lume. Nu 
îndrăznesc s-o înfrunt, să-i pun întrebări la 
care, până la urmă, tot nu-mi va răspunde. 

Ş'apoi, ce-i? Pare a fi tânără, e poate 
virgină, dar după cum scriu cărțile toate, ar 
putea să-mi fie stră-străbunică. 

Eu sunt o femeie modernă, tăvălită prin 
noroiul creaţiei şi indisciplinată. 

Mi-am spălat părul cu şampon scump, l- 
am tuns şi vopsit în roz, mov şi gri, l-am 
ars cu fierul, l-am întins la maximum în 
numărul meu de circ personal! Dacă am 
regretat ceva între timp? Nimic. 

De ce, mi-aş ascunde părul sub tulpanul de 
in dat în culoarea sinelei, un acoperământ 
de cap fără broderii şi dantele? 

* 

Pentru prima dată de când sunt în 
solda stăpânei, aceasta se îndură să -mi 
vorbească, nu să-mi poruncească în neştire. 

- Hai, mai povesteşte-ne, Cenuşăreaso, 
de pe la tine, din urbe! 

Ce automobile se poartă? Care e cota la 
Bursa cafelei? Cine cu cine se mai ține la 
toartă şi dacă, nevasta savantului ăluia, 
cum îi zice... Cum îi zice, soro, că am un 
lapsus... Ei, femeia aia deşteaptă, 

manechinul, îi mai papă banii contelui 
Dracula? 

- Uite o pepită adevărată, Contesina! 

Schimbă lutierul D'arvani discuţia, cu 
intenție vădită de-a mă scoate din ecuaţie. 

Artistul ţine o aşchie de piatră în mâna 
care-i sângerează fără ca vreunul din cei 
prezenți să facă un gest, să-l panseze. 

Din căpița de iarbă proaspăt cosită, 
Rasputin, asudat şi îmblânzit de oboseală 
fizică, găseşte potrivit să-i bage încă un cui 
în inima stăpânei. 

- Ne intră auru-n cur şi noi muncim ca 
iobagii. Tu nu eşti înțeleaptă ca Regina din 
Saba. 

Vei rămâne în istorie doar cu numele 
de călăreață, - o artistă de circ dispărut 
demult. 

Hai, să dăm zvonul în ţară, în lumea 
largă, că te-ai hotărât şi vinzi chiar astăzi 

rahatul acesta de Domeniu, care ne pune la 
toți, oasele la corvoadă! 

- Cine eşti tu, să îţi ascult sfatul?!! 
Regele Solomon? Nicidecum! Cum să mă 
las pe intuiţia ta când, Ţarul pe care l-ai 
consiliat, a fost împuşcat el şi toată familia 
lui. Şandramaua aia s-a dărâmat. Mama 
Rusia, pe care o plângi tu în pumni, a fost 
gata decapitată, servită istoricilor pe o 
tavă de aur... care s-a dovedit că după o 
vreme, cocleşte! 

Ş'apoi, cum să mă încred în ce-mi spui, 
când ştiu că procuratorul de fonduri, 
marele investitor este Otto a meu! 

Parşivul! Mi-a smuls o dată inima din 
piept, fugind şi luându-mi copilul cu el. 
Cică, trage el sforile, mă scoate din zona de 
influenţă, vom fi din nou o familie. .. 

Nu s-a ținut atunci de promisiune, nu se va 
ține nici astăzi. 

Deci, scuip pe cuvântul lui şi pe prostia ta, 
Rasputine! 

Pe moşia asta eu sunt stăpână! 

Îi voi chema îndărăt pe Sfarmă Piatră, 
pe Ochilă... 

Voi afuma cu răşină şi voi invoca Vâlva 
vechii mine. Nimeni nu mi se va împotrivi 
mie! De va fi nevoie, voi lovi personal 
minereul cu târnăcopul. Îl voi scoate la 
lumină împingând vagonetul ... 

- Facă-se voia ta, dar, până la urmă tot 
ai să cazi spetită. Atunci, ei vor fi sus, la 
putere şi-ţi vor pune condițiile. 

- Am visat că pluteam pe un ocean fără 
fund. Eram o scândură rigidă, eram 
singură. Este un semn trimis de Sus, şi eu 
îl ascult. 

Nu voi alunga, cum vrei tu, muntenii 
din rosturile lor! 

- Protejaţii tăi oricum îşi iau tălpăşița, 
pleacă la oraş. Destui împuşcă polul ca 

hamali în port sau ridicând castele de nisip 
poporului spaniol. Nici într-un deceniu, 
vei stăpâni un munte fără suflet de om. 

- Taci! Te rog... 

- Ha, ha... Doare rana asta! la să mai 
învârt odată cuțitul în ea! Atunci va veni 
un alt Otto, sau mai mulți, o armată de 
trepăduşi interpuşi, se vor face presiuni de 
nu mai ştiu pe unde-ţi vei scoate cămaşa! 

Uite aşa, într-o zi, vei auzi: 
Huuuuurrrrr! 

Fierăstraie, excavatoare, berbeci şi 
pikamere, ca în filmele de la miezul nopții, 
vor înainte spre castel, tăind nu piatra ci 
carnea inimii tale. Muntele va cădea singur 
în genunchi, se va oferi pe feliii. 

Roca se va malaxa. Se va cerne prin 
ciur şi dârmon, se va spăla în cianuri. 

Steril! Halda de steril o văd cum urcă la 
Cer! Alt munte, unul fără păduri, fără ape 
şi capre spurcate. 

- Gura, mujicule! Nu sunt din 
plastilină, să te joci cu mine. 

Vremurile tale, cu pistolul la tâmplă, 
gulagul şi chiar şarmul tău de vrăjitor cu 
noroc porcesc s-au dus, s-au dus! 

De când nu ai mai hipnotizat nici 
măcar o găină? De o lună, de o săptămână? 
Vezi, karma ta se termină aici. 

- Eşti nedreaptă cu mine... 

- Ursul meu bătrân, am alte probleme 
de rezolvat pe lume. Ai auzit de aşa zisele 
fundații care se bat între ele, indecise dacă 
ar trebui să prezerve sau nu matricea 
naturii? Nu, sigur că nu.. 

Tu eşti, erai, as în escrocherii ieftine. 

L-am trimis la şcoli înalte pe Crai. El 
este investiția mea! 

Cum se întoarce, tobă de carte, punem 
de un Proiect teribil. 

Voi atrage fonduri continentale reale, 
voi pune pe picioare cel mai mare parc 
natural din lumea de astăzi. 

- Vor veni savanții să înveţe aici, 


Miram-aş. 

Rasputin este furios dar se reține să se 
răcorească înjurând, cum ar fi făcut 
altădată. Îşi ciupeşte vârful mustăţilor 
îngălbenite de tutun şi afişează acel rânjet 
de fiară ce evadează o dată şi încă o dată 
din cuşcă. 

- Cu bani poți să cumperi toți pădurarii 
şi minerii care şomează astăzi, - chiar şi pe 
mama pădurii, dacă asta ţi-e voia! 

Vorbeşte obrăznicit, unul dintre cei trei 
ciobani, cel pus pe agoniseală, şi care, până 
acum a tăcut mâlc, muşcând brujul de 
mămăligă îndesat cu un calup de tof din 
soia modificată genetic. 


322 


- Am putea accesa fonduri şi pentru 
turmele tale... Ovine lăptoase şi cu lână 
bună de preşuri, - să nu vă mai tot omorâți 
între voi, ca proştii. 

- Nu mă păcăleşti tu pe mine, 
Doamnă... zice păcurarul şi se retrage la 
umbra platinului, fără să fluiere din 
frunză, cum avusese cândva obiceiul. 

-Ehei, eu pe Moartea în persoană aş 
vrea s-o trag pe sfoară... hohoteşte 
Rasputin, şi deschizându-şi brațele uriaşe, 
îşi umflă plămânii cu aer proaspăt, făcând 
ca pânza rubaştei să pârâie, apoi să se 
sfâşâie. Epiderma aproape ciocolatie şi 
acoperită cu păr sârmos se ivi îmbătrânită, 
cu crevase adânci ca nişte crestături de 
pumnal. 

Toţi, în afara Contesei, eram aplatizați, 
calmi în amurgul care venea ca un 
eveniment aşteptat, să ne învăluie, să ne 
unească în aceeaşi aventură de-a dreptul 

nebunească. Nu era vis, nu era nici 
realitate, doar un loc şi un timp în care ne 
aruncasem ca nebunii aceia avizi de 
senzații tari, şi mai tari. 

- Ce ziceți de un duş sub cascadă? 
Întrebă Contesa, convinsă că-i vom prelua 
inițiativa din mers. 

- După ploaia de ieri, s-au rupt 
malurile, apa e grea de noroaie. Nu merg. 

Am vorbit chiar eu, Cenuşăreasa şi nu- 
mi cred urechilor! S-o înfrunt pe stăpână 
nu mi s-a mai întâmplat niciodat până 
astăzi. Nu sunt mândră de mine, nu mi-e 
ruşine. Sunt o rebelă ce nu se poate abtine. 

- Şapoi?! Din pământ am venit, în 
pământ ne vom întoarce... 

Mi se adresează direct  lutierul. 
Vorbeşte apăsat ca şi cum mi-ar da o 
sentință. 

Simt pe şira spinării furnicile morții. 

În disperare de cauză, fug prin iarbă, 
prin smârcurile însângerate de umbra 
amurgului, îmi fac curaj, mă salt şi plonjez 
de-a dreptul în bulboană! 

Vin şi ceilalți, se aruncă, unii peste alții, 
în lacul săpat de furia cascadei. 

Mâlul fertil ni se lipeşte de pielea de sub 
lenjerie. 

Suntem un întreg. Lumea de dincolo de 
maluri nu ne mai interesează. Totul s-a 
redus la un armistițiu foarte scurt, dar în 
care bucuria libertății primează. 

Ne stropim cu noroi unii pe ceilalții, 
suntem plini de glod şi de energie ca 
bivolii tineri. 

Nu ne mai pasă de aparente, nici de bani, 
nici de ce ne rezervă ziua următoare. Clipa 
asta-i efervescentă ca o pastilă de calciu 
aruncată în paharul cu apă. 

Profit de împrejurare, mă hârjonesc cu 
slugile şi stăpânii, în chiar ochiul roşu al 

unui soare care ne întoarce spatele, merge 
la culcare. 

- O maimuță, am văzut-o fugind în 
tufişul de zmeur! Ţipă ca din gură de şarpe 
Contesa şi se lasă cu totul în apa care, în 
accepțiunea ei, îi aparţine şi ar trebui să o 
apere. 

- Nu eşti la safari. De unde maimute în 
Emisfera  Boreală?? O apostrofează 
Rasputin , morcănos că s-a stricat jocul. 

- Atunci, un copil sălbatic! Pe domeniul 
meu se află un copil care a supt țâţă de la 
lupoaică! Trebuie să dau ştirea asta imediat 
la ziare!!! 

Nu e Crai aici, să îmi scrie discursul... 
Oricum, mă descurc şi singură în fața 
reporterilor... 

- Ai avut doar o viziune, Contesina 
scumpă. Încearcă s-o tempereze lutierul, 
ieşind primul din apa tulburată de torent şi 
de oameni. 

- Toma Necredinciosul! Dumnezeu Îmi 
arată norocul! Pe moşia mea trăieşte o 
viețuitoare ciudată! Asta-i esența. 

Vom face promovare, vom aduce turiştii 
excentrici. 

- Era puiul de vulpe, stăpână, intervine 
Sfarmă Piatră, acum pe poost d egardă de 
corp, cu gura plină de aluviune şi dorința 
de a intra în grațiile femeii fără de care, 
ştie, nu ar fi putut să trăiască ca un belfer. 

- Taci, bădăranule! Muntele meu este 
magic! Nu-l voi distruge dar voi fi, vom fi 
cei mai bogaţi petrecăreți din lume. 

Personal îmi voi rezerva bilet pentru 
sejurul pe Lună. Voi fi prima femeie care 
va păşi pe urmele bocancilor ăluia... Cum 
îi spune americanului, ăluia, care a înfipt 
steagul în roca selenară şi steagul încă mai 
fâlfâie... Flutură ca un zmeu de hârtie în 
aer. 

- Armstrong... 

- la-ba-da! la-ba-bu!!! Acela-i cu Jazz-ul. 
Îmi place. Îmi place! Am să-l invit aici în 
vacanţă. 

Ce zici D'arvani? Ii scrii o Invitaţie? 

- Cum să nu! Via ...lumea cealaltă! 

- Eşti de-a dreptul macabru, dar lasă... 
nu-mi pasă! Urma botinei mele, o vei privi 
de jos în sus, ca pe o amprentă fantastică! 

Voi ceilalți, rămâneți pe poziție. Lipiţi 
de moşie! Să faceți bani, să organizați 
conferințe, să răspundețţi în numele meu 
reporterilor, dar mai ales, să găsiți şi să 
puneţi exponatul în cuşcă! 

- E doar un orfan, Contesă! 

Mă aud vorbind şi nu-mi recunosc 
vocea, care tremură în timp ce cuvintele se 
împing, se alătură în fraze cât de cât 
inteligibile: 

L-am hrănit cu resturi de la masa ta, l- 
am îmbrăcat în rufele tale demodate şi, 

iarna l-am acoperit cu piei de animale... A 
fost botezat Frate! 

- Un copil botezat aici pe moşie? De 
cine? De cine ... 

- Crai l-a salvat, i-a dat şi nume... 

- Ciudat personaj este Crai ăsta! Ştie să 
se descurce mai ceva ca în Diplomatie. 

Nea Păsărilă, ia vezi, bre, trimite-i un 
porumbel, - nu, mai bine o telegramă. Să 
vină urgent acasă! 

- ‘teles, stăpână. 

- Crai are potențial nativ cum nici nu 
mi-am închipuit. Nu se trage sigur din 
oameni de rând. 

Contesa este din ce în ce mai exaltată, 
ca şi cum i-ar fi luat urma copilului pe care 
l-a avut dar pierdut. Numai că ea, ea era 
mamă de fată. 

Suntem din nou înapoi, toți ciopor 
mergând spre iarba tunsă, din fața 
Castelului. 

Pe jumătate goi, nici tineri, nici bătrâni, 
femei şi bărbați laolaltă formăm un trib de 
ființe ce aduc perfect cu homo sapienss, 
doar că epiderma noastră străluceşte de 
solzi din noroi uscat şi amestecat cu 
pulberi de aur. 

Suntem aproape fericiți, nu observăm 
schimbarea şi, cu hainele târâş după noi, 
călcăm roua în picioare ca un elefant ce a 
nimerit în magazinul de porțelanuri. 

- Cenuşăreaso, să-i duci lapte dulce, 
câteva pâini şi un rasol de mistreţ, 
orfanului nostru! 

-Bogdaproste, cucoană! ZIC şi-i 
mulțumesc Cerului pentru milostenia 
femeii care, nu ştiu să se fi spovedit cândva 
într-o biserică adevărată. 

* 

Deşi credeam că măturasem toate 
sobele de pe Domeniul, în partea de Sud a 

versantului nu ajunsesem cu treaba, până 
în ziua aceea. 

Aveam făraşul şi vătraiul cu mine, şi 
dorința de-a îi face hatârul stăpânei, care 
era hărțuită din toate părțile. 

Lichele mondene, negustori de cafea, 
politicieni de ocazie, tipi de la filaj... o 
armată organizată după toate regulile 
jocului de  ruletă, se străduiau s-o 
determine să semneze contractul de 
înstrăinare a Muntelui de aur. 

Suma pusă în joc era exorbitantă şi nici 
măcar Crai, acum student la Finanţe, nu 
reuşea să țină evidenţa zero-urilor care 
urmau ca o trenă cifrei de la care se 
pornea, de fiecare dată altă ofertă, din ce în 
ce mai tentantă. 

Aflată între ciocan şi nicovală, Contesa 
nu mai ştia cine îi era prieten şi cine sta 
gata să o căsăpească. 

Otto, din lumea lui secretă, de departe, 
o şantaja punând gaj propria lor fiica, o 
ființă ca şi pierdută. 

Erika, vie sau moartă, devenise 
moneda de schimb, în afacerea pentru care 
se băteau între el statele mai toate, Estul cu 
Vestul, invocau prin avocați veroşi dreptul 
de exploatare a filonului aurifer. 

Încolțită, femeia era gata să cedeze, 
când, într-o noapte, însoțită de doar câțiva 
dintre servitorii de încredere, s-a retras, în 
secret la cabana fără nume şi fără adresă, 
loc paşnic şi unde, un parlamentar 
continental de acum celebru pentru modul 
de-a se impunea pe sticla televizoarelor, îşi 
plasase colecția sa de fluturi exotici. 

În bătaia soarelui de toamnă întârziată, 
văd trandafirii, din grădina surprinzător 
de bine îngrijită, toți înfloriți şi în culorile 
curcubeului. Îl văd şi pe grădinar, un 
bulgar în vârstă, împingând roaba cu 

mraniță spre luciul serei care abia se 
zăreşte din spatele magaziilor. 

- Bună să îţi fie inima, om bun! 

Îl salut şi aştept să mi se răspundă, timp în 
care, bărbatul cu pălăria trasă pe o ureche 
îşi vede de treabă, impasibil la cuvinte ca şi 
cum eu aş fi o biată furnică. 

Nu sunt supărată. Merg pe cărarea ce 
şerpuieşte acoperită de marmură spartă. 

E linişte lâncedă. 

Am ajuns dinaintea serei, una ieftină, 
din polietilenă, dar suprapopulată de 
specii de fluturi care de care mai rare în 
atlasele de entomologie. 

Simt deja în nări duhoare de vegetaţie 
grasă şi strivită sub genunchi de vită abia 
extrasă din mâlurile creației generale, de 
osmoză primitivă şi spirit nou, nevăzut, 
dar din care se naşte energia, hidrocarbura. 

În mediul ambiant, sistematic şi cu 
voluptate, până şi lumea vegetală 

sintetizează, injectează feromoni fertili în 
matricea generală. 

O pădure de orhidee rare, plante 
carnivore, cresc şi mor în hârdaiele de 
plastic albastru. 

Înaintez cu teamă congenitală prin 
jungla artificială şi simt cum aburul cu gust 
de căpşună se ridică, cade înapoi, se 
vălătugeşte în jurul meu, în jurul uneltelor 
mele de cenuşăreasă. 

Dincolo de coşurile din papură, golite 
de nisip, plin de flori şi nectar, se înalță 
triumfal arborele cu fluturi de Madagascar. 

Este un biet pom invadat de miile de 
larve ce-l devorează pe viu, îi rod frunzele, 
lujerii tineri cu zgomot de locomotivă în 
cremalieră. 

- Parcă sunt viermii de mătasă, pe care 
îi creşteam în copilăria mea săracă. Îi 
hrăneam cu frunze de dud fără rouă, le 
aşezam ramuri uscate pentru împupare. 

Când totul era ca şi gata şi visam la fluturii 
care ar fi trebuit să iasă, să zboare, - 
coconii de mătasă erau fierți în oală. 

Mama scotea firul, pe care-l trăgea pe 
mosoare. 

Amintirea asta încă obsedează, mă 
apropie de casa mea adevărată şi sunt gata 
să fug prin parc, prin pădure, să cobor din 
nou între oameni. Să caut oraşul. 

Ştiu că libertatea e doar o iluzie care 
îmi face bezele ş'apoi îşi râde de mine. Am 
intrat de bună voie în circul ăsta mare, al 
lumii nevăzute, dar care ne coordonează 
fiecare mişcare. 

Nu văd în jur nici o sobă, nici un 
şemineu, nici o vatră. 

Mă debarasez de vătrai şi făraş, învăţ 
horticultura rapid şi stropesc cu 
insecticide de ultima generație toată 
orangeria. 

Tocmai torn  ierbicidele în jurul 
plantelor de agave, când îl văd pe Arap 
Alb, în costum alb, tipic oriental şi cu 
muştiucul narghilelei strâns între dinții 
câineşti. Are ochii închişi, stă turceşte, cum 
îi şade bine unui paşă cu ieniceri şi armată. 

Este atât de aproape de mine încât l-aş 
putea auzi dacă ar bate din palme. 

Îi văd şi degetele pline de inele. Metalele 
diferite ca greutate, încastrate cu bruji din 
opal şi agată, se ating între ele, scot sunete 
ca de clopote adevărate. 

E singurul zgomot care mai sparge 
monotonia în insectarul gândit ca un sicriu 
transparent şi incasabil. 

Între mine şi prințul devenit de curând 
patron de boutique, stau suspendate aripi 
prăfuite cu polenuri uscate. 

Simt cum un fâlfâit ca de vânt mă 
împinge, mă prinde în vârtej ca pe o apă 

reziduală în vrana din centrul ghiuvetei de 
la o baie modernă. 

Sunt în ochiul trombei de aer, eu însămi 
am devenit o tornadă. 

Nu e locul meu în insecatrul straniu! 

Alţii, fluturii, vor depune ponta şi oul 
devenind larvă, o să roadă, se va hrăni cu 
ceea ce mai rămâne din mine. 

Triumfători, nerăbădători, fluturii s-au 
trezit din cocon şi-şi trăiesc sezonul de-o 
clipă. O singură clipă! 

- Sunt o verigă din lanţul trofic... 
Excelez! Merit aplauze cu ghiotora. 
Filosofez şi dau să ies, prin uşa, în care 
milioanele de lepidoptere de toate culorie, 
mărimile şi apucăturile, se îmbulzesc să 
evadeze, să zboare şi să moară ca indivizi 
liberi , sub soare. 

- Hei, tu! Aud, şi apoi, simt pe umăr 
palma unui ins care nu poate fi decât o 
gardă de corp. Are bust de hercule şi cuțit 

înfipt sub brâul cu care şi-a adunat în 
pliuri şalvarii stacojii. 

Nu am putere şi nici chef să mă lupt cu 
gorila, cu stăpânul gorilei. Eu sunt un 
nimeni, el un prinț şi un bandit care face 
Legea pe Drumul Mătăsii. 

Mă las escortată, legată, de palmierul în 
care fluturii se bat pentru spaţiu vital. 

La cinci paşi de sandalele mele, dincolo 
de rogojina din trestie, - ca un şeic sadea, 
Arap cel vitez, cel frumos... pocneşte din 
degete. 

Covorul de Persia, veritabil, moale, i se 
aşterne ca prin vraji, la picioarele goale. 

Dinaintea lui, Contesa, ca în transă, îi 
serveşte limonadă cu ambră. 

Arapul o trage spre el, o rostogoleşte pe 
covorul cu cearcăne de sudoare veche. Ea 
râde. El o gâdilă pe gâtul subțire cu sfârcul 
unei pene de strut de crescătorie. 

Ea se ridică, se ruşinează, pentru că... 
aşa se cade într-o astfel de situație. Arapul 
o trage iar lângă el, lăudându-i tenul palid, 
cerceii cu diamanate veritabile. 

Mi se face greață, simt aerul mocnit, 
duhnind a rut nepotrivit. 

Peste capetele celor doi, fluturii îşi caută 
partenerul, sunt gata de împerechere. 
Masculii trec în fugă de la o femelă la alta. 

- Asta-i Viaţa! Oftează din rărunchi 
până şi bodyguardul cu tors de granit şi se 
aşteaptă să fiu şi eu de aceeaşi părere. 

- Ele, insectele, nu sunt monogame? 
întreb cu falsă pudoare şi între mine şi 
insul plătit de stăpân, se leagă un soi de 
târg, cam parşiv, din punctul meu de 
vedere: 

- Mă laşi să plec, în schimb îţi arăt un 
set de fotografii cu Contesa de pe când era 
tânără şi turbată. Nu ai să mă crezi, dar aşa 
cum o vezi... 

- Cunosc bărbaţi care şi-au vândut 
sufletul pentru o noapte cu ea, au băut 
otravă, au dezertat din armată. Alții s-au 
duelat, au tâlhărit, au ucis pentru un pic 
mai mult decât un zâmbet de al ei, ipocrit. 

-Alte vremuri, alți actori... Noi, cei de 
pe strapontine, am rămas tot noi. Îi 
răspund haidamacului, care văd că ştie 
mult mai multe secrete, decât mi-aş fi 
închipuit eu. Sigur a fost odată spion. 

- Poţi pleca dacă asta ţi-e voia, dar... m- 
aş simți mai bine dacă te-aş şti părtaşă la 
mizeria asta, stai alături de mine! 

- Fie! Am răspuns mult prea repede 
pentru o cenuşăreasă, incitată de aventură 
desigur, dar şi pentru a fi acolo, să smulg 
pana din mâna Contesei, de va fi pusă să 
dea cu semnătura, să-şi înstrăineze ca 
proasta, Domeniul. 

Din nimic, o vrajă, ce nu poate fi 
regizată de om, coborâ peste noi toți, 
oameni şi insecte. 

Cei doi, de pe covorul ca de rugăciune, 
par să se înțeleagă într-o limbă 
neomenească. 

Între timp au apărut şi pernele cu 
fireturi de mătase şi ciucuri mov ca floarea 
scaieților. Este de față şi servitoarea, o 
turcoaică cu bust generos adunat în işlicul 
colorat ca o floare de trandafir de dulceaţă. 

Poartă tava de argint cu  boluri 
transparente şi pline ochi cu şerbeturi alese 
anume pentru Contesă. 

Arap ronţăie un măr şi, din când în 
când, mai trage câte un fum din 
narghileaua în care apa face bule de aer 
fierbinte. 

Pe covorul cu motive vechi de la cap la 
coadă, Contesa şi Arap Alb joacă şah. 

Este un joc inteligent sau unul de 
hazard? 

Habar n-am. 

Partida a început fără piese, fără miză 
precisă. 

Caii, turnurile, nebunii, pionii şi regele 
negru... stau lângă regina albă şi 
decapitată, sub fâlfâitul de aripi îmbâcsite 
de polenuri gata fermentate. 

Gest inteligent, Contesa a făcut prima 
mutare. Arap următoarea... 

Remiză. 

Par a fi singura pereche fără probleme 
de pe Planetă, nu se grăbesc, au toată 
veşnicia la dispoziție. 

Pe tabla din marmură unsuroasă, peste 
piesele lucrate în atelierele levantine, regi 
şi regine, cavaleri şi turnuri de pază, 
ofițerii şi caii îmbrăcați într-o singură 
armură, peste pionii anonimi - toți sunt 
pifani ai unui război fără de eroi. 

Lăcrimez, îmi intră în ochi polen 
desprins din desenele de pe aripile parcă 
pictate de îngeri. 

Casc şi un somn una cu moartea simt 
cum mă fură, cum împânzeşte tot 
insectarul. 

Îmi las capul greu pe mâna dreaptă, par 
adormită. 

Cei doi joacă din ce în ce mai lucid 
partidă după partidă. O fac fără furie, fără 
dorinţă de câştig, fără pasiune. 

Nu ştiu câte seri şi nopți au trecut 
laolaltă, dar au fost desigur destule, pentru 
că văd cum părul în barba lui Arap creşte, 
se face din negru, alb ca bumbacul, curge 
peste piepții hainei din țesătură fină de 
Bagdad. 

Contesa-i hotărâtă să câştige bani şi 
încredere. 

Figurinele de fildeş se mută ca şi singure, 
fac obiectul unor stratageme de luptă 
demult pierdută. 

Se spionează în draci, se înfige stiletul în 
spate, se face tot ce e posibil militar, ca să 
fie cucerită reduta. 

Pentru prima dată în basm, Arap Alb 
este prins într-un joc din care nu va pierde, 
nu va câştia. 

- Sah mat, viteazule ! triumfă femeia şi, 
cu sângele revenindu-i în obraji, îi dă mâna 
s-o facă pe nebunatica. 

- Ai pierdut, eşti bun de pedeapsă ! 

- Fă ce vrei cu mine, Contesă ! 

- Din două una; ori traversezi sera cu 
fluturi gol puşcă, ori... mă iei de nevastă! 
Ha, ha... Este doar o glumă! 

Femeia împăcată cu sine ar vrea să 
renunţe la intenţie, dar prințul nu ştie 
desluşi un coşmar de realitate. 

- Cosânzeano, dacă mai am nevoie de 
halva şi apă rece, te voi chema de îndată. 
Acum, te rog, retrage-te, în iatacul tău, aşa 
ca o domniță adevărată. 

Fata cu bust generos şi iminei de 
mătasă pe picioarele frumoase, nu 
protestează - face plecăciunea de rutină şi 
dispare dincolo de paravanul japonez, pe 
care abia în clipa aceea îl văd în vegetația 
luxuriantă a spațiului claustrofobic. 

Arap îşi descheie calm, unul câte unul, 
nasturii de sidef ai cămăşii albe şi lungi 
până la călcâie. Desface brâul lat de o 
palmă, din jurul taliei sale. Lucrează încet, 
privind direct în ochii Contesei, care-i 
rezistă ca într-un experiment de hipnoză. 

Acum, gol ca Adam în Eden, se plimbă 
pe aleea plină cu pietre de marmură şi 
leşuri de fluturi. 

Are pielea ca bronzul vechi şi muşchii i 
se văd cum se mişcă, perfect sincronizați 

cu ideea mişcării. Nu se grăbeşte, nu 
leneveşte. Face drumul pedepsei corect şi 
nu emană nici cea mai mai vagă tentă de 
vulgaritate. 

Când revine pe covor, are brațele 
întinse ca lisus pe cruce. 

Mii de fluturi şi larve de fluturi, 
ciorchini de culori diferite stau prinşi de el 
ca de un copac straniu. Are fluturi în 
pletele-i retezate pe frunte, în gene şi pe 
sprâncene, pe fiecare vârf de deget 
împodobit cu inele. Nu-şi afişează nici nu- 
şi ascunde bărbăția proverbială şi, ca un 
prinț de rang vechi, cum cere povestea, 
trece prin furcile caudine ale femeii bogate, 
cu scrâşnetul de măsele acoperit cu un 
zâmbet de mascul pur sânge. 

Contesa sigur, simte  şiroaie de 
transpirație pe şira spinării, dar rîde sadic - 
face haz de necaz, de ea ca femeie, de 
prințul scăpătat şi care a învăţat repejor 

legile afacerilor de miliarde - râde de 
lumea asta mizerabilă şi care îi creează 
atâtea probleme. 

Harap Alb îşi îmbracă haina princiară, 
se lasă turceşte, pe covorul de Samarkand, 
cu gândurile duse aiurea. 

Nu-l mai interesează femeia ridată şi cu 
dotă un munte din aur. 

Bate din palme. 

Consâzeana, îmbujorată, vine rapid, cu 
flaconul de parfum scump, din care îi 
toarnă  gâlgâit, generos, în  căuşul 
palmelor. 

Mirosul din seră se amestecă cu cel de 
mosc veritabil. Prințul îşi spală palmele, ca 
Pilat din Pont. 

Fata frumoasă îi şerge degetele pe rând, 
cu pletele sale şi se retrage. Ţine privirile 
plecate, dar şira spinării e ca o linie, 
dreaptă. 

- Încă o iubeşti ca nebunul pe 
Cosânzeana asta, prostuţă. De ce nu o iei 
de nevastă? 

- Haram! Ea nu-i din lumea care mă 
aşteaptă... 

- În Secolul ăsta nu mai contează 
împărățiile, mezalianţele... Inima ori banii 
sunt cei care dictează. 

- Şi sângele neamului... 

- Cei din neamul tău erau cât pe ce să mă 
arunce în aer. Umblam prin Bazar, când: 
Buuum! Bomba! 

Am văzut trupurile sfârtecate, răniții... 
De ce nu puneţi punct ostilităților!? 

- Ai luat-o razna, Contesă. Să fim 


rezonabili, Pacea este doar aşa - un 
substantiv inventat de oameni, nu are 
consistență. 


Pentru ce am mai fabrica arme, 
muniție, dacă nu ar exista zone de conflict 
aproape permanente ? 

- Facem Marşul Păcii! 

- Dacă vrei să ajungi iar în cămaşă de 
forță, încearcă să ieşi cu idei comniste în 
stradă! 

- Dar, şi unii şi alții aţi tras fără reținere! 
l-aţi pus la zid, i-ați excutat! Bieţii de ei, 
civili şi nevinovați. 

Arap şi-a lăsat capul în pipet ca un 
berbec nătâng. Îşi adună picioarele sub 
şezut, apoi şi le întinde cu obrăznicie, până 
când atinge cu degetul mare crinolina 
Contesei. 

Bărbatul simte mătasa umezită dar încă 
răcoroasă, acoperindu-i tălpile pleznite de 
drumul prin deşert. 

- Bei o limonadă, o cafea? Zice. 

Ea îi răspunde printr-un gest ce ar vrea 
să însemne indiferent, se lăsă cu tot trupul 
ei micuţ, peste picioarele lui, care miros a 
basm, a mosc şi transpirație adevărată, de 
om. 

Ar vrea să fie o cadână tânără, să îi ungă 
trupul plin de răni şi păcate cu ulei de 
cocos, cu mirodenii nepoluate. 

Îi masează doar tălpile cu scobitura 
adâncă, apoi călcâiele şi iar, înapoi pe 
mediană, ajungând la degetul mic, la cel 
mijlociu, la cel mare, şi aşa mereu, 
numărând în gând, înainte şi înapoi de o 
mine şi una de ori. 

Arapul are obrazul uşor congestionat 
sub bărbuța cănită. 

Ea constată că-i slăbăog. El se preface a 
fi ruşinat ca de un mare păcat. Îşi ascunde 
fața în perna de mătasă umplută cu puf de 
pinguin. 

Eu am prins să transpir şi simt pe buze 
sărătură de sânge. Mi-am muşcat buza ca 
să nu tip. 

Sunt furioasă pe femeia proastă care 
face jocul bărbatului. Un bărbat nepotrivit 
ei şi care o jocă pe degete. 

În fond e viaţa lor. Facă ce vor. 

les din  insectarul  duhnind a 
metamorfoză şi a luptă pentru perpetuarea 
speciei. 

În urma mea, garda de corp, trânteşte 
uşa din sită, închide locul prin care era cât 
pe ce să fugă, să se elibereze cohorte de 
fluturi adevăraţi, nu din hârtie sau din 
staniol. 

* 

- Am văzut cum a căzut un înger din 
Cer! Zace în iarba de lângă fântână... 

Frate vorbeşte sacadat, abia dozându-şi 
aerul ce-i intra şi ieşea din plămânii 
pregătiți genetic pentru trap şi galop, nu 
pentru emoțiile ce ar putea face chiar dintr- 
un om neom. 

- Povestea asta-i din cartea scriitorului 
ă'luia cu Veacul de singuratate. Îngerii nu 
cad, nu se scutură ca ghinda din stejar 
toamna. 

ÎN pun la punct, poate un pic prea 
atotştiutoare, pe copilul care are, 
recunosc, o imaginaţie extraordinară. 

Încerc degeaba să-l împac, să-i mângâi 
coama ca de mânz sălbatic, să-i vorbesc 
despre hotarul clar dintre real şi ireal. 

Frate, insistă ca nătângul, mă trage de 
mânecă spre locul unde, pe troscotul 
crescut anevoie, lipit chiar de ghizdul 
fântânii, zace învins de gravitație el, 
Meşterul Manole. 

Are răni deschise pe genunchi şi pe 
coate, clavicula-i spară sub aripile de 
şindrilă prefăcute şi ele în țăndări. 

Nu mă pricep defel la bandaje, la 
reparat oase. 

Ana vine în fugă şi-i doar în cămaşă. Îşi 
bombăne bărbatul, care încă mai crede, 
nebunul, că poate ridica din nimic o 
biserică. 

- Nu mai poți avea încredere în nimeni 
pe lume. Cine ţi-o fi tras scara de sub 
picioare, prostovanule?! 

- Duşmanul, Ană dragă! 

Cine mai are nevoie de meşter şi 
mistrie, când s-a inventat betonul armat, 
sticla de plastic?! 

Dacă nu rămân olog pe viață, dacă scap 
şi de data asta, mă fac impiegat de mişare 
sau, mai bine, antreprenor de pompe 
funebre; cică groparii, cioclii o duc 
boiereşte, tot cu vin şi colivă! 

- Termină cu tâmpeniile astea, că-mi 
vine a plânge. 

Ce ar fi să ne înscriem la Loteria vizelor ? 
Schimbăm locu', schimbăm şi norocu'. 

Ana aruncă propunerea la limită printre 
hohote de plâns şi suspine. 

- Hai cu tata, nu mai jeli că n-a murit 
nimeni ! 

Sună mai bine la doctoru' de familie! Să 
urce urgent Muntele, să vină,- să pună şi 
un sac, doi, de ipsos, în şaretă... 

- Ce vrei să mai faci, omule ?!!! 
Stucatură cu amoraşi şi ramuri de 


- TH! Umărul şi câteva coaste mi-s 
frânte. Le auzi? Sună pe sub piele ca 
surcelele. 

Privesc, cu milă amestecată cu invidie 
de femeie aproape bătrână, la Ana, care e 
mereu tânără, fertilă, întruna gravidă. 

S-a ciucit lângă fântâna din care nu se 
mai bea apă de pe vremea în care fata 
moşului era harnică şi încă virgină. 

* 

- Cenuşăreaso, aici nu-i de tine! 

Treci şi ține focul viu sub tigăile de 
aramă, sub oalele în care fierb oasele de urs 
şi mistreț... Scoate, adună toată cenuşa 
răcită în poală. 

De nenea Monole, las’, am eu grijă cum n-a 
mai făcut-o nimeni. Mergi sănătoasă, 
Meşteru-i ca jderul, - dacă nu zboară, sare 
şi cade mereu în picioare. 

Suplă, cu rochie albă, şorț roşu şi părul 
acum lăsat despletit peste spate, Moartea 
îmi vorbeşte privindu-mă în ochi, în 
lumina lăptoasă a zilei noroase, apoi se 
lasă cu milă nebănuită deasupra rănitului. 

Se aud înjurăturile medicului, pe care 
şoferul Contesei l-a adus direct de la birt, şi 
acum îl saltă din paiele cu care e plină 
trăsura, îl depune, ca pe un snop, dinaintea 
rănitului, care, sigur, dacă nu ar fi un erou 
de Legendă, ar urla ca un lup de durere 
trupească. 

- Misiunea ta a fost îndeplinită. Gata, 
valea! Îmi zice din nou, Dânsa, dar o 
face cu un fel de iubire de soră mai 
mare, luându-mă de după umeri, 

ghidându-mi paşii spre sala de banchet 

a Castelului. 

* 

Spatiul opulent cu lumina lumânărilor, 
multiplicat în zeci de oglinzi venețiene, e 
plin ca un stup cu albine de oaspetii veniți 
acolo pe uscat, pe apă, pe aer... 

Simt moartea în spatele meu, 
prietenoasă dar rece şi rigidă ca o scândură 
ce îndură rindeaua. Mă înfiorez şi îmi 
promit că, chiar de voi ajunge într-atât 
încât să vorbesc în oglindă, nu voi întinde 
niciodată pelteaua bârfei cu Dânsa . 

Am muncit amândouă, cot la cot şi 
tăcute ca mormântul, noaptea întreagă, la 
întins masa, la numărat tacâmurile şi 
turnat tărie-n pahare. 

Acum, prin fereastră văd cum iese 
Luna, una plină şi lucioasă ca untura de 
gâscă îndopată cu grăunţe de aur. 

Dânsa şi-a pus pe umeri, peste locul de 
coasă, o dantelă neagră, subţire şi creaţă. 
Dă buzna afară. 

Cucuveaua vine şi ea, nechemată. 

Îşi înfige ghearele în fibra de aţă 
mercerizată.  Râcâie, ciupeşte până la 
sânge, nu are stare. 

În cele din urmă, vălul de dantelă 
bătrână se face fleandură, tot fire de 
mătase amestecate cu lână plină de 
mucegaiuri. 

Când revine în sala cu lumină ca 
portocala, Dânsa este o femeie palidă, gata 
bolnavă, dar umblă dreaptă, majestuoasă, 
ca o persoană pe cap cu mitră regală. 

Este sigură pe sine şi pe ziua de mâine. 
Este încă foarte lucidă printre zecile, sutele 
de inşi cuprinşi de griji, patimi şi nebunie. 

lată-o, se apropie, este deja lângă masa 
plină. Alege de pe tavă două pahare. Le 

loveşte între ele, aşa cum munții se mai 
bat, la cutremur, capete-n capete. 

Cristalul pur se sparge. Sticla fină trece 
înapoi în siliciu, o mulțime de bobiţe ca de 
argint viu, se împrăştie printre încălțările 
celor care nici nu le iau în seamă. Oamenii 
puternici cad şi iar se ridică un fel de 
păpuşă comună, un hopa-mitică. 

Sunt aici, din nou, față-n față,- toți aşa 
Zişii  făcători de pace, comercianții de 
rachete intergalactice, nobili fără blazon 
dar cu insule în acte de proprietate, codoşi, 
târfe de lux... o mulțime de chibiți ce fac 
pariuri în contul experimentului Big Bang 
şi joacă barbutul la sânge pe Piaţa Mondială 
de lalele şi aur. 

Prinsă, dusă şi  strânsă-n lesa 
conspirației globale, Contesa a băut 
hulpav, cu disperare. E beată şi neliniştită 
ca o focă gata de împerechere. 

Un gealat a săltat-o drept pe blatul 
mesei, unde dansează din buric printre 
platouri cu homari, purcei de lapte, fructe 
de mare... 

Moartea însăşi bate din palme, ţine 
ritmul turbării umane. 

Deşi transpirată leoarcă pe sub peruca 
roasă de molii, cu cercurile crinolinei 
ridicate până deasupra jartierei brodată cu 
perle, Contesa nu pare a fi o femeie 
stricată. 

Este Artistă. Îşi face numărul cum ştie 
mai bine. 


- Ce miri, cucoană? Eşti nebună! Azi 
nimeni nu se mai însoară şi nu se mai 
mărită pe întreaga Planetă. Îndrăzni să o 
înfrunte prusacul, veteranul cu picior de 
lemn şi medalii care-i recunosc meritul în 
lupta dusă pentru spaţiul vital al patriei 
pe care a servit-o până la capăt. 

- Atunci, o cuvântare! la, să văd, care 
dintre voi, aveți gura mai mare! 

Revine Contesa, un pic cam sarcastică, 
dându-le de înțeles că, bat apa în piuă, 
mănâncă şi beau pe degeaba. 

Femeia, tot mai sigură pe poziția 
cucerită, păşeşte ca dropia prin lanuri 
răscoapte, prin blide, către capul celălalt al 
mesei de petrecere. 

Moartea i se dă la o parte din cale, îi 
face loc, o încurajează: 

- Distrează mitocanii, orbii care nu-ți 
văd ridurile, varicele albastre ca şerpii, nici 
calviția cu care te-ai pricopsit, Contesă, 
după cura de citostatice! 

În lumina lumânărilor bolnava pare a 
fi o divă adevărată, o femelă apetisantă pe 
care masculii o sorb din ochi, se ling pe 
buze şi îşi sting jărăgaiul animalic dând pe 
gât pahare după pahare cu băuturi extrem 
de periculoase. 

Moartea este din ce în ce mai mândră 
de Contesă ca femeie ce ţine piept unei 
trupe întregi de mercenari plătiți şi 
înarmați până-n dinţi cu argumente care 
de care mai măsluite, gata să sară pe ea, să- 
i sfâşie trupul, să-i ia minţile şi moşia. 

Fosta artistă de circ este ca electrizată, 
luminează când dansează, aruncându-şi în 
dreapta şi în stânga veşmintele. 

Crinolina a căzut ca o cortină de tafta 
vişinie. 

Contesa i se arată adunăturii de inşi 
fără nume, aproape goală şi suplă ca o 
nalbă într-o noapte polară. 

Până şi moartea cade pe gânduri, se 
retrage din jocul care, pare a-i scăpa din 
mână. Dânsa reazemă soba rece din cahle, 
oftează şi-şi trece degetele greblă prin păr, 
se pieptăna fără pieptene, fără oglindă, ca 
în fața unui jăratic, peste care, eu, 
Cenuşăreasa, am uitat să mai pun 


361 


vreascuri. Apoi, îşi aruncă dintr-o 
zvâcnitură, cosița cu fundă neagră pe 
spate. Râde speriată de propria-i imagine. 

În lumina cu izuri de ceară, nu îi mai 
văd obrazul. Numai palmele. 

Nu poartă mănuşi pe degetele-i albe şi 
definitiv înghețate. 

In vreme ce Contesa este palpabilă, din 
carne ce asudă şi din sânge ce-i umflă 
vizibil aorta, Dânsa-i numai o umbră, un 
crochiu pe fața Pământului, de care ne 
temem, ne ferim să-l privim în față. 

- Am un discurs potrivit pentru seara 
asta! Tipă D'arvani şi, pentru că nimeni 
nu-l ia în seamă, loveşte cu diapazonul de 
trei ori la rând în buza carafei cu vin de 
Porto. 

Vasul scoate câteva sunete muzicale clare, 
apoi se clatină, cade... 

Câţiva lachei îl aplaudă pe muzicianul 
care, pentru prima şi ultima dată în viața 
sa, pare a fi un bărbat sadea. 

Mai cere o porție de fudulii de mistreţ 
la grătar şi ţuică, alt dețiu de alcool. 

- Să ne trăiască stăpâna, Contesa de 
aur! Toastează şi chicoteşte  lutierul, 
ridicând primul paharul. 

- Trăiască, trăiască, trăiască!... 

La mulți ani! Intonează grav, apoi 
țâpuresc cu toții, deodată, aşa ca ciorile şi 
ca vrăbiile împreunate în stoluri eterogene, 
de victime şi răpitoare. 

De afară, din dreptul ferestrelor larg 
deschise,  Sfarmă Piatră, Palmă Cot, 
Flămânzilă,  Lungilă,  Păsărilă,  Ochilă, 
ciobănaşul mioritic;  norodul priveşte 
invidios şi prostit de atâta dezmăț. 

Ana îşi ține palmele pe pântecele 
rotund şi salivează. Pofteşte la tortul cu 
banane şi cireşe amare. 

Manole, în cârje şi plin de bandaje, 
înjură parveniţii şi lumea, care s-a dat cu 
sus-ul în jos. 

Lipseşte doar Arap Alb, vedeta după 
care alergă toți paparazzi, încercând să-l 
surprindă în flagrant cu pupila 
Împăratului Verde. 

Neobişnuită cu țuica autohtonă, lumea 
ai bună, s-a prostit de-a binelea. Stăpâni şi 
sclavi, curtezane de lux şi femei de afaceri, 
toți în păr declară pe proprie răspundere, 
că sunt gata de luptă pentru Dreptate. 

Ba, chiar bat palma, îşi pun semnătura 
pe prima Petiţie, cea care vorbeşte despre 
discriminarea femeii şi lupta rasială. 

- Să începem cu regatul lui Darius! Vă 
promit că toți bărbaţii din sala asta, vom 
avea un harem personal,  cadâne şi 
covoare scumpe, persane! 

- Punem racheta pe hartă şi... gata! 

- Big Bangul.... Final! 

- Ba, să investim mai întâi serios, în 
mausoleul eroilor, tovarăşi! 
-Hoo! S-o luăm strategic! 


Cine votează... pentru combaterea 
sărăciei? 

- Nimeni! 

- Cine se  abține?... Deci, în 


unanimitate, mergem înainte! 

Moartea din ce în ce mai exaltată, ca o 
femeiuşcă de stradă, râde cu gura ei plină 
de incisivi dați cu şmirghelul şi dimineața 
ŞI seara. 

Pare a fi angajată într-o promoție la 
pasta de dinți! 

Lângă Dânsa ca din pământ, a apărut 
copilul pe care nu l-a văzut până în clipa 
de față, nici un ochi de turist. 

Frate este palid şi transpiră de frică. Nu 
a mai văzut atâția oameni laolaltă nici o 
masă aşa de mare şi plină mereu de bucate! 

- Să nu uităm de ce am venit! Jipă 
peste rumoarea generală, tehnocratul, un 
brahman slab ca orice yoghin. 

D'arvani, se zbate să o dea jos de pe 
masă, pe Contesă, care încă nu s-a trezit 
din beție dar dârdâie de frig, nu de ruşine. 
Lutierul se uită în jur, cere ajutorul pe care, 
se pare că nu vrea să i-l dea nimeni. 

- Aia-i turbată! Zice Frate cu vocea 
înecată în lacrimi de spaimă adevărată. 

Nici măcar el, un fel de îner terestru, de 
data asta nu-i rezistă ispitei de a privi cu 
jind masa, pe care lumânările se topesc, 
mâncarea devine un gunoi menajer prin 
care se târăşte Contesa. 

-Femeia asta are un Munte de aur! 

- Ei??? Ei, ce zici de asta, pui de om? 

Moartea insistă, vrea să-l facă pe Frate 
să-şi ceară, el, iertare pentru toate păcatele 
adulților care petrec Noaptea Nebunilor 

fără să-şi facă probleme de credinţă sau de 
onoare. 

- Voi nu ați mai văzut oameni care se 
distrează? 

Întreb eu, fără pic de interes, doar 
pentru că, din punctul meu de vedere, 
Dânsa nu este tocmai cea mai indicată 
pentru a da sfaturi în astfel de probleme. 

Îmi răspunde Frate. 

- Oameni??? Cum să nu! 

Am întâlnit trei păcurărei. Se bârfeau 
între ei... Am stat cu Manole, pe când tot 
ridica ziduri în gând... 

- Alții? 

- Îi ştiu din vedere şi pe Împăratul Roşu 
şi pe Împăratul Verde; ce măcel au mai 
făcut la vânătoarea de căprioare! 

- Păi, ăştia doi sunt duşmani de 
moarte, copile. 

- Nu cred, se îmbrățişau între ei... 

- Asta-i Circul, Frate. 

- Şi toate animalele moarte?! 

- Asta se numeşte A fi la Putere! 

Vei creşte, vei da şi tu de gustul 
banului...a aurului. Am auzit că îți doreşti 
deja calculator, maşină... 

-Minciună! Eu am nevoie doar de o 
cămaşă, doamnă Cenuşăreasă. larna mai 
pun pe spinare şi blană de lup sau de 
oale... 

Da’, ce-i circul? Ce sunt banii? Nu 
înțeleg; nimic din ce vorbesc oamenii. Cine- 
s ei, cei care ling unde au scuipat o dată? 

Şi femeia, doamna de pe masă e tare 
frumoasă! Da’ de ce umblă ca lupoaicele, 
dezbrăcată? Sigur nu-i o femelă care-şi 
duce puii în gură, acasă! 

- Noi, oamenii, nu avem blană, nu 
avem gheare din născare. Trebuie să ne 
luptăm cum putem, între noi, pentru haine, 
pentru mâncare... 

Încer să-i explic, dar Frate devine tot mai 
nedumerit. E aproape străveziu în para 
făcliilor despre care el, cel care cinează la 
lumina stelelor, nici nu ştie nimic. 

Aş vrea să îl mângâi din instinct de 
mamă. Orfanul se retrage, fuge de mine, 
din teamă pur şi simplu congenitală. 

Îi iau urma prin curtea Castelului, trec 
pe lângă moarte, o sfidez, i-o iau înainte. 

Dânsa fluieră ca în cartier şi, cu 
papucul cusut dintr-o piele întreagă de 
capră, îmi pune... piedică. Trişează. 

Cad peste tufişul de zmeur din care nu 
a cules fructele nimeni. Sunt roşie pe 
mâini, pe față, de-a lungul picioarelor pe 
care le simt moi ca din aţă. 

Mi-a fost de ajuns o singură glumă 
proastă să mă simt ca o zdreanţă. Mă simt 
iar obosită, bolnavă, murdară, ignorantă şi 
mai ales vinovată de tot ce mi se întâmplă 
în viață. 

- Ceva nu e tocmai în ordine nici cu 
mine, nici cu Dânsa,- prea ne jucăm de-a 
şoarecele şi pisica. Vorbesc ca şi cum aş fi 
singură. 

* 

La doi paşi de mine, pe un bolovan 
alb, Frate şi Crai, doi orfani, s-au întâlnit 
şi vorbesc despre Codul Legilor după care 
ar trebui să se conducă ciudații, invitații 
Contesei. 

Nu ajung la nici o concluzie şi Frate îşi 
fluieră câinii. Cățelandrii vin salivând, i se 
împleticesc printre picioarele încălțate în 
opincuțte de gumă, sintetice. Zburdă 
laolaltă prin humusul din ferigi şi fulgi 
de metal scump, nu pirită înșelătoare ca 
ochiul de diavol. 

M-aş lua şi eu cu ei, să mă simt din nou 
liberă. Dar, simt răcoarea pământului cum 
mă prinde de glezne, cum mi se înfăşură 

peste încheieturile cu reumatism, ca o 
compresă primitivă şi vindecătoare. 

- Frate, nu luăm noi păcatele omenirii în 
spate. 

- Crai, promite-mi că, atunci când vei fi 
domn mare ca ăştia.... 

- Vom trăi şi vom vedea! Hai, mai bine 
să căutăm măcriş şi mere sălbatice... 
Ecologice. Astea sunt acum la preț în 
marile oraşe. 

- Nu mi-e foame de mâncare... 

Vocea  micuțului era tremurată şi 
nesigură pentru prima dată de când a ieşit 
din ograda bordeiul lor, acum acoperit 
doar pe jumătate cu ferigă uscată. 

Crai, deja student eminent, dedat la 
acadelele lumii civilizate, încercă să-l 
liniştească dar o face fără prea multă 
convingere. 

Nu-l mai recunosc pe Copilul de ieri în 
tânărul instruit, pregătit asidu să ajungă 

bancher nu lider de partid. Nu mai este 
Crai al meu, copilul care se juca de-a Iisus, 
modelând păsări din tină şi rocă auriferă. 

Programat, ghidat şi susținut din contul 
bancar al Domeniului, Crai a ajuns într-un 
timp record, ceea ce numim îndeobşte, un 
tânăr de viitor. 

Este riguros, inteligent şi pragmatic. Nu 
mai consumă apă de izvor, nu are de gând 
să revină în bordeiul său vechi şi mirosind 
a fruct de măceş. 

* 

Dis de dimineața, toți s-au trezit 
mahmuri dar nerăbdători să audă cornul 
de vânătoare. Se aud ogarii scheunând şi 
helicopterele care survolează teritoriul de 
acțiune. 

Sunt chiar şi câteva avioane uşoare, 
particulare, cu trăgători de elită care-şi 
potrivesc tirul țintei pe fascicolul laser. 

Prin codrii milenari  mărşăluiesc 
hăitaşii desculți şi blindatele dotate cu 
muniția experimentală, arme cu care s-ar 
putea cuceri un continent întreg nu o 
rezervaţie naturală. 

Toţi se prefac a fi uitat orgia din 
noaptea trecută. Par a nu mai fi interesați 
de zăcământul de aur, pentru care s-au 
adunat şi  roiesc în jurul  Contesei 
năbădăioase. 

Mirosul sângelui proaspăt e mult mai 
puternic decât banul, îi excită, le redă 
iluzia bărbăţiei absolute. 

Până şi veteranul de război din Golful 
Petrolului, răsuceşte mitraliera şi scaunul 
rulat, se foieşte pe lângă fustele Dânsei, 
femeia ca gheaţa, care le serveşte micul 
dejun; sângerete şi vodcă destulă cât să se 
îmbete o garnizoană. 

Se strigă lista, se împart pe două tabere 
distincte; elita şi plebea. 

Nu-mi aud numele, dar trec printre cei 
care vor primi diurnă şi un procent mai 
mare din pradă. 

Noi vom mâna turmele de căpriori cu 
bâta, în cătarea puştilor cu lunetă. 

Se aud trompeții şi turnirul sălbatic se 
pune în mişcare ca o maşinărie gigantică şi 
imposibil de-a mai fi oprită la o simplă 
comandă. 

Alerg ca nebuna prin viroage cu afinii- 
n floare, prin codrii în care, lutierul 
D'arvani notează din toporişcă, toți arborii 
de rezonanţă . 

Urlu ca să sperii vânatul mic şi vânatul 
mare. Calc frunzişul în picioare, alunec, 
cad... ca şi cum eu aş fi lovită de gloanţe. 

Îmi miroase a iuft şi sudoare. 

Deasupra mea văd doar o talpă de 
cizmă, o recunosc, este cea a muscalului. 

Rasputin ţine laba în aer, ca un elefant 
piciorul de-o tonă, deasupra dresorului. 
Nu calcă. 

Mă prinde de mână, mă ajută. 

Are ochi lăcrimoşi şi rânjet senil întins 
peste barbă, peste mustăți, peste gura 
ştirbă. 

- L-am împuşcat, eu am ucis cerbul- 
staroste! 

Se laudă şi trage o rafală de mitralieră în 
aer. 

Este semnalul la care trupele de asalt se 
adună de prin văioage să vadă minunea, - 
un cadavru numit: trofeu cinegetic. 

Cerbul care a purtat o sută de ani 
pomul vieții este doar o pereche de coarne 
gigantice. 

- Nu ai nici un merit. Ogarii mei i-au 
luat urma! Protestează prusacul cu picior 
de lemn, dar tace când vede furia din ochii 

nebunului, care ţine automatul cu țeava 
îndreptată spre dânsul. 

- Eu l-am mitraliat... Raaaappppp... 
raappp... rap! Acum să-i jupuim pielea, să- 
i scoatem coarnele! 

Cine vrea carne proaspătă? Nimeni?! 
Atunci, să le-o dau javrelor tinere. Au 
dantură bună, ele pot mesteca şi carnea de 
vită bătrână. 

- Eşti prea generos cu ceea ce nu-ți 
aparține, prietene Rasputin, dar, hai, să fiu 
o dată în Istorie de acord cu tine. 

- Eu sunt Istoria, Frit, şi azi sunt 
generos ca un paşă. 

la, de poftiți, gospodari, tovarăşi, 
domnilor veniți de vă fotografiați cu ceea 
ce a mai rămas din cel mai râvnit vânat al 
Europei! 

Vânătorii cască ochii, cască gura dar tac 
mâlc. Ştiu, sunt încă la cheremul 
nebunului. 

Generalul în rezervă dă semnalul, 
toboşarii bat de să-mi spargă timpanele. 
Gorniştii sună refacerea trupelor; acum sau 
niciodată! 

- Înainte, marş! Nu ne retragem de pe 
poziţii fără un urs admirabil! Strigă cu toții 
şi se afundă iar în codrii înneguraţi de 
cetină. 

Rasputin le-a tras clapa. Îşi savurează 
gloria privind în Cer, sus, peste rămurişul 
coarnelor unui cerb care a împodobit cu 
răsuflarea lui toate cele patru elemente. 

Când în revine în fire, cere o vodcă 
dublă. 

Moartea, cu bonetă de chelneriță şi 
minijupă mov, se preface că nu îl aude şi 
porneşte în marş, cu plutonul de inşi cu 
cuțite la banduliera ce le cam strânge 
burdihanele supraalimentate cu delicatese 
interzise pălmaşilor. 

- Kudai, deduşca??? Satirul pune 
întrebarea şoptit. 

Nimeni nu are nevoie de el, nici de 
mine. 

Mă simt părăsită sub cerul perforat de 
viermi-sârmă. 

Da, ştiu, realizez că sunt în pădure, nu 
în spital, în salonul cu tavan alb şi tuburile 
fluorescente. Dar, departe de partida de 
vânătoare este o plictiseală de moarte. 

Narcisele sunt demult trecute din flori 
în seminţe şi, citadina care am fost, tânjeşte 
după nebunia bulevardelor şi  şocul 
mediatic al zilei, - drogul ireversibil care 
îmi creează falsa senzație că sunt o 
monadă din ceea ce denumesc filosofii: 
Umanitate. 

M-am rupt de trupa ucigaşilor de 
animale, de cei care au invadat codrii, îşi 
iau tainul de sânge şi adrenalină. 

Nu suntem în sezonul de vânătoare şi 
iepuroaicele fug cu puii neînțărcați încă în 
lume. Mistreţii renunță la ghindă, îşi ascut 
colții în gresia din stâncă, gata să se lupte 
pe viață şi moarte cu omul. O nebunie. 

Eu o iau pe scurtătură, spre locul unde 
Crai îl învaţă pe Frate jocul de poker. 

Din bordei nu se mai aude larma luptei 
absurde. Puşcaşii şi Moartea trebuie că vor 
fi ostenit, îşi vor fi ridicat tabăra pe 
cumpăna apei. 

Habar n-au că, pe sub rocă trece un râu de 
lavă; nici apă-vie şi nici apă-moartă, - 
metalele fierb, se scurg prin rift, prin 
peşteri şi subterane, colmatând tot lacul 
vulcanic. 

De fapt, stăm pe un vezuviu gata să erupă 
după milioane de ani de hibernare. 
Seismologia ca materie nu se învaţă încă la 


şcoală. 
+ 

Când nu-l mai aştepta nimeni, a 
revenit pe Domeniu şi Arap Alb. 

Are după el, o caravană de cămile pline 
cu țiței din conducta trans-continentală. 

Împarte în stânga şi-n dreapta, 
canistrele, ca un nabab pungile cu 
diamante. 

Toţi îşi fac plinul la motorizate, în plină 
hărmălaie. 

Într-un târziu cade şi liniştea, mare cât 
un semn de întrebare. 

- Mi-ai adus puiul târgului, aşa cum ai 
promis? 

Îi şopteşte Contesa, atingându-i sfârcul 
urechii cu buzele arse de febra bolii 
incurabile, dar şi de emoție. 

- Nu e chiar Elzorab, dar are crupa 
fermă şi neastâmpărul nisipului spulberat 
de pe dune. 

Dacă armăsarul acesta nu e ceea ce ţi-ai 
dorit, te rog să mă ierti! 

Arap Alb poartă veşminte şi însemne 
de şeic capabil de multe afaceri. Are 
gesturi ferme, care vor să arate că el nu 
poate fi cumpărat cu un pahar de borviz. 

Contesa bate din palme. Ţine să-şi 
înşeueze singură armăsarul. Un pursânge 
arab, pentru care în marile târguri s-ar 
oferi o sumă imposibil de stabilit fără 
licitaţie. 

În curtea Castelului, stăpâna face 
câteva ture la trap, apoi la galop, sare peste 
obstacolul pe care Rasputin i l-a aşezat la 
nimereală. 

Totul iese la milimetru şi lumea 
aplaudă amazoana, marea artistă de Circ. 

Dinspre vale se aud urcând căruțele 
țiganilor nomazi. Nu sunt angajați pe post 
de figuranţi, nu vin pentru a se lasă traşi 
pe pelicula unui film ce va face, mai apoi, 
turul continentului. 

Este un trib liber şi fără prejudecăți în 
ceea ce priveşte legătura legilor cu statul 
de drept. 

Nu vin la Castel să cerşească, vin să-şi 
ia înapoi cea ce-i a lor. 

Armăsarul nechează recunoscându-şi 
adevăratul stăpân. Bulibaşa-i desculț şi cu 
un dinte de aur în gură. 

Armăsarul se ridică pe două picioare, 
apoi îşi revine. 

Contesa descalecă nedumirită, l-a lovit 
degeaba cu palma pe spate. Armăsarul 
fornăie, adulmecă aerul în care se simte 
fum de vreascuri, fum ce se trage dinspre 
locul în care țiganii şi-au instalat corturile, 
şi-au făcut tabără. 

Îi aud şi eu cum cântă la armonică. Este 
o melodie de ocnă, tristă, nepotrivită cu 
verdele pădurii. 

Arap Alb gesticulează, lasă se înțeleagă 
că totul este OK în ceea ce priveşte târgul 
lui cu țiganii. 

Contesa ar vrea să îl creadă dar, 
Rasputin intervine, le încurcă celor doi, 
ițele. 

- Ai ajuns un telal de haine vechi. Nu 
mai ai stofă de prinț. Du îndărăt 
armăsarul de unde l-ai luat, băi fârtate, băi. 

- Iaca cine-mi face morală! Tu, ruşinea 
umanității, mă înveţi ce e rău şi ce-i bine? 

Hai, scoate sabia, cuțitul! Eu îmi 
pregătesc buzduganul... 

Dincolo, în careul curții rândaşilor, pe 
cele câteva prelate, în țesătura cărora încă 
mai persistă petele de ulei şi benzina cu 
care funcționaseră camioanelor militare, 
nestingheriți, doi civili descarcă lăzile pline 
cu arme letale. 

Totul se face la vedere şi cu iuțeala de 
mână a unui prestigitator de elită. 

Contesa habar nu are de convenția 
semnată între ei, mai marii lumii, şi 
moartea - Dânsa, care o face, cuminte, pe 
jupâneasa. 

Nu ştie o iotă nici despre barilii de 
petrol-extracție autohtonă şi prețul invers 
proporțional pe tona de grâu aruncat în 
ocean pentru a stopa criza economică, 
anunțată, pogosticată cu surle şi trâmbiţe 
de futuriştii lu” Peşte. 

Pe femeia bogată, singură şi bolnavă de 
moarte, nu o interesează moda sezonului 
de iarnă, de vară, nici măcar lungimea 
steagurilor unor state ce apar şi dispar 
instant de pe hartă. 

Ea ştie că are sub picioare un munte din 
aur, că este un obiectiv nevralgic pe harta 
geopolitică. Că trebuie cucerită. 

Habar nu are ea, nu au nici ei, puternicii 
clipei, că nu aurul, nici hidrocarbura, - ci 

apa potabilă va decide de partea cui va fi 
victoria viitorului. 

Rasputin, surescitat şi cu acțiunile 
crescute după succesul obținut la 
vânătoarea recentă, se încăpățânează să 
supună şi calul țiganilor. Face prima figură 
bună, prinde curaj şi Contesa, care îşi mai 
încearcă odată norocul, e iarăşi pregătită să 
sară în şaua ieftină, legată-n sfori pe cub 
burta animalului. 

Muscalul stă pe un genunchi, ţine în 
pumni talpa cizmuliței roşii cu flori 
galbene. Contesa şi-a ridicat cercurile 
crinolinei până deasupra genunchilor. 

I se văd pulpele, ca două chifle înmuiate 
în lapte, printre jupoanele apretate. 

Armăsarul nechează din ce în ce mai 
blând, se supune din instinct noului 
stăpân. 

Contesa mângâie calul pe coamă. 

Rasputin îi pune în gură zăbala şi o 
bucată de morcov, nu koţcă din zahărul 
candel. 

Contesa pare a fi o amazoană adevărată. 
S-a ridicat în scări,  călăreşte aproape 
bărbăteşte. 

Volanele de muselină ies cu limbile fine 
de sub jachetă, flutură peste pălărie. 

Rândaşul loveşte calul în splină şi, cal 
şi călăreț zboară, dispar peste terenul 
scormonit de pluguri şi obuze. 

Înainte şi în urmă, rămân doar urmele 
rădvanelor de odinioară şi dohotul scurs 
din butoaiele caravanelor cu mărfuri duse 
spre târgul din Lipska. 

- Eu sunt un proletar, nu am decât 
braţele, făraşul şi mătura cu care scot 
cenuşa din sobe. 

Simt nevoia să mă spovedesc dar, în 
jurul meu nu e nici un preot. 

Se aude iar cornul vânătorilor. 

Pauza de masă, armistițiu de câteva 
oare s-a spart ca buboiul prea inflamat. 

Seul sfârâit pe jar se sleieşte rapid. 
lerburile-s arse complet. 

Miroase a mosc şi drog adus din 
Orient. 

Arap Alb stă turceşte pe covoraşul lui, 
unul de Samarkand. Are pleoapele lăsate şi 
pufăie ritmic din narghilea. 

Pe umărul lui se agită nervos şoimul de 
vânătoare. Pasărea asta are pe cap capişon 
din piele de şarpe constrictor. 

Asudată toată, s-a întors în decor şi 
Contesa. Îi lipseşte o botină şi merge 
şchiopătând cu armăsarul legat în dârlogi. 
Rândaşul preia animalul şi-l leagă la staul. 

Contesa îşi aprinde ţigara, una subțire 
şi înfiptă în portțigaretul de os. Pare 
împăcată cu tot ce i se întâmplă. 

- Eiiii!???? 

Pune întrebarea în felul său, Rasputin, ca şi 
cum i-ar cere Contesei să întocmească 
Procesul verbal al zilei respective. 

Se pare că mujicul a băut numai apă, apă 
curată. 

- ... lutierul aleargă prin pădure, 
flămând şi cu hainele sfâşiate, în căutarea 
arborelui de rezonanţă. 

Ceilalți scot din viroage animalele ucise de 
gloanțe... 

- Asta-i aurul vostru, Contesă. Vânatul! 
Ce exemplare cinegetice aveți voi! Nu mai 
găseşti altele la fel decât în grădina 
Edenului. 

Data viitoare, îmi iau şi nevasta cu 
mine. 

Vorbi Împăratul Roşu sacadat, 
transpirat şi abia reuşind să se extragă din 
tufişul cu afine şi rugi mari de mure. După 
el, vin cu şapca în mână, şi ceilalți. 

Sătui de gloanţe, de ucigaşi în serie, se 
retrag organizat pentru un ceas de odihnă. 
Caută surogatul de lume civilizată dintre 
zidurile Castelului cândva fortificat, 
pregătit să facă față hoardelor semințiilor 
galbene. 

-Contesă, va invitam la ceai, eu şi cu 
omlogul meu de peste ocean.... 

- Nu ştiu ce să zic... Nu-mi prea vine să 
stau la aceeaşi masă cu voi doi. Vă 
măcelăriți, vă spionați, stârniți revoluții şi 
contrarevoluţii,- vă luaţi la harţă ca într-o 
mahala, deşi voi sunteți cei mari şi cei 
tari... 

- Foc de artificii, doamnă! Avem nevoie 
de înarmare, de stare de urgenţă; 
altminteri poporul ar lâncezi, s-ar prosti 
lângă porțioara de seminţe şi meciuri de 
fotbal. 

- Floricele şi bezele! Aşa îmi atrag şi eu 
simpatia maselor. În ţara mea, deşi am 

peste un miliard de ursuleți Panda, este 
linişte absolută! 

- Las” tov’ Preşedinte, că mai avem şi 
noi spionii noştri,. Zi că nu ai greve în 
piața publică, proteste de ale studenților, 
ale ligii feministe... Demografia vă 
sufocă... 

Cel care vorbeşte acum e chiar 
Împăratul Verde, stă cu binoclul pe noi 
toți, ca o statuie a vigilenței pe un fundal 
de albastru şi cu un curcubeu de toată 
frumusețea de la colț la colt. 

- Ha, ce să mai spunem atunci, de 
necazurile voastre? Homosexualii şi 
ecologiştii, care se înmulțesc ca purecii... 

Contesa a intrat în vorbă cu un curaj pe 
care nu şi-l bănuise. Tocmai ea, o pacifistă, 
să se ia în coarne cu elita Mapamondului. 

- Pentru toți este loc în lume asta. Chiar 
şi pentru ființele extraterestre. 

Grăsanul care cuvântă ca un popă, este 
mareşal de stat major. Un ins mereu 
irascibil, ras în cap şi cu o platoşă de 
decorații prinsă în țesătura vestonului, 
unul autentic şi care îmi aminteşte de 
marile manevre franceze. 

- Papa a spus că există. 

- Cine??? 

- Cum, cine, Extratereştrii. Au piele 
verde şi ochi negri. 

- Imposibil. Sunt blonzi şi poligloți sută 
la sută. Nu pot fi reperați. 

- Dar ADN-ul... Geneticienii ar putea 
să ne spună... 

- La noi, pe Baikal, se fac teste concrete. 
Avem nou născuți cu trei spirale într-un 
ADN. 

- Şi noi avem copiii violeți. 

Contesa suspină din rărunchi şi din 
inimă, de dorul ficei pierdute, de frică 
pentru viitorul lui Crai, studentul eminent, 

care va pleca din nou la Universitatea 
aceea, celebră pentru câți preşedinţi de stat 
a dat fie şi numai în ultimul deceniu. 
Fiecare în felul nostru ne detaşăm, trecem 
de grijile şi amintirile care ne subjugă. 

Se lasă încă o seară peste Muntele 
bănuit a fi cu totul şi cu totul din aur, peste 
domeniul Contesei cu metastaze, peste 
poiana în care leşurile mistreţilor, cele ale 
urşilor, ale cerbilor fără coarne şi 
fontanelă... maldăre de carne ciuruită de 
gloanţe zac între ei, aşa zişii făcători de 
pace ai Planetei bolnave. 

Cei din eşalonul doi, la rând imediat 
după elita bărbaţilor politici, se adună-n 
turmă, fac schimb între ei de cartuşe golite, 
cărți de vizită, insigne şi pahare de unică 
folosinţă, şervețele umezite de transpiratie, 
artefacte unul şi unul, care , peste o sută de 
ani vor face deliciul la casele de licitaţie. 

Contesa, s-a retras discretă în 
cancelaria ei plină cu tomuri de cărți vechi 
şi cu uşi secrete. Scoate din seif o Biblie 
veche, dintre paginile sfărâmicioase, o 
listă. 

Reciteşte a suta, a mia oară numele 
duşmanilor pe care ar fi trebuit deja să-i 
achite. O droaie de prieteni, de care-i musai 
să se debaraseze! 

Ştie că nu are curajul să facă nici una nici 
alta. 

Zâmbeşte în oglindă, singura ei 
prietenă care nu a trădat-o niciodată. 

Îşi schimbă costumul de vânătoare cu 
rochia simplă, ca de servitoare. Lâna din 
țesătură e moale, i se lipeşte de epidermă, o 
face să se simtă mai tânără, mai sănătoasă 
şi îndrăgostită. 

De cine? Nu are importanță persoana, 
doar ideea terapeutică-n sine. O dor oasele, 
o macină cancerul, dar nu-i pasă. 

Ea, Contesa este o luptătoare. 

Din camera lutierului nu se mai aud 
sunete de vioară. Alt bolnav de moarte 
care şi-a luat doza de drog sigur şi acum 
doarme ca un prunc, cu obrazul neras 
lipit, de gâtul viorii, ca de o mamă. 

S-a lăsat şi afară liniştea, maladivă şi 
spartă arar de câte un pocnet de armă. 

De la locul ei de veghe, Dânsa, ca orice 
moarte profesionistă, priveşte  scârbită 
maldărul de carne, vânatul ce intră, 
biologic vorbind, în descompunere 
chimică. 

Scuipă, stinge jarul aşa zisului foc de 
tabără, şi-mi face cu ochiul. 

Inima îmi bate din nou nebuneşte. 

Dânsa fuge, zboară prin geam... 

La ce se grăbeşte? 

* 

Am plecat prin păduri, în căutarea lui 
Frate care, lângă bisericuța din nuiele, 

împletită cu lut şi paie de însuşi Manole, 
leagănă pruncul Anei, femeia care a ieşit 
cu bine şi din zid şi din ultima naşterea, 
care ținut două zile încheiate. 

Orfanul cântă un cântec numai de sine 
ştiut. Nu îmi vorbeşte şi refuză merindea 
pe care i-a trimis-o Contesa. 

Cum nu am timp de pierdut, trec pe 
lângă lutierul D'arvani, care pândeşte apa 
precum puiul un uliu flămând. 

Se aruncă brusc în lacul, unde Rasputin 
se îmbăiază, gol pân’ la brâu. 

Luat pe sus, tras la fund, mujicul se 
împiedică în izmenele lungi până în 
călcâie, cade, se lasă dus şi iar tras la vrana 
bulboanei. Apoi îşi revine, iese, face pluta, 
pe spate, stă într-un echilibru extrem de 
fragil. 

El, temutul Rasputin, sfetnicul tarilor, 
licheaua şi liderul alchimiştilor, spaima 
revoluționarilor, el, bărbatul iubit şi urât 

de tot atâtea femei, a devenit un punct 
fantomatic din universul Contesei. El o 
iubeşte. Ea îl detesta şi-l joacă pe degete 
cum doreşte. Otto da, el este bucuria şi 
durerea sa ce mai grea. 

Ajuns pe malul plin de pipirig şi trestii, 
Rasputin priveşte cu nepăsare animalică, 
nămolul şi sângele ce mustesc din rana pe 
care o are în piept. 

După el, apoi în jurul lui, în cerc, 
D'arvani aleargă, îl loveşte cu pumnii săi 
mici peste  bicepşi, coaste şi ceafa 
osânzoasă. 

Lutierul plânge femeieşte, se aruncă-n 
genunchi, vrea să-i sugă sângele din rana 
gata să se infecteze. 

Rasputin îl plesneşte cu dosul palmei 
peste ochi, peste gură, aşa ca pe o ţiitoare 
leneşă şi geloasă. 

Umilit, cu fir de sânge în la colțul gurii, 
lutierul se prăbuşeşte şi, într-un gest de 

disperare, îi sărută picioarele păroase şi 
mirosind a nămol şi a iuft putred. 

Rasputin sare ca o fiară. E scârbit din 
cale afară. Ar face moarte de om pentru că 
nu ar fi pentru el prima dată, dar D'arvani 
îi impune respect prin arta sa, una 
adevărată. 

Se fereşte doar, de el, aşa cum faci cu o 
pisică ce tocmai a lins sângele scurs din 
jugulara mielului ucis. 

- Habar nu are lutierul la ce sunt bune 
femeile. 

Zic şi încerc să îmi văd de propriul 
meu drum. 

Lutierul nebun şi îndrăgosit de o 
rubaşcă, plânge mocnit şi confuz. 
Neputincios, loveşte cu pumnul în piatră. 
Pielea îi crapă, carnea se revarsă ca o 
dungă de crepuscul, roșiatică. 

Rasputin îşi trage cămaşa de mătasă 
roşie peste creştet, peste față. O încheie 

bine în nasturi şi, privind de sus la bietul 
D'arvani, îi face un gest obscen, apoi se 
pierde, fluierând, în negura pădurii de 
brazi falnici. 

Ştiu, nu pot interveni în destinul 
cioplitorului de viori, nu îl pot opri să zacă 
cu fața acoperită de humusul a mii şi mii 
de generaţii de frunze putrezite. 

Nu am dreptul nici puterea să alerg, 
mai apoi, după el, să-l trag de mânecă, să-i 
pun piedecă când îl văd cum aleargă, cu 
ochii roşii ca de nebun, cu paşii de 
maimuță-n călduri, se îndreaptă ţintă spre 
lacul fără fund. 

Cui să îi pese de un sărman artist 
anonim?... 

Mie ? 

Sigur nu ! 

Simt, aud cum, diapazonul lutierului 
vibrează, scoate sunete ca de alămuri 

funebre, de la locul lui, din buzunarul mic 
al vestonului de catifea mov. 

A ajuns la malul cu sălcii. Calcă direct 
pe apă şi apa se lasă moale ca o femeie 
frumoasă, curtată. 

l-a cuprins  gleznele, genunchii, 
bărbăţia, de care el nu s-a folosit niciodată 
în viaţă, apoi lichidul rece îi trece în sus, 
de nodul buricului. Îi astupă gura mică, îi 
şterge strigătul de pe limbă. 

Apa geme. Încă mai are putere. Îi 
acopere ochii, sprâncenele... 

Peste cel care a fost şi el om, lacul s-a 
mulat ca o păcură. 

Numai pălăria lutierului, una de modă 
foarte veche şi cu panaş de struț sălbatic, 
nu de crescătorie, va mai pluti o vreme pe 
valuri, ca un semn de interferenţă între 
cele două lumi pe care, om şi artist, 
D'arvani le-a ignorat cu desăvârşire. 

Moartea, Dânsa însăşi va veni cu 
luntrea lui Caron, să ridice cadavrul 
sinucigaşului. 

Nu există preot nici tâmplar în tot 
codrul. Cum se va sfârşi totul? 

Nu-mi pasă ! 

În budoarul ei tapisat de curând cu 
mătasă roşie-roşie, Contesa se agită fără 
noimă. Are o presimţire. 

Nu vreau să fiu eu cea care îi va da 
vestea proastă şi, mă supun imediat ce ea, 
îmi ordonă să-i golesc cufărul de călătorie. 

De fapt, este un lădoi lung, îngust şi 
ferecat în folii de aramă. Are abțibilduri cu 
promoţiile hotelurilor de lux din partea 
asta de lume. 

- Îmi pare rău că un obiect bun pentru 
licitație va putrezi pe post de coşciug, în 
fundul pământului... 

Contesa ştie ! Contesa îmi confirmă, în 
felul ei, cinic, că e puternică şi că-l plânge 
pe lutier fără lacrimi. 

- Nu avem Preot! Cine-i va citi 
dezlegările? 

Întreb, încurajată de afecțiunea cu care, 
stăpâna mângâie gâtul viorii pe care încă 
se mai simt amprentele lutierului. 

- Fagul plin de gloanţele vânătorilor! El 
o să-i predice. 

Ea îmi răspunde țâfnoasă, semn că ar 
trebui să mă retrag elegant, s-o las să 
plângă cât vrea în fața oglinzii. 

În sala de bal, cu sternul, cu pântecele 
lipite de padimentul rece, Rasputin, zbirul 
fără scrupule, urlă, îşi smulge părul din 
cap. 

ÎI privesc dar mi se pare a fi numai o 
machetă din sticlă, o piele transparentă de 
larvă, o molie cum sunt cu miile împupate 
în mătasa veche a draperiilor. 

Nu ştiu dacă mujicul se simte vinovat. 
Oricum, e nefericit pentru prima dată în 
viața şi în moartea sa. A ucis încă un om - 
un om care l-a iubit cu patimă, în geniul şi 
nimicnicia sa. 

M-a văzut şi intră într-o altă criză 
nervoasă. Una care-i  scurtcicuitează 
neuronii şi carnea pe oase. 

Şi-a scos rubaşca, indispensabilii... 

E un hoit viu, un mulaj bun pentru 
laboratorul de patologie umană. 

Are picioare cu varice deschise. Are 
buboaie şi cicatrici pe spate, pe umeri, pe 
pântece. 

Rasputin nu s-a privit în oglindă cred, 
niciodată, dar ştie perfect cum arată. Nu-i 
pasă! 

Contesa-i mioapă. Frumos sau urât, îl 
suportă. 

Trag de băierile şorțului meu, încă 
mirosind a cenuşă, îmi smulg basmaua 

neagră cu flori de trandafir de dulceaţă... 
una țigănească. Le arunc de-a valma peste 
insul care nu vrea să moară, dar nici să 
trăiască. 

Rasputin, cel care i-a rezistat unei game 
întregi de otrăvuri, omul din pipetul căruia 
au ricoşat gloanţele revoluționarilor de pe 
crucişătorul Potemkin, bărbatul cu cele mai 
iubite şi detestate ibovnice din Mama 
Rusia şi dintr-o altă jumătate de lume, - mi 
se înfățişa mie, unei cenuşărese, ca un urs 
jigărât, alungat din teritoriul, din stepa 
care nu-i mai aparține nici de fapt, nici de 


drept. 


Am crezut că va fi linişte deplină după 
funeraliile, restrânse, ale lutierului 
D'arvani. 

Presa ne ocolise. Oamenii de afaceri şi 
politicienii se ținuseră departe, se feriseră 
de noi ca dracul de tămâie, o săptămână, 

poate mai bine. Apoi, evenimentul apăru 
pe Canalul de ştiri de la orele 17. Inexact şi 
brutal, îi lipsea taman esentialul. 

Contesa se scuturase ca un pisică de 
purici de cei care îi dăduseră tot sezonul 
târcoale. 

Nu mai avea duşmani, nu mai avea 
prieteni, să-i țină companie, în afara 
medicului de familie, care urca 
săptămânal, îi lua teste de sânge şi urină. 

Asta până azi dimineaţă, când au 
năvălit din nou, - mai insistenţi, mai răi 
decât  lăcustele, insectele care, cu o 
săptămână în urmă, înnegriseră cerul, 
aterizaseră şi devoraseră tot ce se putea din 
vegetația Muntelui ridicat pe vulcanul cu 
zăcământ inepuizabil de aur. 

Lacheii aduşi din metropolele cu ştaif, 
chelnerii cocoşați, cameristele închiriate de 
la Agenţia de Securitate internațională, toți 

se pregătesc pentru ultima rundă a 
negocierilor. 

- Totul sau nimic! Sunt nevoită să risc. 

Suspină Contesa dinaintea ciobanilor, 
care, în urma invaziei de lăcuste, vor să-şi 
ia lumea în cap, să-şi mute turma pe alte 
păşuni. 

- Şi cu noi ce va fi??? Întreabă Manole, 
arătându-i Contesei, droaia de copii, care 
de care mai frumoşi şi mai durdulii. 

- Ce sunt eu, mama răniţilor!?? Mai 
descurcați-vă şi singuri. Tipă 
neputincioasă şi scoasă din minţi, lăsându- 
i pe mocani cu gura căscată. Doar, de la ea, 
de la stăpâna, aşteptau ei, dacă nu mila, 
pâinea plătită cu muncă adevărată. 

Telefonistul de serviciu abia mai are 
timp să-şi bea cafeaua, să-şi fumeze ţigara. 
Apelurile vin, curg precum sloiurile, se 
adună-n zăgazuri; blocaj! 

- A căzut satelitul! 

Se intră în criza de timp şi în criză de 
încredere. Toți se suspectează, nimeni nu 
mai are încredere-n nimeni. 

Otto însuşi a dat, de data asta, 
semnalul. 

- Trebuie să încheiem tărăşania asta o 
dată şi odată. Nu mai sunt dispus să stau 
la mâna uneia ce se crede Contesă. Am zis! 

Omul Împăratului Roşu, un agent de la 
contrainformaţii, tânăr dar deja uns cu 
toate unsorile, tace ca mormântul eroului 
necunoscut. Nu îi convine nici tonul, nici 
planul traficantului de rame, care şi-a 
mutat cartierul general, din Siberia, aici. 

- ...0i mathi! 

Otto prinde doar sfârşitul din 
înjurătura, pe care agentul o aruncă 
printre dinți şi în limba-i maternă. Râde 
sigur pe sine. 

În cortul militar central, e gălăgie ca 
într-un bazar. 

Se vând ponturi economice, se cumpără 
teritorii pentru experimente nucleare, 
piarii pun pariu pe femeia nou intrată în 
gaşcă şi care, se spune, că ar fi mai isteață 
decât Matta Hari. Funcţiile vremelnice şi 
banii murdari fac cărțile parveniţilor peste 
noapte. 

De cealaltă parte a mesei stau nobilii 
scăpătați, regii fără regate; snobii, puritani 
în hlamide caraghioase sau doar cu sacouri 
peticite la coate. 

Pokerul pe nasturi nu mai are savoare. 

Rasputin le explică cum funcționează 
ruleta rusească. Cea veritabilă, nu care se 
practică mai nou, prin baruri şi lupanare. 

- Acesta se numeşte revolver cu butoi. 
Are şapte găuri pentru şapte gloanţe tipice 
de război; de atît e nevoie să vezi dacă 
trăieşti, ori mori! 

Vă rog, nu purtați la voi obuze, Katiuşe nici 
mine personale! Doar un glont! 

Priviţi! Un cartuş! 
ÎI introduc... aşa, cu băgare de seamă şi... 
Trag piedica. 
Taaac!!! Ha, ha! V-am speriat, nu-i aşa! 
Nu mă grăbesc, joc după regula veche, cu 
sânge rece. 
Restu’ ține de norocul chior. 

Voi exemplifica, voi risca... 

Îmi pun chezaş viața pentru o sticlă 
cu... vodcă. 

- Eşti nebun şi noi îți urăm în cor: Drum 
bun! 

-  Blagadarea!  Dar...faceţi fraților, 
pariurile, adunați banii. 

-Nu staţi ca pe jar! Este, va fi un gest 
pur experimental. Ursul ăasta nu are curaj. 

ÎL vorbeşte un soldat, care se laudă că ar 
traversat deşertul cu ranița în spate şi 
soldă de la Legiunea Străină. 

- Jak, cu norocul lui porcesc, mă face să- 
mi vând şi podgoriile şi vinul. Eu mă 

retrag din pariu. Abia de mai şopteşte 
regele vinului, un autohton nici gras , nici 
slab, dar asudat ca naiba sub braț . 

- Dacă o mierleşte, tu mergi în câştig! Ai 
curaj, pune banul, nu fii papă lapte! Insistă 
ca la alba-neagra, bulibaşa în persoană, 
tuciuriul care se tot învârte pe domeniu 
degeaba. Arap e hotărât, nu-i va da îndărat 
calul! 

- Bine, zice podgoreanul, dacă rusnacul 
acesta chiar crapă, moare de-a binelea, mie 
cine-mi dă profitul, băi, nene?? 

- Cum, cine? Kremlinul! 

Rasputin rânjeşte cu revolverul lipit de 
obraz, ca şi cum ar fi lipit de un ten de 
femeie. 

Arma, deşi ruginită, încă îl excită. 
Adrenalina creşte în debitul sângelui. 
Inima-i bate nebuneşte, de se aude ca un 
clopot în foişorul pentru foc. 

În jurul lui s-a făcut loc liber cât să 
întorci o trăsură. 

Mi se usucă gura de sete, îmi ţiuie 
urechile de singurătatea care s-a lăsat 
brusc, în fiecare individ în parte. 

Îmi pun ochelarii, mă uit după Moarte 
cu insistență, parcă aş fi în piața publică, 
dinaintea ghilotinei! Hârşti! Un zgomot 
surd şi... capul de Om a căzut! 

Dânsa lipseşte la reprezentaţia asta, ar 
trebui să fiu bucuroasă. 

Nu pot. Sunt neliniştită. 

Pentru mine, cenuşăreasa Secolului 
clădit pe un soclu din marmeladă şi 
margarină, Rasputin nu este, a fost. 

ÎI privesc ca pe oricare personaj gata 
mort. 

Aud cum axul huruie, cum se învârte în 
butoi glontul singur şi plin cu pulbere. 

- Bang! 

Alarmă falsă. Un glonţ nu-i destul ca să- 
i zboare pe pereți creierii nebunului. 

Acum, mujicul pare că se răzgândeşte. 
Nimeni nu ştie la ce se gândeşte. 

Tine arma letală în palmă, o mângâie 
pe pântece, pe spate; îi vorbeşte ca unei 
neveste adevărate. 

- Trişează! 

Strigă de la locul lui, din spatele lat al 
lui Otto, Ochilă în persoană. Chiar şi mie, o 
credulă din fire, ceva, ceva, îmi spune să 
nu am încredere în cuvântul de onoare, cu 
care parează mujicul. 

- Să-ţi sară ţie ochii??? Ai nevoie de 
dioptrii, chiorule! 

Rasputin îl pune la punct, pe pârâcios, 
rânjind cu largheţe, de i se văd gingiile 
vinete şi cei doi dinți lipsă. 

- Dacă joci cinstit şi scapi cu viață, ai de 
la mine o vacanţă pe submarinul cel mai 
mare din Pacific! Promite Împăratul Verde, 

şi trage cu ochiul spre Împăratul Roşu care, 
sânge din sânge cu Rasputin fiind, ştie mai 
bine cu cine are de-a face. 

Dacă nu ar fi o treabă serioasă, nu şi-ar 
pune el la bătaie, nici măcar o turelă de la 
tunurile din Piaţa Roşie. 

Dinspre beciurile, cândva rezervate 
ocnaşilor, se aude: Kalinka... kalinka maia, 
apoi şi un behăit de capre. 

E ciobanul Moldovean, din văleat - nici 
beat, doar cherchelit cum îi şade bine unui 
fermier ce tocmai a primit unda verde 
pentru fonduri continentale. 

Are şi ulciorul cu el, plin, nu cu lapte, 
cu vin de Hotin. 

Unii râd, alţii scuipă, varsă la mirosul 
de oaie. Dar, majoritatea îl aplaudă ca şi 
cum s-ar întoarce glorios din trupele de 
apărare. 

Rasputin se simte abandonat! Se bate cu 
pumnul în pieptul, care sună ca toba 
companiei de pifani. 

Jură, ne asigură că-şi va duce gestul 
nebuniei până la capăt. 

Suntem aproape de punctul zero al 
tensiunii nervoase. Am intrat în colapsul 
de dinaintea luptei finale. 

În mâna lui uriaşă, maşinăria luceşte, se 
roteşte ca roata lui Newton, de nu i se mai 
văd găurile prin care va țâşni glonţul. 

Materia a devenit imaterială. 

Glonţul porneşte, se roteşte, ne 
momeşte şi păcăleşte primele orificii din 
țeava revolverului, pe care nebunul o ţine 
la tâmplă. 

- Poc! 

Atât. Zgomot cât ar fi sărit un dop la 
sticla de limonadă. 

Nu a fost exlplozia de la Hiroşima şi nici a 
vulcanului ce forfoteşte, se arde pe sine, 
sub picioarele noastre. 

Un fir de fum alb se ridică, se mişcă peste 
dregătorii de state, industriaşii, vameşii, 
interlopii, militarii şi neghiobii care o fac 
pe snobii. 

Muntele  scârțâie din rădăcină, ne 
avertizează că nu ne mai suportă. 

De pe sub mesele de bucătărie, din 
buncărele securizate, din gaură de şarpe... 
ies generalii şi mareşalii, şefii inchiziției 
planetare, oamenii de  bună-credinţă, 
târfele şi călugărițele, ieşim cu turul 
pantalonilor umed şi cu steag alb în 
mâinile care ne tremură, de parcă am da de 
pomană. 

Rasputin a rămas pe picioare dar e fără 
jumătate din țeastă. 

Sângele lipicios curge, se încheagă, se 
oxidează în părul din mustăţi şi din barbă. 

Scena-i grotească şi-mi vine să vărs. Nu 
sunt singura care nu ţine la teste făcute cu 
arma pe viu. 

A apărut şi moartea în persoană. 

Ce-i mai place Dânsei, s-o tot facă pe 
jupânița! S-a dus aţă la ulciorul cu vin. Ne 
toarnă în cap şi în căuşul palmelor. Unii 
vor, alţii refuză să se trezească, să-şi spele 
amprentele şi păcatele. 

les la aer, intru şi mă închin la singura 
frescă pictată din ceea ce este Biserica 
noastră - un altar, nu din piatră bogată - 
împletit din nuiele, şi pe care Manole şi cu 
Ana îl trag după ei, ca melcul o cochilie, 
prin Veşnicie. 

Încet, încet lumea îşi revine în fire. 

Au apărut şi țambalagiii de profesie. 
Mai toți cântă, pe toate limbile pământului, 
de inimă albastră. 

Ungurii plâng Ardealul, românii plâng 
Basarabia, basarabenii tac şi înghit nodul 

din gât - boală diagnosticată în 
douăsprezece litere frumoase ca 
doisprezece apostoli: Transnistria. 

Au intrat şi dansatoarele în scenă. 

Zăngănesc salbele de aur fals peste 
sânii cu silicon, peste pântecele abia 
refăcut după liposucție, peste buricul 
împodobit şi el, cu piercing fin. 

Otto o caută din priviri pe stăpâna 
Castelului. Contesa lipseşte. 

E în pat, cu prişnițe cu muştar spart pe 
genunchii umflați de stat şi rugat. 

l-o fi dat Dumnezeu ceea ce i-a cerut, 
gândul cel bun? 

După bravura lui Rasputin, pentru cei 
veniți în munți direct din birouri luxoase, 
cu contractele în mapele diplomat, gata să 
fie contrasemnate - absența Contesei la 
cină constituia aproape un gest de 
lezmajestate. 

- Am spart cu dinţii ăştia - Rrrap! 
Rrrap! Sticla şi betonul din centrul 
molozului. Am ieşit la o săptămână de la 
dezastru, din oficiul meu, situat la etajul... 
din blocurile gemene. Sunt decorat şi în 
patru războaie duse pentru pace şi 
egalitate! Pot să fac eu, sluj, în fața unei 
femei  încăpățânate? Nu, nu mi se 
potriveşte. 

- Heloo şi... good-bye! Good luck! Eu 
mă retrag, din afacere! 

- Boss, who is this??? Îşi întreabă şeful, 
cu gura lipindu-i-o de ureche, secretara 
Craiului de la Apus. 

- ...my friend! 

- I beg your pardon! 

Fata în costum bleumarin şi cu cămaşă 
albă, se retrage de-a îndărătelea. A dat-o şi 
de data asta în bară şi are lacrimi în ochi. 

- Voi o să regretați. Muntele asta 
dospeşte de aur! 

ÎI auziți? 
la, numai' de veniţi şi puneţi urechea pe 
piatra asta! Aşa, veniți, veniți! 

Nu-i aşa că subsolul e viu şi pulsează ca o 
inimă ? Nu-i aşa???? 

- ÎI şi văd sfredelit, dinamitat, tranşat şi 
sfărâmat... Cu cargourile tale blindate, 
lanuss, am putea transporta lingourile. 

- Fie. Tu eşti şefu', Împărate! 

Din partea lor, târgul era ca şi gata. 

Sus în tării, se ivi şi Luna, una nouă, 
neînvățată cu minciunile oamenilor. Doar 
o părere de lumină, cât o seceră, cât 
custura briceagului cu care Cain i-a luat 
gâtul lui Abel. 

* 


Asistenta Împăratului Verde oftează 
romanțioasă, în timp ce bossul se 
încăpățânează, caută urma bocancului 
purtat de Armstrong şi drapelul cu stele 
din mătase galbenă. 

Nu vede nici una, nici alta şi se grăbeşte 
să salveze lumea şi situaţia, cu o glumă ca 
şi nevinovată: 

- Where is the first stop, please ? 

Îi răspunde milităros, şi un pic cam prea 
arogant, Rasputin, cel cu capul spart, şi 
bandaj mare şi roşu ca un turban: 

- Uraa!! Ne revedem la Stalingrad! 
Prusacul cu monoclu aburit în arcadă 
tuşeşte sec. Nimeni din personalul de faţă, 
nu se sinchiseşte să-i aducă paharul cu 
apă. 

- Any time! Se aude vocea răguşită de 
la smogul trabucului, a insularului, care a 
făcut istorie la vremea lui, acum fiind doar 
o Biografie celebră. 
les pe furiş din sala în care, în lipsa 
Contesei, ei, stâlpii omenirii se distrează ca 
negustorii de peşte, ca pietrarii cu bani, ca 
toți anonimii; pipăie cu degetele şi cu 
privirea trupul fetei care se mlădiază, îşi 

suge pântecul, zvâcneşte sunând din 
şiragul de monede prinse pe sub buricul 
în care străluceşte un diamant fals şi mare 
cât buricul degetului. Dansatoarea are trup 
ca de ştimă servită pe tipsie încinsă. 

Ritmul e ba îndrăcit, ba lasciv ca alvița, 
numai bun de întreținut atmosfera, în care 
se clocesc proiectele de perspectivă ale 
Terrei . 

- Nu-mi pasă! 

Eu sunt numai un pion inofensiv, 
teleghidat. Să-şi pună dânşii cenuşă pe 
cap! 

Vorbesc singură în noaptea care mă 
atrage vicleană spre adâncul pădurii. 

Mă doare iar în piept. Sternul stă gata 
să se rupă sub presiunea făpturii. 

Nu am nitroglicerină în buzunare, nu 
am aspirină nici lumânarea pe care s-o 
aprind, să mă apăr cu lumină de fiare. 

Ş'apoi???? 

Închid ochii. Merg la întâmplare. 

Ard aproape vegetal, sunt un pumn de 
mangal. Simt de la bun început durerea, 
dar abia mai apoi, devin speriată de inima 
care bate, bate ca Ştefan, oşteanul înfrânt, 
la poartă de cetate. 

Ce bătăile se mai dă în vene şi-n artere! 
Epiderma-mi asudă. Mirosul de om se 
împrăştie ca un parfum fără nume. 

Aud fâlfâit de aripi. Sunt vulturii, 
hultanii... sanitarii pădurii. 

Îl recunosc pe Arap Alb după hohotul 
de râs sănătos. 

Stă ciucit pe vine şi loveşte cu dragoste 
tamburina din piele de câine. Poartă fes 
din păr de cămilă şi cămaşă cu broderii 
foarte vechi. 

În fața lui e iarba regenerată după 
năvălirea lăcustelor, iarba crudă, în care 
Contesa se roteşte, dansează cu patimă 
oarbă. 

Nu mai poartă crinolina din mătase 
uzată. Nici pantofii croiți într-un atelier din 
Cordoba medievală. Este aproape tânără şi 
frumoasă. 

De dincolo de vreascurile devenite 
jăratic, dinspre corturile albe, în noapte, se 
aud cum cântă ţiganii. Nu-i nici de jale, nu- 
i nici de bucurie ritmul magiei care mă 
cuprinde. 

Ştiu din amintire - bărbaţii-s tineri şi cu 
lanţuri grele de aur la gât. 

Femeile, care nu trag din lulea, cântă cu 
ochii închişi şi şoldurile tremurând ca 
piftia sub jupoanele colorate. În pântecele 
lor cresc pruncii şi se dezintegrează carnea 
de vânat, în acizi şi enzime. 

Numai Bulibaşa o ţine una şi bună - îşi 
caută calul vândut, cu revolverul la şold şi 
pălăria aruncată pe ceafă. 

La Castel, intră Moartea. Vine călare. 

Dânsa defilează, conduce armăsarul 
negru în cerc. 

Instinctiv duc mâna la inimă. 

Nu-mi vine să dau ochii, nici mâna, cu 
Dânsa. Plec. 

Ocolesc şi tabăra țiganilor, unde ştiu, 
distracţia va ține până la ziuă. 

- Ar trebui să fim fericiți, doar 
beneficiem de curent electric, de apă 
curentă, gaze lichefiate, ciment... 

- Fericirea este doar o stare de spirit - 
mă lămureşte mandarinul din Hong Kong, 
şi care o face doar din voluntariat, pe 
valetul Preşedintelui. Nu comentez. 

Nu mă mai miră nici că la masa verde 
Ana, nu Manole, face marketing pentru 
firma lor de construcții pe nisipurile 
mişcătoare. 

Ana îşi muşcă buzele date cu ruj, îşi 
mângâie burta rotundă, pe sub fusta de 

nailon şi părăseşte, strategic, masa de 
biliard. 

De pe sofaua în culoarea nisipului, 
amanta oficială a guvernatorului Deltei 
Universale, îi face cu ochiul, semn că sunt 
amândouă în aceeaşi barcă. Adică, gravide. 

- Primul copil l-am născut în piscină! Se 
confesează curtezana în timp ce Ana, fată 
de la țară, se înfioară toată: 

- Feri, Doamne! 

- E o naştere modernă, dragă. 

- Ca la vidră, care fată în bulboacă? 

- Vidra?! Asta nu e o haină de blană? 
Am şi eu una, de la licitația anuală, cred... 

Femeile sporovăiesc, nici nu ştiu că le-a 
trecut vremea. Au ajuns la relația dintre o 
jartieră şi guma de mestecat... 

- Eu am colindat Lumea, am gustat 
dragostea - ce spun eu, m-am hrănit 
emoțional la nivel înalt. 

- Hai, taci! 

- Da, da’ concepționale ai mâncat, fato? 
O întreabă Ana cu naivitate care într-un alt 
loc, într-un alt timp nu ar fi fost de scuzat. 

-  Anticoncepţionale, dragă! Anti... 

Pronunţă după mine. 

- Anti! No, din alea, ai luat? 

- Sigur! Doar nu sunt prohibite şi nici 
problemă de Stat. 

Femeile râd în hohote, în cascade şi atrag 
pentru o clipă privirile bărbaților, inşi toți 
prinşi cu discuții care de care mai serioase. 

Cu picioarele umflate de la tocurile 
prea înalte, a venit să se odihnească pe sofa 
şi asistenta Îmăratului Verde. Şi-a ridicat 
numai de un deget fusta aproape cazonă. 
Da, are picioare foarte frumoase. 

Mai întâi se lasă rugată, apoi scoate din 
poşetă, câteva fotografii de imagine; o 
casă, un câine, doi copii şi un soț care 
mănâncă golf pe pâine. 

Curtezana de lux oftează şi se închină, 
poate o va ajuta brahmanul ei, să aibă şi ea 
un soț, o familie. 

Ana îi face semn pe sub masă, lovind 
cu gurguiul opincuței în ciorapii fini, de 
mătase. Ar vrea să-i spună că-i mincinoasă. 
Nu îndrăzneşte. 

Tuşeşte, înghite nodul care i s-a 
înțepenit în beregată. 

Bărbaţii, care încă o aşteaptă pe 
Contesă să negocieze - interpuşi, interlopi, 
aleşi ai poporului sau capete încoronate - 
unii costelivi sau alții obezi şi cu glicemia 
la limita suportabilității, foşti şi viitori 
candidaţi la apoplexie, cu calviţie sau fără, 
acum se bat pe umăr, se trag de şireturi, 
schimbă înregistrări ale sateliților de 
supraveghere, experimente ale agențiilor 
spaţiale, adrese şi fişe ale creierelor cu 
concentrație extra de materie cenuşie. 

Circulă şi filmuleţele pentru adulți, 
adevărate capodopere ale regizorului care 
a murit după o supradoză de pilule 
albastre. 

În salon, brusc, se lasă linişte absolută. 
Liniştea de dinaintea furtunii, sau mai bine 
zis, cea de dinainte de luptă. 

Contesa, înconjurată de  hoarda 
țigănească traversează curtea pietruită cu 
marmură înjurând, blestemând şi 
traficanții de droguri şi prohibiția 
nedeclarată. 

Ţigăncile tinere o înconjoară ca 
pleiadele. 

În faţa lor, Rasputin cu Bulibaşa față 
în față, bat cazaciok-ul , se întrec în 
genoflexiuni şi pleznituri pe carâmbii de 
cizme. 

- Mi-e o foame de mor, amărâţilor! 
Poftesc la ficat de gâscă îndopată. 

Contesa se aşează ca o regină de drept, 
în jilțul din capul mesei şi pe care nu 
îndrăznise nimeni, încă, să i-l acapareze. 

- Regret, noi nu mai tăiem gâştele de 
când ne-au salvat Capitoliul... Se scuză 
bucătarul, un italian uns cu toate alifiile şi, 
îi serveşte femeii bogate, inimă de lebădă 
negară şi adevărată. 

Miloasă şi derutată, Contesa plânge cu 
lacrimi adevărate. 

Rasputin lasă jocul, şi îi ţine mânuța 
înmănuşată între palmele sale şi le face 
semn samsarilor de aur: 

- Acum e momentul! 

Toţi se îmbrâncesc, se calcă pe bătături, 
pun pe masa cu inimă de pasăre nobilă, 
contractele lor, care aşteaptă de un veac şi 
mai bine, semnătura olograf, a Contesei. 

- În sfârşit, Muntele de Aur nu va mai fi 
doar o Legendă frumoasă! 

Îl aud pe Crai vorbind ca şi cum ar fi un 
vânător de comori şi nu stăpânul terenului. 

- Muntele lui Crai! Aşa să treceţi, corect, 
în Actul de vânzare! Totul să fie 
transparent, legal... dă indicaţii chiar el, 
fostul copil care se juca de-a lisus, făcând 
păsări din tină şi rocă auriferă, şi care 
odată ajuns în centrul Civilizației îşi dă 
rădăcinile pe un blid plin cu linte, şi aia 
modificată genetic. 

Într-un colț, lângă gard, cu registrele, în 
care figurează cei vii şi cei morţi, pe 
genunchi, Moartea, abia coborâtă din şa, 
notează silabisând uşor, uşor: 

- Aşa, demografia iar a crescut. Barilul 
de petrol s-a scumpit, pâinea nu mai are 
nici un gust... 

la, să mai pun de un taifun bancar, o 
tornadă militară, un cutremur pe bursă, o 
bombă ecologică... un ceva care să-i 
trezească la realitate! 

Scrie, şterge cu degetul umezit de 
salivă, scrie mai apăsat, şi mai apăsat, apoi, 
satisfăcută de cum au căzut lucrurile, îşi 
propteşte creionul chimic după pavilionul 
urechiuşei mici şi cu cercel fără diamant. 

Sub picioarele noastre fierbe cazanul cu 
lavă. Suflul teluric rupe, desființează 
faliile. Continentele se re-alcătuiesc în ceea 
ce va fi fost Mama Geea cea adevărată. 

În condiţiile date, durerea mea de cord 
nu mai are sens. Hapul de nitroglicerină, 
pe care îl aşez din inerție sub limbă, nu mai 
are efect. Ori, ori! 

